text:
ၸဝ်ႈၼႃႈတီႈပလိၵ်ႈထႆး၊ ၾၢႆႇၽဵဝ်ႈမူၺ်ႉယႃႈမဝ်းၵမ် တီႉၺွပ်းၵူၼ်းၵႃႉယႃႈလႄႈယိုတ်းလႆႈယႃႈမႃႉ ၼပ်ႉသႅၼ်၊ ယႃႈဢႆႉသ် ၵႃႈၶၼ်တူၵ်းမႅၼ်ႈငိုၼ်းထႆး 60 လၢၼ်ႉပၢႆ ။
ဝၼ်းတီႈ07/12/2016 ပလိၵ်ႈလႄႈၸဝ်ႈၼႃႈတီႈၾၢႆႇၽဵဝ်ႈမူၺ်ႉယႃႈမဝ်းၵမ် ၸႄႈတွၼ်ႈသမုတ်ႊ သႃၶွၼ်ႊ ႁူမ်ႈၵၼ်တီႉၺွပ်းလႆႈယႃႈမဝ်းၵမ် တီႈဢိူင်ႇထႃႊသၢႆႊ ၸႄႈဝဵင်းမိူင်း ၸႄႈတွၼ်ႈ သမုတ်ႊသႃႊၶွၼ်ႊ ၸိုင်ႈထႆး ။
သိုဝ်ႇၶၢဝ်ႇထႆး TNN ပိုၼ်ၽၢဝ်ႇဝႃႈ – ပလိၵ်ႈတီႉၺွပ်းလႆႈ ၽူႈၸၢႆး4 ၵေႃႉ ပဵၼ်တႆးလႄႈလၢဝ်း ဢမ်ႇလႆႈ ႁူႉၸိုဝ်ႈ ယိုတ်းလႆႈယႃႈမႃႉ 97 မတ်ႉ ႁူမ်ႈ 194,000 မဵတ်ႉယႃႈဢႆႉသ် 23 ၵီႊလူဝ်ႊ တူၵ်း မႅၼ်ႈငိုၼ်း 65 လၢတ်ႉၿၢတ်ႇ တူၵ်းငိုၼ်းမၢၼ်ႈ 2,000 လၢၼ်ႉၵျၢတ်ႉပၢႆ ။
ၽွၼ်ႊၶျႆႊ ၵျရိူၼ်ႊဝူင်ႊ (ပလိၵ်ႈ) ၸၼ်ႉၸွမ်ႁၢၼ် လၢတ်ႈဝႃႈ “ယႃႈမဝ်းၵမ်ၼႆႉ ဢဝ်လုၵ်ႉ မႃးတၢင်း မိူင်းလၢဝ်းသေ တေဢၢၼ်းမႃးၶၢႆတၢင်း ၸိုင်ႈထႆးပွတ်းၸၢၼ်း ၸုမ်းၵႃႉယႃႈမဝ်းၵမ် ၸုမ်းၼႆႉ လၵ်ႉ သူင်ႇယႃႈလၢႆၵမ်းယဝ်ႉ ႁဝ်းၶႃႈတေထတ်းထၢမ်ဢဝ် ၵူၼ်းၸိူဝ်းႁူမ်ႈၽၢၵ်ႈ (ႁူမ်ႈၵၢၼ်) မႃးပၼ်တူတ်ႈ တၢမ်ႇ ၸွမ်းၼင်ႇမၢႆမီႈမီးၼၼ်ႉၵႂႃႇ” ဝႃႈၼႆ ။
ၸိူင်ႉၼၼ်ၼင်ႇၵဝ်ႇ မိူဝ်ႈဝၼ်းတီႈ 08/12/2016 ၸဝ်ႈၼႃႈတီႈပလိၵ်ႈထႆး မီးလွင်ႈပိုတ်းယိုဝ်းၵၼ် တင်း ၸုမ်းၵႃႉယႃႈမဝ်းၵမ် တီႈဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ ၸိုင်ႈထႆး ။ ၵူၼ်းတေႃႉသူင်ႇသၢႆယႃႈ တၢႆ 7 ၵေႃႉ ပဵၼ်ၽႂ် ၸုမ်းလႂ် ဢၼ်ဝႃႈၼၼ်ႉ တၢင်းၾၢႆႇၸဝ်ႈၼႃႈတီႈတိုၵ်ႉ ထတ်းထွင်တူၺ်းယူႇ ။
ဝၢႆးၼၼ်ႉၸဝ်ႈၼႃႈတီႈၽိူမ်ႉထႅမ်ဢဵၼ်ႁႅင်းပႂ်ႉတီႈလၢၼ်ႇ (ၵဵၵ်ႉ) တီႈဝၢၼ်ႈႁူဝ်မိူင်းငၢမ်း မူႇ 11 ဢိူင်ႇတႃႈတွၼ်း ၸႄႈဝဵင်းမႄႈဢၢႆး ယိုတ်းလႆႈယႃႈမႃႉ 4 ထူင် မွၵ်ႈ 400,000 မဵတ်ႉ ယႃႈၽွင်ၶၢဝ် ႁေႊရူဝ်ႊဢိၼ်ႊ 6 ထူင် ၵွင်ႈAK-47 ၼိုင်ႈ လဝ်းလႄႈမၢၵ်ႇၵွင်ႈ ၸိူဝ်းၼႆႉ ။


c: text/html

text:
ပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ဢမ်ႇၼၼ် ပၢင်ၵုမ်လူင်ႁူဝ်ပၢၵ်ႇ21 ပၢင်လူင် ၵမ်းထူၼ်ႈ2 ဝၼ်းပိုတ်ႇပၢင်ၼၼ်ႉ ၸုမ်းဝႃႉ ဢွၼ်ႁူဝ်ၸုမ်းဢူၺ်းလီ 7 ၸုမ်း ၶဝ်ႈႁူမ်ႈယူႇသေတႃႉ ပၢင်ၵုမ်ဝၼ်း ထူၼ်ႈသွင်ၼၼ်ႉ ဢမ်ႇသိုပ်ႇၶိုၼ်ႈထႅင်ႈယဝ်ႉ။
ၽူႈမီးၸၼ်ႉ ၼႂ်း7ၸုမ်း ၸဝ်ႈၼိုင်ႈလၢတ်ႈဝႃႈ – “ ႁဝ်းၶႃႈလႆႈလိၵ်ႈၽိတ်ႈမွၵ်ႇ (ၶိုၵ်ႉတွၼ်း) ယူႇသေ တႃႉ တီႈပၢင်ၵုမ်ၼၼ်ႉ တွၼ်ႈတႃႇႁဝ်းၶႃႈတႄႉ ဢမ်ႇမီးလွင်ႈၽဵင်ႇပဵင်း ဢမ်ႇမီးသုၼ်ႇလႆႈတႃႇဢုပ်ႇ ဢူဝ်း။ ထႅင်ႈလွင်ႈၼိုင်ႈၵေႃႈ ဢၼ်ၸွမ်ၸိၵ်းသိုၵ်းမၢၼ်ႈ မွၵ်ႇလၢတ်ႈၶေႃႈၵႂၢမ်းၵႂႃႇမိူဝ်ႈဝႃႈၼၼ်ႉ ဢၼ်ဢမ်ႇထုၵ်ႇမႅၼ်ႈၸႂ်မၼ်းၵေႃႈ မီးၼမ်။ ယွၼ်ႉၼၼ်လႄႈဢမ်ႇၶဝ်ႈႁူမ်ႈ” ။
ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ မွၵ်ႇလၢတ်ႈၶေႃႈၵႂၢမ်းၼႂ်းဝၼ်းပိုတ်ႇပၢင်ၼၼ်ႉဝႃႈ – “ ဢၼ်လႆႈ ႁၼ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်းလၢႆလၢႆၸုမ်း ႁဵတ်းမႃးၼႆႉ ဢမ်ႇသႂ်ႇၸႂ် ဢမ်ႇဝႆႉၼၵ်းပၵ်းၸႂ်ၼိူဝ် သဵၼ်ႈတၢင်း NCA လွင်ႈငမ်းယဵၼ်သေ ႁဵတ်းသဵၼ်ႈတၢင်းတၢင်ႇဢၼ် သဵၼ်ႈတၢင်းထူၼ်ႈသွင် ။ ႁၼ်ထိုင်ဝႃႈ ဢမ်ႇလႆႈၸႂ်တႃႇၵေႃႇတင်ႈမိူင်းႁူမ်ႈတုမ် တီႊမူဝ်ႊၶရေႊၸီႊလႄႈလွင်ႈငမ်းယဵၼ်။ ပေႃးၶႂ်ႈၵေႃႇတင်ႈမိူင်း ၵတ်းယဵၼ် တီႊမူဝ်ႊၶရေႊၸီႊတႄႉၸိုင် တၵ်းတေလႆႈပႆ ၸွမ်းသဵၼ်ႈတၢင်း NCA တမ်းဝၢင်းဝႆႉ သေဢမ်ႇၵႃး တေလႆႈပႅင်းမႅတ်ႇ ႁၵ်ႉသႃ ႁဵတ်းၵႂႃႇၸွမ်းလၵ်းပိူင်လွင်ႈငမ်းယဵၼ် တပ်ႉမတေႃႇ6 ၶေႃႈၼၼ်ႉ – ဝႃႈၼႆ။
ၸုမ်းဝႃႉဢမ်ႇၶဝ်ႈႁူမ်ႈပၢင်ၵုမ်ဝၼ်းထူၼ်ႈ2 ၸုမ်းဢူၺ်းလီ7ၸုမ်းၵေႃႈ ဢမ်ႇၶဝ်ႈႁူမ်ႈၸွမ်း။ ၵူၺ်းၵႃႈ ၸွမ်းၼင်ႇၶႄႇတုၵ်းယွၼ်းပၼ်လႄႈ တူဝ်တႅၼ်းၸုမ်းဝႃႉ တူဝ်တႅၼ်းၸုမ်းၸၢဝ်းၶိူဝ်း 7 ၸုမ်း တူဝ်တႅၼ်းၶႄႇ တင်းလူင်ပွင်ၸိုင်ႈမၢၼ်ႈ ၶဝ်တိုၵ်ႉဢုပ်ႇဢူဝ်းၵၼ် တီႈၼေႇပျီႇတေႃႇ – ဝႃႈၼႆ။
ယိင်းႁၢၼ်ၾႃႉ ၸုမ်းတူင်ႉၼိုင်တူင်ႇဝူင်းၵူၼ်း CBO လၢတ်ႈဝႃႈ – “ ၵူႈမူႇၸုမ်းဢမ်ႇၶဝ်ႈႁူမ်ႈၸွမ်း လႄႈ ႁဝ်းၶႃႈၸႂ်ဢမ်ႇလီတႄႉတႄႉ တီႈတႄႉမၼ်းၸုမ်းဢူၺ်းလီ7ၸုမ်းၼၼ်ႉ ပဵၼ်ၵူၼ်းမိူင်းႁူမ်ႈ တုမ်မၢၼ်ႈယူႇ။ ၵူၺ်းၵႃႈသမ်ႉလႆႈပိုင်ႈဢိင်မိူင်းႁိမ်းႁွမ်းသေ မႃးမိူင်းႁဝ်းၶိုၼ်းဢၼ်ဝႃႈၼႆႉ တွၼ်ႈတႃႇၸိုင်ႈမိူင်းၵေႃႈ ဢမ်ႇမီးသရေႇၼႃႈတႃ ႁဵတ်းသင်လႄႈ လူင်ပွင်ၸိုင်ႈဢမ်ႇႁဵတ်းပၼ် ႁႂ်ႈၶဝ်လႆႈႁဵတ်းလွတ်ႈလွတ်ႈလႅဝ်းလႅဝ်း ႁင်းၵူၺ်းၶဝ် ႁဵတ်းသင်လႄႈ ႁႂ်ႈၶဝ်လႆႈၵႂႃႇပိုင်ႈ ဢိင်မိူင်း ႁိမ်းႁွမ်း။ ထႅင်ႈဢၼ်ၼိုင်ႈၵေႃႈလႆႈမႆႈၸႂ်လွင်ႈႁူမ်ႇလူမ်ႈၶဝ်။ ၾၢႆႇၼိုင်ႈၵေႃႈၸုမ်းဢူၺ်းလီ UNFC ၵေႃႈဢမ်ႇမႃၶဝ်ႈႁူမ်ႈ ပၢင်ၵုမ်လူင်ဢၼ်ၼႆႉၼႆလႄႈ တွၼ်ႈတႃႇလွင်ႈငမ်းယဵၼ်မိူဝ်းၼႃႈၼႆႉ ႁႅင်းဢေႇ တႄႉတႄႉ ယွၼ်ႉဢမ်ႇပႃးၵူႈပႃႈၵူႈၾၢႆႇ ”။
ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ်ၵမ်းၼႆႉ ၽူႈၼမ်းၸၢဝ်းၶိူဝ်းဢၼ်ၸုၵ်းၾၢႆႇၸၢဝ်းၶိူဝ်းမႃးတႃႇသေႇ မိူၼ်ၼင်ႇ ၽူႈ ၼမ်းမွၼ်း ၼၢႆႇငူၺ်ႇတဵင်း၊ ၽူႈၼမ်းတႆး ၸဝ်ႈၶုၼ်ထုၼ်းဢူးၸိူဝ်းၼႆႉလႄႈသင် ဢၼ်ပဵၼ်ၽွင်းၶဵဝ်လွင်ႈငမ်းယဵၼ်မိူင်း ႁူမ်ႈတုမ်မၢၼ်ႈ ၸဝ်ႈႁၢၼ်ယွင်ႁူၺ်ႈၵေႃႈ ဢမ်ႇလႆႈႁပ်ႉလိၵ်ႈၽိတ်ႈမွၵ်ႇတႃႇၶဝ်ႈႁူမ်ႈပၢင်ၵုမ်လူင်ပွၵ်ႈၵမ်းၼႆႉ ဝႃႈၼႆ။

robotstxt: allowed

filter: keep


text:
သင်ၶၸဝ်ႈ ဢွၼ်ႁူဝ်ၼမ်းၼႃႈသေ ၵေႃႁူမ်ႈသၢင်ႈၵူၼ်းၼုမ်ႇတႆး (TYN) ၸႄႈဝဵင်းတၢင်ႉယၢၼ်း ပွင်ၵၢၼ်ၸတ်းႁဵတ်း “ပၢင်တၢၼ်ႈၶႆႈ လိၵ်ႈလၢႆးပၢႆးႁၼ်” ၊ မီးႁူဝ်ၶေႃႈဝႃႈ “လုၵ်ႈလီလၢင်းၵႃႈ ပုၼ်ႈမိူဝ်းၼႃႈတႆး ”။
ဝၼ်းပၢင်ပွႆး ၶၢမ်ႇသၢင်ႇလွင်း ဝိႁၢရ်ႁူဝ်မင်း ၸႄႈဝဵင်းတၢင်ႉယၢၼ်း ၸိုင်ႈတႆးပွတ်းႁွင်ႇ၊ ဢၼ်ၸတ်းႁဵတ်းၵႂႃႇ မိူဝ်ႈဝၼ်းတီႈ 20-22/03/2016 (ၶၢဝ်းတၢင်း 3 ဝၼ်း) တီႈပၢင်ႇၵွင်းမူးႁူဝ်မင်းၼၼ်ႉ တႃႇၶၢဝ်းတၢင်း 2 ဝၼ်း ၊ လႆႈၸတ်းႁဵတ်းပႃး ပၢင်တၢၼ်ႈၶႆႈ (ဢုပ်ႇၶႆႈ) လိၵ်ႈလၢႆးပၢႆးႁၼ် ၊ မီးၸိုဝ်ႈႁူဝ်ၶေႃႈဝႃႈ “ လုၵ်ႈလီလၢင်းၵႃႈ ပုၼ်ႈမိူဝ်းၼႃႈတႆး ”- ၼႆယဝ်ႉ ။
ပၢင်တၢၼ်ႈၶႆႈပွၵ်ႈၵမ်းၼႆႉ ယူႇတီႈၸဝ်ႈတူၼ်ၶူး ဝိႁၢရ်ဝတ်ႉ/ၵျွင်းႁူဝ်မင်း ဢွၼ်ႁူဝ်ၼမ်းၼႃႈသေ ၵူၼ်းၼုမ်ႇၼႂ်းတူင်ႇဝဵင်းတၢင်ႉယၢၼ်း ဢိၵ်ႇ ၵေႃႁူမ်ႈသၢင်ႈၵူၼ်းၼုမ်ႇတႆး (TYN) ၸႄႈဝဵင်းတၢင်ႉယၢၼ်း ႁူမ်ႈၵၼ်ၶိုင်ပွင်ၵၢၼ်ၸတ်းႁဵတ်းၵႂႃႇ ၊ မီးမေႃတႅမ်ႈလိၵ်ႈ ဢိၵ်ႇ မေႃတႅမ်ႈႁၢင်ႈလူၼ်ႉ ၸိူဝ်းပဵၼ်ၸဝ်ႈပၢႆးမွၼ်းတႆး ၸိုဝ်ႈသဵင်ယႂ်ႇၶဝ်ၸဝ်ႈ မႃးမွၵ်ႇလၢတ်ႈတၢၼ်ႈၶႆႈ ၊ မိူၼ်ၼင်ႇ မီးၸၢႆးပၢၼ်းႁႅင်း (လၢႆးသႂ်တႆး) ၊ ႁိုၼ်း ၵႃယၢင်း ၊ ၸၢႆးၵေႃႇမိူင်း ၊ ၶုၼ်ယုင်းၶဵဝ် ၊ ၶိူဝ်းလၢဝ်ဢွၼ်ႇ ၸိူဝ်းၼႆႉ ။
ယိူင်းဢၢၼ်း ဢၼ်ၸတ်းႁဵတ်းပၢင်တၢၼ်ႈၶႆႈၼႆႉ ပိူဝ်ႈတႃႇပၼ်ပိုၼ်ႉႁူႉ ပေႃႈမႄႈၵူၼ်းမိူင်း လႄႈၵူၼ်းၼုမ်ႇ ၊ ပုၼ်ႈပၢင်ႈလုၵ်ႈလၢင်းတႆးမိူဝ်းၼႃႈ ႁႂ်ႈၶိုၼ်ႈယႂ်ႇ ႁႂ်ႈလၵ်းလႅမ်သႅမ်းၵႃႈၸိူဝ်းၼႆႉ – ၼႆယဝ်ႉ ။
လွင်ႈယၢပ်ႇၽိုတ်ႇ ဢၼ်လႆႈထူပ်းၼၼ်ႉ တေလႆႈႁၢင်ႈႁႅၼ်းၸတ်းႁဵတ်းၸိူင်ႉႁိုဝ်ၸိူဝ်းၼႆႉ ႁဝ်းၶႃႈပႆႇမီးတူဝ်ထူပ်းလႄႈ ဢၼ်ၼႆႉပဵၼ်တီႈယူပ်ႈယွမ်း။ ၵေႃႁူမ်ႈသၢင်ႈၵူၼ်းၼုမ်ႇ မိူင်းယႆ ၊ ၵူၼ်းၼုမ်ႇၼႂ်းၸႄႈဝဵင်းမိူင်းယႆၵေႃႈ လႆႈၸွႆႈၵမ်ႉထႅမ် ႁပ်ႉသူင်ႇၽူႈၶဝ်ႈႁူမ်ႈပၢင်တၢၼ်ႈၶႆႈ။ ၵူၼ်းၼုမ်ႇလႃႈသဵဝ်ႈၵေႃႈ လႆႈၸွႆႈၵမ်ႉထႅမ် ႁပ်ႉသူင်ႇ ႁိုၼ်း ၵႃယၢင်း တင်းၶုၼ်ယုင်းၶဵဝ် – ၼႆယဝ်ႉ ။
ၵေႃႉဢၼ်ၶတ်းၸႂ်တိတ်းတေႃႇ ၵပ်းသိုပ်ႇ ၽူႈမႃးတၢၼ်ႈၶႆႈၸိူဝ်းၼႆႉ ပဵၼ်ၸၢႆးဝၼ်းလႅင်း ၊ မေႃတႅမ်ႈလိၵ်ႈ တႅမ်ႈဝွၵ်း လႄႈပဵၼ်ပႃးၽွင်းတႅၼ်းၸိူဝ်ႉၸၢတ်ႈ – ၼႆယဝ်ႉ ။


text:
Welcome to Tai freedom
ၵွင်းမုင်ႈမိူင်း ၸတ်းပၢင်လူင်းၵၢၼ်သွၼ် လိၵ်ႈတႆးၶၢဝ်းၾူၼ် ပွၵ်ႈၵမ်း 7
- Created on 26 June 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ၸတ်းႁဵတ်းပၢင်လူင်း ၵၢၼ်သွၼ် လိၵ်ႈတႆးၶၢဝ်းၾူၼ် ပွၵ်ႈၵမ်း 7 တီႈၵွင်းမုင်ႈမိူင်း ႁူင်းႁဵၼ်းၸိူဝ်ႉၸၢတ်ႈမၢႆ 5 ဢၼ်ပဵၼ်ၼႃႈလိၼ်သိုၵ်း မၢႆ 6 ယူႇၽၢႆႇတႂ်ႈ ၵုမ်းၵမ် RCSS/SSA။
ပႃႇတီႇႁူဝ်သိူဝ်(SNLD) ဝဵင်းၼမ်ႉၶမ်း ၸတ်းႁဵတ်းပွႆးၶွႆႈၶူပ်ႇၶွတ်ႇၽွတ်ႈ ၸုမ်းပွင်ၵၢၼ်ငဝ်ႈငုၼ်း
- Created on 26 June 2017
- Written by တႆးလွတ်ႈလႅဝ်း
ပႃႇတီႇႁူဝ်သိူဝ် (SNLD) ၸတ်းႁဵတ်းပၢင်ပွႆး ၶွႆႈၶူပ်ႇၶွတ်ႇၽွတ်ႈ ၸုမ်းပွင်ၵၢၼ်ငဝ်ႈငုၼ်း ပႃႇတီႇႁူဝ်သိူဝ် (SNLD) ဝဵင်းၼမ်ႉၶမ်း (ထူၼ်ႈတဵမ် 1 ပီႊ) တီႈႁူမ်ႈတူမ်ႈႁုင် တႅၼ်းမၢဝ်းၶမ်း ပွၵ်ႉတႅၼ်းမႃႉ ဝဵင်းၼမ်ႉၶမ်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ။
ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ဝၼ်းသၢၼ်ၶတ်း ယႃႈမဝ်းၵမ် လႄႈ ၵၼ်ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း (26 June 2017)
- Created on 26 June 2017
- Written by တႆးလွတ်ႈလႅဝ်း
ႁၢင်ႈ- RCSS တူင်ႉၼိုင်ႁဵတ်းသၢင်ႈ ၵၢၼ်ၽဵဝ်ႈမူၺ်ႉယႃႈမဝ်းၵမ်
- Created on 26 June 2017
- Written by တႆးလွတ်ႈလႅဝ်း
ၶႅပ်းႁၢင်ႈ- ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢၼ်လႆႈတူင်ႉၼိုင်ႁဵတ်းသၢင်ႈ ၵၢၼ်ၽဵဝ်ႈမူၺ်ႉ ယႃႈမဝ်းၵမ်၊ ၵၢၼ်မူၼ်ႉမႄးယူတ်းယႃ လႄႈ ပူၵ်းပွင်တၢင်းယၢမ်ႈ ၵူၼ်းတိတ်းၸပ်းယႃႈမဝ်းၵမ်၊ ၵၢၼ်ပူၵ်းပွင် ၸွႆႈထႅမ် လႄႈ ပၼ်ပိုၼ်ႉႁူႉ ၽေးၶဵၼ် ၵဵဝ်ႇလူၺ်ႈယႃႈမဝ်းၵမ် တင်ႈတႄႇဝၼ်းထီႉ 26 June 2016 တေႃႇထိုင် ဝၼ်းထီႉ 26 June 2017 ၶၢဝ်းတၢင်းၼိုင်ႈပီႊ။
သိုၵ်းပလွင်ႈ TNLA တွႆႇယႃႉႁိူၼ်းသေ တီႉမတ်ႉဢွၼ်ႇၸၢႆး ၼမ်ႉၶမ်းၵႂႃႇ
- Created on 24 June 2017
- Written by တႆးလွတ်ႈလႅဝ်း
ၸုမ်းသိုပ်းပလွင်ႈ TNLA ဢဝ်သဵမ်(ၶူဝ်) တွႆယႃႉၽၵ်းတူႁိူၼ်း ၵူၼ်းဝၢၼ်ႈပွၵ်ႉၵၢတ်ႇၵဝ်ႇ ဢိူင်ႇမိူင်းဝုၺ်း ၸႄႈဝဵင်းၼမ်ႉၶမ်း မိူင်းတႆးပွတ်းႁွင်ႇ ယၢမ်းၵၢင်ၶိုၼ်းလိုၵ်းသေ ထတ်းထၢမ်ပေႃႉထုပ်ႉ ဢွၼ်ႇၸၢႆးဢၼ်ယူႇၼႂ်းႁိူၼ်းယဝ်ႉ တီႉမတ်ႉတူဝ်မၼ်းၵႂႃႇ ဢမ်ႇၵႃး ဢဝ်ပႃးၶူဝ်းငိုၼ်းၶူဝ်းၶမ်းထႅင်ႈ ၼႆယဝ်ႉ။
More Articles...
- ပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ်သိုဝ်ႇတႆး ယဝ်ႉတူဝ်ႈလီငၢမ်း
- လူင်ပွင်ၸိုင်ႈမိူင်းၶႄႇ ပိုတ်ႇပၼ်ၶိုၼ်း Bank Account ၵူၼ်းမိူင်းမျၢၼ်ႇမႃႇၵမ်ႈၽွင်ႈ ဝၢႆးၼႄၵၢင်ၸႂ် တီႈမူႇၸေႊ
- ၼၢႆႇႁူင်သႃဝႃႈ မီးလၢႆၸုမ်း ၶႂ်ႈယွၼ်းၶဝ်ႈပဵၼ်လုၵ်ႈၸုမ်းမႂ်ႇ UNFC
- 4-ၸုမ်းပႃး KIO ထွၼ်ဢွၵ်ႇ UNFC ယဝ်ႉ
- ၸုမ်း MAP Foundation ၸတ်းႁဵတ်းပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ် သိုဝ်ႇတႆး


text:
ၼပ်ႉသိပ်းသိပ်းပီ ဢၼ်တႆးမုင်ႈမွင်းမႃးပၢၼ်သိုပ်ႇပၢၼ် ၵၢၼ်ၶွၼ်ႈႁႅင်းဢွမ်ႇလွမ်ႈၽွမ်ႉၵၼ်ဝၼ်းမိူဝ်ႈၼႆႉ ႁဝ်းလႆႈႁၼ် 2 ပႃႇတီႇ 1 တပ်ႉသိုၵ်း တိုၵ်းၼိူဝ်ၽိူၼ်။ ႁူမ်ႈဝႃႈ ဢမ်ႇလႆႈတင်းမူတ်းတင်းပိၵ်းၵေႃႈ တွၼ်ႈၼိုင်ႈလႆႈဝႃႈ ၼမ်ႉၵတ်ႉ ၶဝ်ၸဝ်ႈ ၶွၼ်းယဝ်ႈတမ်တွင်ႈ ထုၵ်ႇဢွင်ႈလွၵ်းၸဝ်ႈဢမ်းၼၢၸ်ႈၶဝ် ဢၼ်ယိပ်းၵမ်ၼႅၼ်ႈၵႅၼ်ႇႁိုင်ယၢဝ်း မႃးၶၢဝ်း တၢင်းလၢႆသိပ်းပီၼၼ်ႉ သၼ်ႇၶွၼ်းလူမ်ႉပိၼ်ႈပႅတ်ႈၶၵ်ႉတွၼ်ႈဢၼ်ၶွင်ႉၶမ် ၼႂ်းၵမ်းၼႆႉလႄႈပိုတ်ႇပိုၼ်းၼႃႈ မႂ်ႇၼႃႈ ၼိုင်ႈၼႆယဝ်ႉ။ သူၼ်ႇၼိုင်ၵေႃႈၼႄထိုင်ၵၢၼ်ၽွမ်ႉႁူမ်ႈၵၼ်ၼၼ်ႉယဝ်ႉ။
ပၢင်ၵုမ်လူင်လွင်ႈငမ်းယဵၼ်ၸိုင်ႈမိူင်းႁူမ်ႈတုမ် NCA ဢၼ်တၢင်းၸုမ်းၾၢႆႇလွင်ႈငမ်းယဵၼ်လႄႈပၢင်ၵုမ်လူင်ပၢင်လူင် ႁူဝ်ပၢၵ်ႇ ပီ 21 ဢၼ်ဢွင်ႇသၢၼ်းၸုၵျီႇႁဵတ်းၼၼ်ႉ ဢဝ်မႃးႁူမ်ႈလေႃးၵၼ်ပဵၼ်ပၢင်ၵုမ်ၵမ်းၼႆႉ ဢွၼ်တၢင်း ၼႃႈတေ ပဵၼ်ပၢင်ၵုမ်လူင်ၼၼ်ႉလႆႈဢုပ်ႇၵိူဝ်းၵုမ်ၵၼ်ဝႆႉ –
1. ၵၢၼ်မိူင်း
2. လွင်ႈႁူမ်ႇလူမ်ႈ
3. လွင်ႈတူင်ႇဝူင်းၵူၼ်း
4. လွင်ႈၵၢၼ်မၢၵ်ႈမီး
5. လွင်ႈၸတ်းၵၢၼ်တီႈလိၼ်လႄႈၶူဝ်းၶွင်သၽႃဝ – ၸိူဝ်းၼႆႉ
လိူဝ်သေၼၼ်ႉ ၵဵဝ်ႇၵပ်းလွင်ႈဢုပ်ႇၵိူဝ်းၵုမ်သေလႆႈၸႂ်ၵၼ်ဝႆႉ
1. ႁႂ်ႈမီးလွင်ႈၽဵင်ႇပဵင်းၵၼ်
2. သုၼ်ႇလႆႈတႅပ်းတတ်းတူဝ်ၵဝ်ႇ
[ဢမ်းၼၢၸ်ႈၽွင်းငမ်းတူဝ်ၵဝ်ႇ – ဢမ်းၼၢၸ်ႈၶဵၼ်ႇတႅမ်ႈၵူတ်းမၢႆ “မၢႆမီႈ” – ဢမ်းၼၢၸ်ႈတတ်းသိၼ်(တြႃး)]
3. ၵူႈၸႄႈမိူင်းတၵ်းလႆႈမီးပိူင်ငဝ်ႈပိုင်းမိူင်းႁင်းၽႂ်မၼ်း –
ၼႆသေပဵၼ်ၸွမ်းၼင်ႇၶေႃႈလႆႈၸႂ်ယဝ်ႉ။
လိူဝ်သေၼၼ်ႉဢၼ်ၵိုတ်းၶၢင်ႉၶမ်
1. တပ်ႉသိုၵ်းမိူင်းႁူမ်ႈတုမ်ၾၢႆႇသိုၵ်းမၢၼ်ႈ လၢတ်ႈဝႃႈ မိူင်းၼိုင်ႈလုၵ်ႈတၵ်းတေလႆႈမီးတပ်ႉသိုၵ်းၼိုင်ႈဢၼ်ၵူၺ်း တၵ်းတေဢမ်ႇလႆႈမီးလၢႆ ၸုမ်းသိုၵ်း။ တႆးလၢတ်ႈဝႃႈ တၵ်းတေလႆႈပဵၼ်တပ်ႉသိုၵ်းမိူင်းႁူမ်ႈတုမ် ဢမ်ႇၸႂ်ႈသိုၵ်းတပ်ႉမတေႃႇမၢၼ်ႈၵူၺ်း။ (လွင်ႈၼႆႉတၵ်းတေလႆႈဢုပ်ႇၵၼ်ထႅင်ႈၶၢဝ်းၼႃႈထႅင်ႈ) သိုပ်ႇသေၼၼ်ႉ –
2. တၵ်းတေဢမ်ႇလႆႈၽၢတ်ႇဢွၵ်ႇမိူင်းႁူမ်ႈတုမ်လႃးလႃး – ၼႆၵေႃႈ
မိူဝ်ႈထိုင်မႃးၼႂ်းပၢင်ၵုမ်လူင်ပၢင်လူင် ႁူဝ်ပၢၵ်ႇ ပီ 21 ဝၼ်းတီႈ 24-28/05/2017 မိူဝ်ႈၼႆႉ ပႃႇတီႇတႆး ႁူဝ်သိူဝ် သိူဝ်ၽိူၵ်ႇလႄႈ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈဢုပ်ႇထဵင်ၵၼ်ႁၢဝ်ႈႁၢဝ်ႈႁႅင်းႁႅင်းတႄႉတႄႉသေ ထိုင်တီႈၾၢႆႇသိုၵ်းမၢၼ်ႈတင်းလူင်ပွင်ၸိုင်ႈ ၼၢင်းသုၵျီႇ လႆႈယွမ်းပူတ်းထွၼ်ဢွၵ်ႇၶေႃႈၵႂၢမ်းဢၼ်ဝႃႈ “တၵ်းတေဢမ်ႇ လႆႈၽၢတ်ႇဢွၵ်ႇမိူင်းႁူမ်ႈတုမ်လႃးလႃး” – ၼႆၼၼ်ႉယဝ်ႉ။
ၵဵဝ်ႇၵပ်းလွင်ႈၼႆႉၵေႃႈ လႆႈႁၼ်ၼမ်ႉၸႂ်ၵၼ် ၸိူင်ႉၼင်ႇ ပႃႇတီႇသၢင်ႇသီႈလႄႈပႃႇတီႇၼူၵ်ႉယုင်း ၼႂ်းၸၢဝ်းၶိူဝ်းၵေႃႈ ၸုမ်းပဢူဝ်း PNLO ဢမ်ႇၵမ်ႉထႅမ်။ ပေႃးၼၼ် ၶႂ်ႈယွၼ်းထၢမ်ၶိုၼ်း တႆးၸိူဝ်းဢၼ်ပဵၼ်လုၵ်ႈၸုမ်းၼူၵ်ႉယုင်းလႄႈ သၢင်ႇသီႈ ဢိၵ်ႇတင်း ၵူၼ်းတႆးၸိူဝ်းလိူၵ်ႈၼူၵ်ႉယုင်းလႄႈသၢင်ႇသီႈၶဝ်ၶဝ်ႈသၽႃးၼၼ်ႉယူႇဝႃႈ – ႁၼ်ၶီႈလီလိူဝ်သႆႈ ဢၼ်ႁဝ်းတွင်ႉမႆႈ ၸွင်ႇၼူၵ်ႉယုင်းလႄႈသၢင်ႇသီႈပၼ်ႁဝ်းၵိၼ်။ လႆႈႁၼ်ၼမ်ႉၸႂ်ၵၼ်တႄႉတႄႉယဝ်ႉဢမ်ႇၸႂ်ႈႁိုဝ်။ ပေႃးတႆးၸိူဝ်းႁၼ်ဝႃႈ တိုၵ်ႉတေယူႇၸွမ်းၶဝ်ယူႇၵေႃႈ ပွင်ႇဝႃႈ ယွမ်းႁပ်ႉၶေႃႈၵႂၢမ်းဢၼ်ဝႃႈ “တၵ်းတေဢမ်ႇလႆႈၽၢတ်ႇ ဢွၵ်ႇလႃးလႃး” ၼႆၼၼ်ႉယဝ်ႉ။
ၵမ်းၼႆႉ သုၼ်ႇလႆႈႁဝ်း
1. မီးလွင်ႈၽဵင်ႇပဵင်းၵၼ်
2. သုၼ်ႇလႆႈတႅပ်းတတ်းတူဝ်ၵဝ်ႇ
[မီးဢမ်းၼၢၸ်ႈၽွင်းငမ်းတူဝ်ၵဝ်ႇ – မီးဢမ်းၼၢၸ်ႈၶဵၼ်ႇတႅမ်ႈၵူတ်းမၢႆ “မၢႆမီႈ” – မီးဢမ်းၼၢၸ်ႈတတ်းသိၼ်(တြႃး)]
3. ၵူႈၸႄႈမိူင်းတၵ်းလႆႈမီးပိူင်ငဝ်ႈပိုင်းမိူင်းႁင်းၽႂ်မၼ်း
ၵမ်းၼႆႉၶေႃႈၵႂၢမ်းဢၼ်ဝႃႈ “တၵ်းတေဢမ်ႇလႆႈၽၢတ်ႇဢွၵ်ႇလႃးလႃး” ၼႆၼၼ်ႉ ထုၵ်ႇပူတ်းထွၼ်ဢွၵ်ႇပႅတ်ႈယဝ်ႉ။ လိူဝ်သေ တပ်ႉသိုၵ်းမိူင်းႁူမ်ႈတုမ် ဢၼ်မၢၼ်ႈၶႂ်ႈႁႂ်ႈပဵၼ်တပ်ႉမတေႃႇမၢၼ်ႈၵူၺ်း ႁဝ်းသမ်ႉၶႂ်ႈပဵၼ်တပ်ႉသိုၵ်းမိူင်းႁူမ်ႈ တုမ်။ ႁဝ်းတေမႃးတမ်းဝၢင်းၽႅၼ်ႁဝ်းၸိူင်ႉႁိုဝ်သိုပ်ႇတေႃႇၵႂႃႇ။ 2 ပႃႇတီႇႁဝ်း 2 တပ်ႉသိုၵ်းႁဝ်းလူး ဝၢင်းၽႅၼ်ၵၼ် ၸိူင်ႉႁိုဝ်။ တေပူၵ်းပွင်မိူင်းတႆးၵႂႃႇၸိူင်ႉႁိုဝ်။ တေၶဵၼ်ႇတႅမ်ႈပိူင်ငဝ်ႈပိုင်းမိူင်းႁဝ်းၸိူင်ႉႁိုဝ် မိူဝ်ႈမီးလၢႆၸၢဝ်းၶိူဝ်း မီးလၢႆ တပ်ႉသိုၵ်း။ တေၶဵၼ်ႇတႅမ်ႈၵူတ်းမၢႆ ပၵ်းပိူင်(တြႃး) ၸိူင်ႉႁိုဝ်။ ယူင်ႉသၢင်ႈႁဝ်းမီးဝႆႉၸိူင်ႉႁိုဝ်။ ၵူၼ်းမိူင်းတႆးႁဝ်းလူး တိတ်းတၢမ်ၶၢဝ်ႇ ႁူႉၸွမ်းၵႃႈႁိုဝ်။


text:
ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA ပၼ်တိုဝ်ႉတၢင်း ၸတ်းႁဵတ်းပၢင်လိူၵ်ႈ တင်ႈသွမ်ႈ တီႈငဝ်ႈငုၼ်းဝၢၼ်ႈႁႆး ထၢင်ႇႁၢင်ႈလွတ်ႈလႅဝ်းသေတႃႉ ၵူၼ်းသိုၵ်း သမ်ႉ ဢမ်ႇမီးသုၼ်ႇ တွတ်ႈၶႅပ်းၵၢင်ၸႂ် ၸိူင်ႉၼင်ႇသိုၵ်းလူင်ပွင်ၸိုင်ႈမၢၼ်ႈ။
ပၢင်လိူၵ်ႈတင်ႈသွမ်ႈ ဢၼ်ၸတ်းႁဵတ်း ၼႂ်းဝၼ်းတီႈ 1/4/2017 ဝၼ်းမိူဝ်ႈၼႆႉ တီႈဝဵင်းမႂ်ႇဝၢၼ်ႈႁႆး မီးႁူင်းတွတ်ႈၶႅပ်းၵၢင်ၸႂ် တီႈႁူင်းႁဵၼ်းၸၼ်ႉသုင် တင်း တီႈတၢင်းၽႄပႃၶီး။ တီႈပၢင်လိူၵ်ႈတင်ႈ ၼၼ်ႉ သိုၵ်းတႆးတင်းလၢႆ ဢမ်ႇၵွမ်ႉၵႃႈဝႃႈ တေလႆႈသႂ်ႇသိူဝ်ႈၶူဝ်းသိုၵ်း သႂ်ႇသိူဝ်ႈၶူဝ်းၵူၼ်းႁိူၼ်းၵေႃႈ ဢမ်ႇ လႆႈၵႂႃႇၵၢႆၸမ်၊ ၶႅပ်းၵၢင်ၸႂ် ၶႅၼ်းဢမ်ႇမီးသုၼ်ႇလႆႈတွတ်ႈ။ တီႈဝဵင်းၵေးသီး ၼႂ်းတပ်ႉ ၶလယ 131 ၊ တီႈဝဵင်းမိူင်းသူႈသမ်ႉ တီႈ တပ်ႉပၢင်ႇၸွႆး မီးႁူင်းတွတ်ႈၶႅပ်းၵၢင်ၸႂ် တႃႇသိုၵ်းလူင်ပွင်ၸိုင်ႈမၢၼ်ႈ ၶေႃၶေႃ။
ၽူႈမီးၸၼ်ႉသိုၵ်း SSPP/SSA ၸဝ်ႈၼိုင်ႈလၢတ်ႈဝႃႈ – “ငဝ်းလၢႆးဝၢၼ်ႈမိူင်းတေႃႈလဵဝ်ၼႆႉ သိုၵ်းလူင်ပွင် ၸိုင်ႈမၢၼ်ႈ ဢဝ်သုၼ်ႇလႆႈၶိုၵ်ႉတွၼ်း လိူဝ်ၵူႈမူႇၵူႈၸုမ်း။ သိုၵ်းမၢၼ်ႈသမ်ႉမီးသုၼ်ႇလႆႈတွတ်ႈၶႅပ်းၵၢင်ၸႂ် ၊ သိုၵ်းတႆးသမ်ႉ ဢမ်ႇမီးသုၼ်ႇလႆႈတွတ်ႈၶႅပ်း။ ၼႆႉမၼ်းၸီႉၸမ်ႈ ၼႄဝႃႈ ဝၢၼ်ႈမိူင်း ဢမ်ႇမီးလွင်ႈၽဵင်ႇပဵင်း၊ ႁဝ်းၵေႃႈ ပဵၼ်လုၵ်ႈပေႃႈမႄႈၵူၼ်းမိူင်းၵူၺ်း သမ်ႉဢမ်ႇမီးသုၼ်ႇ တွတ်ႈၶႅပ်းၵၢင်ၸႂ်လႄႈ ပဵၼ်ဢၼ်ၸႂ်လဵၵ်ႉၸွမ်းယူႇ”- ဝႃႈၼႆ။
ပေႃးဢဝ်ၶေႃႈပိုၼ်ၽၢဝ်ႇ ၽိုၼ်ဢၢင်ႈဢိင် လွင်ႈငမ်းယဵၼ်မိူင်းမၢၼ်ႈ ၼႂ်းပီ 2016 ၶွင်ၸုမ်း BNI ၼၼ်ႉ ဝႃႈ – ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး SSPP/SSA ၼႆႉ ႁႅင်းသိုၵ်း 8000 ပၢႆ။
ၵူၺ်းၵႃႈ ယူႇတီႈၸုမ်းၶၢဝ်ႇၽူႈတွႆႇႁွၵ်ႈသေ ဢၼ်ယိုၼ်ယၼ်လႆႈၶေႃႈမုလ်း ၵဵဝ်ႇၵပ်းႁႅင်းသိုၵ်း SSPP/SSA တႄႉဢမ်ႇပႆႇမီး။
ဝဵင်းမႂ်ႇဝၢၼ်ႈႁႆး ၼႆႉၶဝ်ႈပႃးၼႂ်းၸႄႈဝဵင်းၵေးသီး။ ပႃးၸဵမ်ထုင်ႉမိူင်းၼွင်၊ မိူင်းၸၢင်၊ မိူင်းသူႈၸိူဝ်းၼႆႉ ဢၼ်ဢမ်ႇလႆႈတိုဝ်ႉတၢင်း ၸတ်းႁဵတ်းပၢင်လိူၵ်ႈတင်ႈ ပီ 2015 ။ ၵူၼ်းမိူင်း ႁိမ်းသႅၼ် ႁၢမ်းသုၼ်ႇလႆႈတွတ်ႈၶႅပ်းၵၢင်ၸႂ်။ ၵူၺ်းၵႃႈ ပၢင်လိူၵ်ႈတင်ႈ ၵမ်းလႂ်ၵေႃႈလီ ပႃးၸဵမ်မိူဝ်ႈပီ 2010 ယူႇတီႈ ပႃႇတီႇမႂ်ႇသုင်ၸိုင်ႈတႆးသေ ဢွၵ်ႇၶေႃႈပိုၼ်ၽၢဝ်ႇ တႅၵ်ႇလႅင်း ဝႃႈ တိုၼ်းတေဢမ်ႇၵဵဝ်ႇၶွင်ႈ၊ ပၼ်တိုဝ်ႉတၢင်း ၸတ်းႁဵတ်းလွတ်ႈလႅဝ်းထၢင်ႇႁၢင်ႈ မႃးၵူႈၵမ်း – ဝႃႈၼႆ။


text:
ၸဝ်ႈၶုၼ်ထုၼ်းဢူး ႁူဝ်ပဝ်ႈလူင် ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး(ႁိုဝ်) ပႃႇတီႇႁူဝ်သိူဝ် (SNLD) တေလူင်းပိုၼ်ႉတီႈပၼ်ႁႅင်း ၸုမ်းပွင်ၵၢၼ်၊ လုၵ်ႈၸုမ်းလႄႈ ပီႈၼွင်ႉၵူၼ်းမိူင်းတႆး ၼႂ်း ၸႄႈဝဵင်းၵဵင်းတုင် ဝႃႈၼႆ။
ဝၼ်းတီႈ 27/03/2017 ယၢမ်းဝၢႆးဝၼ်း 13:30 မူင်း ၸဝ်ႈၶုၼ်ထုၼ်းဢူး တေသူႇၸႂ်းပၼ်ႁႅင်း ၵူၼ်းမိူင်းဝဵင်းၵဵင်းတုင် တႃႇပၢင်လိူၵ်ႈတင်ႈသွမ်ႈ ဢၼ်တေထိုင်မႃး ၼႂ်းဝၼ်းတီႈ 01/04/2017 ၼႆႉ။ ပၢင်ႁူပ်ႉထူပ်းသူႇၸႂ်းပၼ်ႁႅင်းၼႆႉ ၸတ်းႁဵတ်းတီႈ ႁူင်းႁေႃ သမူဝ်းသွၼ်တႆးလိုဝ်ႉ ၸႄႈဝဵင်းၵဵင်းတုင် ၸိုင်ႈတႆး ပွတ်းဢွၵ်ႇၶူင်း ဝႃႈၼႆ။
လုင်းၸၢႆးထုၼ်း ႁူဝ်ပဝ်ႈပႃႇတီႇႁူဝ်သိူဝ် ၸႄႈဝဵင်းၵဵင်းတုင် လၢတ်ႈဝႃႈ “ ၸႂ်ႈယဝ်ႉၶႃႈ၊ ႁူဝ်ပဝ်ႈလူင် ႁဝ်း တေ မႃး ၼႂ်းဝၼ်းတီႈ 27 တေထိုင်ၼႆႉ၊ တေႃႈလဵဝ် ယူႇတီႈၸုမ်းပွင်ၵၢၼ်၊ လုၵ်ႈၸုမ်း တိုၵ်ႉ ဢွၼ် ၵၼ် ႁၢင်ႈႁႅၼ်းယူႇ။ ႁဝ်းၶႃႈ ယိူင်းဢၢၼ်း တႃႇပေႃႈမႄႈပီႈၼွင်ႉႁဝ်းတေမႃးၶဝ်ႈႁူမ်ႈ တင်းၼမ် တင်း လၢႆ၊ လိူဝ်ၼၼ်ႉ တၢင်ႇၸႄႈဝဵင်းတၢင်းပွတ်းဢွၵ်ႇၶူင်းၵေႃႈ ၸိူဝ်းပဵၼ်လုၵ်ႈၸုမ်း ပႃႇတီႇလႄႈ သင် ၵူၼ်းမိူင်းလႄႈသင် ယူႇတီႈႁဝ်းၶႃႈၵေႃႈ လႆႈမွၵ်ႇပႃးယူႇ” ဝႃႈၼႆ။
ၶပ်ႉမၢႆ ၼ်ႂ်းဝၼ်းတီႈ 27 ပၢင်ႁူပ်ႉထူပ်းၵူၼ်းမိူင်းၸႄႈဝဵင်းၵဵင်းတုင်ၼႆႉ ၶၢဝ်းယၢမ်း 10:30 မူင်း ပႂ်ႉႁပ်ႉ ၸဝ်ႈၶုၼ်ထုၼ်းဢူး တီႈၶူင်ႇႁိူဝ်းမိၼ် ၸႄႈဝဵင်းၵဵင်းတုင်။ ၶၢဝ်းယၢမ်း 13:30 မူင်းသမ်ႉ ႁူပ်ႉထူပ်း ၵူၼ်းမိူင်း တီႈႁူင်းႁေႃတႆးလိုဝ်ႉ။ ပေႃးထိုင်မႃး ဝၼ်းတီႈ 30/03/017 ယၢမ်း 12:00 မူင်းသမ်ႉ ယူႇတီႈပႃႇတီႇႁူဝ်သိူဝ် ၸႄႈဝဵင်းၵဵင်းတုင် တေၼႄဢဵၼ်ႁႅင်းလဵပ်ႈဝဵင်းၽွမ်ႉၵၼ် ၼင်ႇႁိုဝ် တေဢွင်ႇပေႉ ပၢင်လိူၵ်ႈတင်ႈ ဝႃႈၼႆ။
ၼေႃႇၽူႈတႅၼ်းပႃႇတီႇႁူဝ်သိူဝ် ၸႄႈဝဵင်းၵဵင်းတုင် ဢၼ်ၶဝ်ႈၶႅင်ႇသမ်ႉ ပဵၼ်လုင်းၸၢႆးလူင် ဝႃႈ ၼႆ။
ပႃႇတီႇၵၢၼ်မိူင်း ၼႂ်းၸႄႈဝဵင်းၵဵင်းတုင် ဢၼ်တေၶဝ်ႈၶႅင်ႇၵၼ် တင်းမူတ်းမီး 6 ပႃႇတီႇ ပႃႇတီႇႁူဝ် သိူဝ်၊ ပႃႇတီႇသိူဝ်ၽိူၵ်ႇ၊ ပႃႇတီႇဢႃးၶႃႇ၊ ပႃႇတီႇလႃးႁူႇ၊ ပႃႇတီႇၼူၵ်ႉယုင်းလႄႈ ပႃႇတီႇသၢင်ႇသီႈ ၸဵမ်ၸိူဝ်းၼႆႉ ဝႃႈၼႆ။
ပၢင်လိူၵ်ႈတင်ႈသွမ်ႈ ၼႂ်းဝၼ်းတီႈ 01/04/2017 ၼႆႉ ႁူင်းတွတ်ႈၶႅပ်းၵၢင်ၸႂ်ၼႂ်းၸႄႈဝဵင်းၵဵင်းတုင် တင်းမူတ်းမီး 57 ႁူင်း။ လိူဝ်ၼၼ်ႉ ပွၵ်ႉ/ ဢိူင်ႇဢၼ်မီးသုၼ်ႇတွတ်ႈၶႅပ်းၵၢင်ၸႂ် တႃႇၶဵတ်ႇလိူၵ်ႈ တင်ႈမၢႆ(2) သမ်ႉ မိူၼ်ၼင်ႇ ဢိူင်ႇယၢင်းလေႃး၊ ဢိူင်ႇလွႆလူင်၊ ဢိူင်ႇၵၢတ်ႇထၢႆႈ၊ ဢိူင်ႇဝတ်ႉသၢဝ်း၊ ဢိူင်ႇပဵင်းတၢဝ်ႉ၊ ဢိူင်ႇပၢင်မတ်း၊ ဢိူင်ႇမိူင်းပၼ်ႇမိူင်းသဵမ်၊ ဢိူင်ႇမိူင်းဢိၼ်း၊ ဢိူင်ႇမိူင်းပၵ်ႉ၊ ဢိူင်ႇမိူင်း ၶွၼ်၊ ဢိူင်ႇမူးၸႄႈ၊ ဢိူင်ႇၼွင်တဝ်း၊ ဢိူင်ႇၼမ်ႉၶၢၵ်ႉ၊ ဢိူင်ႇပၢင်ၵဵဝ် တင်းမူတ်း မီး 14 ဢိူင်ႇ။ ပွၵ်ႉၼႂ်းဝဵင်းသမ်ႉ မီးတီႈ ပွၵ်ႉ 1 တင်း ပွၵ်ႉ 5 ဝႃႈၼႆ။


text:
ၶွမ်ႊမသျိၼ်ႊၵၢၼ်လိူၵ်ႈတင်ႈ ပိုၼ်ၽၢဝ်ႇဝႃႈ ၼႂ်းလိူၼ်ၼူဝ်ႊဝႅမ်ႊၿိူဝ်ႊၼႆႉ တေမီးပၢင်လိူၵ်ႈတင်ႈ ပတ်းပိုၼ်ႉၸိုင်ႈမိူင်းၼႆလႄႈ ပႃႊတီႊတႆး ဢၼ်တေတၢင်တူဝ်ပီႈၼွင်ႉတႆးၵေႃႈ ဢွၼ်ၵၼ်ႁၢင်ႈႁႅၼ်း တႃႇၶဝ်ႈလိူၵ်ႈတင်ႈ၊ လွၵ်းၸုၵ်းပႃႊတီႊတႆး မီးၸိူင်ႉႁိုဝ်ၽွင်ႈၼၼ်ႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ် ၽူႈၼမ်းၼႂ်းၵူႈလွင်ႈလွင်ႈ ပႃႊတီႊႁူဝ်သိူဝ် (SNLD) ၸၢႆးၼုတ်း ဝႆႉၼင်ႇၼႆ။
ထၢမ်-လႆႈငိၼ်းဝႃႈ ပႃႊတီႊႁူဝ်သိူဝ် (SNLD) တႅပ်းတတ်းဝႃႈ တေၶဝ်ႈလိူၵ်ႈတင်ႈ၊ လွင်ႈၼႆႉ တႅပ်းတတ်းၸိူင်ႉႁိုဝ်ၶႃႈ ? ။
တွပ်ႇ-ဝၼ်းတီႈ 14/07/2015 ၼႆႉ ႁဝ်းၶႃႈၸတ်းပၢင်ၵုမ်လူင်ငဝ်ႈငုၼ်း CEC ၊ CEC တႅပ်းတတ်း တႃႇၶဝ်ႈၵၢၼ်လိူၵ်ႈတင်ႈ။ CEC မီး 17 ၵေႃႉၼႆႉ မႃးၶိုၼ်ႈ 10 ၵေႃႉ၊ တင်း 10 ၵေႃႉၵမ်ႉထႅမ်သေ လႆႈၶေႃႈတႅပ်းတတ်း တေၶဝ်ႈပၢင်လိူၵ်ႈတင်ႈ။ ယဝ်ႉသေ ဝၼ်းတီႈ 16 မႃးတၢင်ႇတီႈၼႂ်း ၶွမ်ႊမတီႊငဝ်ႈငုၼ်းဝႃႈ- မီးၵူၼ်း 50 ၊ လိူဝ်သေၼၼ်ႉၵေႃႈ ၶိုၼ်းဢုပ်ႇၵၼ်သေ လႆႈတႅပ်းတတ်း တေၶဝ်ႈပၢင်လိူၵ်ႈတင်ႈ ဢၼ်ဝႃႈၼၼ်ႉ လႆႈမၵ်းမၼ်ႈႁပ်ႉႁွင်းၵႂႃႇယဝ်ႉ။
ထၢမ်-မိူဝ်ႈၵွၼ်ႇၼႆႉ ယၢမ်ႈငိၼ်းဝႃႈ ႁူဝ်သိူဝ်တေဢမ်ႇၶဝ်ႈလိူၵ်ႈတင်ႈ၊ ပေႃးဢမ်ႇမူၼ်ႉမႄး ပိူင်ငဝ်ႈပိုင်းမိူင်း 2008 ၊ ယၢမ်းၼႆႉ သမ်ႉတေဝႃႈမႄးယဝ်ႉၶႃႈႁႃႉ၊ ၵွပ်ႈၼၼ်လႄႈ ႁူဝ်သိူဝ်ၸင်ႇတႅပ်းတတ်း ၶဝ်ႈလိူၵ်ႈတင်ႈ ? ။
တွပ်ႇ-မၼ်းမီးသၢႆငၢႆႈၵူႈလွင်ႈလွင်ႈၶႃႈဢေႃႈ၊ တႃႇတေမူၼ်ႉမႄး တႅမ်ႈမႂ်ႇ ပိူင်ငဝ်ႈပိုင်းမိူင်း (လၵ်းမိူင်း)ၼႆႉတႄႉ ႁဝ်းႁဵတ်း (လုတ်ႉတေႃႇပျိၼ်ႇပ) ၾၢႆႇၼွၵ်ႈသၽႃး၊ ႁဝ်းမီးဝႆႉယဝ်ႉ၊ သိုပ်ႇၵေႃႈသိုပ်ႇၵႂႃႇယူႇယဝ်ႉ။ ၼႂ်းသၽႃးၼႆႉတႄႉ တႃႇတေႁဵတ်း (တၢင်း)ၵူၼ်းမိူင်းတႆးသေ မၢႆမီႈပႃႈတႂ်ႈပိူင်ငဝ်ႈပိုင်းမိူင်း 2008 ဢၼ်မႃးတဵၵ်းတဵင်ၼိူဝ်ၵူၼ်းမိူင်း၊ မႃးၵဝ်းတီႈၵူၼ်းမိူင်း မၢႆမီႈၸိူဝ်းၼႆႉၵေႃႈ ႁဝ်းၶႃႈ သင်ဝႃႈႁဝ်းမီးၼႂ်းသၽႃးၼႆ ႁဝ်းႁႄႉၵင်ႈလႆႈ၊ ႁဝ်းၶႃႈမုင်ႈမွင်းၸိူင်ႉၼၼ်သေ လႆႈတႅပ်းတတ်းၵႂႃႇၸိူင်ႉၼၼ်ၶႃႈ။
ထၢမ်- ယၢမ်းလဵဝ် မီးၶၢဝ်ႇဢွၵ်ႇမႃးဝႃႈ ပႃႊတီႊႁူဝ်သိူဝ်လႄႈ ပႃႊတီႊၼူၵ်ႉယုင်း ဢၼ်ၼၢင်းဢွင်ႇသၢၼ်းၸုၵျီႇဢွၼ်ႁူဝ်ၼၼ်ႉ တူၵ်းလူင်းၵၼ်ဝႆႉၽွင်ႈ ဝႃႈၼႆဢေႃႈ၊ တူၵ်းလူင်းဢီႈသင်ၵၼ်ၶႃႈ ? ။
တွပ်ႇ-လႆႈၸႂ်ၵၼ်ဝႆႉ ႁူဝ်ပဝ်ႈလူင်ၶုၼ်ထုၼ်းဢူး တေၶဝ်ႈတီႈလႂ်၊ ၶဝ်တေဢမ်ႇၶဝ်ႈၶႄႉၶႅင်ႇၵၼ်တင်းႁဝ်းၼႆလႄႈ ၶဝ်မႃးလၢတ်ႈႁဝ်း။ မိူဝ်းၼႃႈၵေႃႈ ပေႃးလူဝ်ႇသင်ၸိူဝ်းၼႆႉ တင်းၶဝ်တင်းႁဝ်း တေဢုပ်ႇဢူဝ်းငူပ်ႉငီႉၵၼ်သေ သိုပ်ႇႁဵတ်းၵႂႃႇ၊ ႁဝ်းၶႃႈလႆႈၸႂ်ၵၼ်ဝႆႉ မွၵ်ႈၼၼ်ႉၶႃႈ။
ထၢမ်-တီႈၼႂ်းၶၢဝ်ႇႁၼ်ဝႃႈ ႁူဝ်ပဝ်ႈလူင် ၸဝ်ႈၶုၼ်ထုၼ်းဢူး လၢတ်ႈဝႃႈ- လွင်ႈတၢင်းပႃႊတီႊ ဢွင်ႇသၢၼ်းၸုၵျီႇတႄႉ မီးလွင်ႈႁူပ်ႉထူပ်းဢုပ်ႇဢူဝ်းၵၼ်ၽွင်ႈ၊ ၵူၺ်းၵႃႈ တႃႇတေဢုပ်ႇဢူဝ်းတင်း ပႃႊတီႊတႆးတႄႉဢမ်ႇမီး ဝႃႈၼႆၶႃႈဢေႃႈ။ ၵွပ်ႈၼႆ လွင်ႈၼႆႉ ၼင်ႇႁိုဝ်ၵူၼ်းမိူင်းပေႃးတေလႆႈႁူႉတႅၵ်ႇလႅင်းထႅင်ႈဢိတ်းၼိုင်ႈ လၢတ်ႈၼႄပၼ်ၽွင်ႈၶႃႈ ? ။
တွပ်ႇ-ၼႆႉၵေႃႈမႅၼ်ႈဢေႃႈ၊ မိူဝ်ႈလဵဝ်ၼႆႉ ႁဝ်းၶႃႈၵေႃႈ တႃႇတေဢုပ်ႇၵၼ်ၼႆႉ မီးတၢင်းယၢပ်ႇၽိုတ်ႇၶႃႈ။ မိူဝ်ႈလဵဝ်ၼႆႉ ၾၢႆႇပုၼ်ႉၼႆႉ ဢၼ်ႁဝ်းၶႃႈဢုပ်ႇၵၼ် တႃႇလွင်ႈၽွမ်ႉႁူမ်ႈတီႈမိူင်းၵွၵ်ႇ ပဵၼ်ပၢင်ၵုမ်လပ်ႉလပ်ႉ။ ဢၼ်ၼၼ်ႉ ၶဝ်ၶိုၼ်းထတ်းၶိုၼ်း ၶေႃႈၵႂၢမ်းဢၼ်ႁဝ်းၶႃႈဢုပ်ႇၵၼ် တတ်းဢဝ်ဢၼ်ၶဝ်လၢတ်ႈလီ၊ သမ်ႉလိူၵ်ႈဢဝ်သဵင် ဢၼ်ၾၢႆႇႁဝ်းၶႃႈလၢတ်ႈၶႅင်လၢတ်ႈႁၢႆႉ၊ ဢၼ်ၶဝ်ဝႃႈလီၸိူဝ်းၼၼ်ႉသေ ဢၼ်ႁဝ်းဝႃႈႁၢႆႉၸိူဝ်းၼၼ်ႉ ၶဝ်ၶိုၼ်းႁဵတ်းၶႅပ်း CD မွၵ်ႈႁဵင်သေ ပိုၼ်ၼႂ်းမိူင်းတႆး၊ ၼႆႉယႃႉၸိုဝ်ႈယႃႉသဵင်ၵၼ် တႃႇၵၢၼ်ၽွမ်ႉႁူမ်ႈလူး။ လွင်ႈၼႆႉ ၼႂ်းၵႄႈမၼ်း မီးတၢင်းယၢပ်ႇၽိုတ်ႇၵႂႃႇတႄႉတႄႉဝႃႈဝႃႈ။ မႃးႁဵတ်းၸိူင်ႉၼၼ်ၼႆႉ တႃႇတေငူပ်ႉငီႉၵၼ် တႃႇတေဢုပ်ႇဢူဝ်းၵၼ်ၵႂႃႇၼႆႉ မၼ်းမီးတၢင်းယၢပ်ႇၽိုတ်ႇ။
ထၢမ်-ဢေႃႈၶႃႈ၊ ၵမ်းလိုၼ်း သမ်ႉၶႂ်ႈလၢတ်ႈထႅင်ႈ ၸိူင်ႉႁိုဝ်ၶႃႈ ? ။
တွပ်ႇ-ဢေႃႈၶႃႈ ပီႈၼွင်ႉမိူင်းတႆးႁဝ်း လူဝ်ႇၵႅတ်ႇၶႄ ႁူႉၶၼ်ပႃႊတီႊၼႆ တေပဵၼ်ၽွၼ်းလီ တႃႇမိူင်းတႆး တႃႇၸိူဝ်ႉၸၢတ်ႈတႆးၼႆ လူဝ်ႇမေႃလိူၵ်ႈၼႆ ၶႂ်ႈလၢတ်ႈၸိူင်ႉၼႆၶႃႈ။


text:
ၽူႈၼမ်းတႆး ၸဝ်ႈၶုၼ်ထုၼ်းဢူး လၢတ်ႈဝႃႈ – ၼႃႈလိၼ်ဢၼ်ပႃႊတီႊၵူၼ်ူးၶိူဝ်းပိုၼ်ႉမိူင်း ပေႉဝႆႉမိူဝ်ႈပၢင်လိူၵ်ႈတင်ႈ (2015) ၼၼ်ႉ ထုၵ်ႇလီပၼ်ၶိူဝ်းၵူၼ်းၼၼ်ႉ ၶိုၼ်းၵွၼ်းၵုမ်းၽွင်းငမ်း ။ ပေႃးဝႃႈဢမ်ႇပၼ်ၵူၼ်းၶိူဝ်းၽႂ်မၼ်း ၶိုၼ်ႈပဵၼ်တၼ်းႁဵင်း ၸွမ်ၽွင်းလူင်ၸႄႈမိူင်းၼႆၸိုင် ၸၢင်ႈမီးပၼ်ႁႃမႃးၵူႈလွင်ႈလွင်ႈ ၊ ပႃးၸဵမ်လွင်ႈ ငမ်းယဵၼ်လႄႈ လွင်ႈၶိူဝ်းၵူၼ်းယိပ်းၵွင်ႈၵၢင်ႇ – ဝႃႈၼႆ ။
“ တီႈမိူင်းတႆးၼႆႉ ႁဝ်းၶႃႈပီႈၼွင်ႉၵူၼ်းၶိူဝ်းတႆးလႄႈ ႁူမ်ႈတင်းၶိူဝ်းၵူၼ်းၸိူဝ်းဢၼ်ယူႇၼႂ်းမိူင်းတႆး ဢွၼ်ၵၼ်ပေႉၵၢၼ်လိူၵ်ႈတင်ႈ ။ တီႈမိူင်းရၶႅင်ႇၶဝ်ၵေႃႈ ပီႈၼွင်ႉၵူၼ်းၶိူဝ်းရၶႅင်ႇၶဝ် ၵၼ်ပေႉပၢင်လိူၵ်ႈတင်ႈ ။ ၵူၺ်းၵႃႈ ယွၼ်ႉပိူဝ်ႈပိူင်ငဝ်ႈပိုင်းမိူင်း လႄႈ ၸွမ်ၸိုင်ႈသမ်ႉတေလိူၵ်ႈ ၸွမ်ၽွင်းလူင်။ ၵွပ်ႈပိူဝ်ႈပဵၼ်မႃးၸိူင်ႉၼႆလႄႈ ပီႈၼွင်ႉၵူၼ်းမိူင်းတႆးလႄႈသင် ၊ ပီႈၼွင်ႉၵူၼ်းမိူင်းရၶႅင်ႇၶဝ်လႄႈသင် ၊ တႃႇၶဝ်တေလႆႈၶိုၼ်ႈပဵၼ် လူင်ပွင်ၸိုင်ႈၸႄႈမိူင်းၶဝ်ႁႃႉ တေဢမ်ႇလႆႈၶိုၼ်ႈၼၼ်ႉ တေႃႇထိုင်မိူဝ်ႈလဵဝ်ၼႆႉၵေႃႈ ၽႂ်ယင်းပႆႇႁူႉလႆႈ ။ ၵွပ်ႈၼၼ် သွင်ၸႄႈမိူင်း တႆးလႄႈရၶႅင်ႇၼႆႉ သင်ၸိူဝ်ႉဝႃႈလူင်ပွင်ၸိုင်ႈ ဢမ်ႇပၼ်ၵူၼ်းၶိူဝ်းၵိုၵ်းမိူင်းၼၼ်ႉ လႆႈပဵၼ်လူင်ပွင်ၸိုင်ႈ ၊ ဢမ်ႇပၼ်ၽွင်းငမ်းၶိုၼ်းဝၢၼ်ႈမိူင်းၽႂ်မၼ်းၼၼ်ႉၼႆတႄႉ မိူဝ်းၼႃႈမႃး တၵ်းတေမီးပၼ်ႁႃမႃးဢိတ်းဢီႈယူႇ ၊ ၵဝ်ၶႃႈႁၼ်ထိုင်ၼင်ႇၼႆ – ဝႃႈၼႆ ။
ပူၼ်ႉမႃး မိူဝ်ႈပၢင်လိူၵ်ႈတင်ႈပီ 2015 ၼၼ်ႉ တီႈမိူင်းရၶႅင်ႇလႄႈ မိူင်းတႆးၼႆႉ ရၶႅင်ႇလႄႈတႆး ပေႉပၢင်လိူၵ်ႈတင်ႈလႆႈတီႈၼင်ႈၼႂ်းသၽႃး ပႃႊတီႊလႂ် 40 တီႈၼင်ႈပၢႆၵမ်းလဵဝ်။ ယွၼ်ႉပိူဝ်ႈၼၼ်လႄႈ ပႃႊတီႊၸိူဝ်ႉၸၢတ်ႈရၶႅင်ႇၶဝ် ၵေႃႈလႆႈတၢင်ႇလိၵ်ႈဝႆႉတီႈ ပႃႊတီႊ NLD ဢၼ်ၼၢင်းဢွင်ႇသၢၼ်းၸုၵျီႇဢွၼ်ႁူဝ် ဝႃႈ – တီႈၼင်ႈၸွမ်ၽွင်းလူင်မိူင်းရၶႅင်ႇလႄႈ လူင်ပွင်ၸိုင်ႈမိူင်းရၶႅင်ႇၼႆႉ ႁႂ်ႈပၼ်ပႃႊတီႊရၶႅင်ႇယိပ်းၵုမ်း ။
ၵဵဝ်ႇၵပ်းလွင်ႈၸႄႈမိူင်းလႄႈ လူင်ပွင်ၸိုင်ႈၸႄႈမိူင်းၼၼ်ႉ သင်ၸိူဝ်ႉဝႃႈၾၢႆႇပႃႊတီႊ NLD ၶဝ် ဢမ်ႇမီးလွင်ႈဢုပ်ႇဢူဝ်းတုမ်ႉတွပ်ႇသင်မႃး ၸူးၶိုၼ်းတီႈပႃႊတီႊရၶႅင်ႇၸိုင် ပႃႊတီႊရၶႅင်ႇတေယူႇၾၢႆႇ သၢၼ်ၶတ်းလူင်ပွင်ၸိုင်ႈသေ တေသိုပ်ႇသၢၼ်ၶတ်းလူင်ပွင်ၸိုင်ႈ တေႃႇထိုင်ပေႃးလႆႈလွင်ႈၽွင်းငမ်းတူဝ်ၵဝ်ႇ ။ ပေႃးဝႃႈၵူဝ်ပဵၼ်ပၼ်ႁႃၸိူင်ႉၼႆၵေႃႈ ၸႄႈမိူင်းရၶႅင်ႇၼႆႉ ထုၵ်ႇလီပၼ်ၵူၼ်းၶိူဝ်းရၶႅင်ႇ ၽွင်းငမ်းၵုမ်းၵွၼ်းဝႆႉ – ပႃႊတီႊၸိူဝ်ႉၸၢတ်ႈရၶႅင်ႇၶဝ် ဢွၵ်ႇၶေႃႈပိုၼ်ၽၢဝ်ႇ ၼင်ႇၼႆ ။
ၵႃႈပူၼ်ႉမႃး မီးၶၢဝ်ႇဝႆႉဝႃႈတပ်ႉသိုၵ်းလႄႈပႃႊတီႊ NLD ၶဝ် ဢုပ်ႇၵုမ်ၵၼ် ၊ သွင်ၾၢႆႇမီးၶေႃႈလႆႈၸႂ် ၵၼ်ဝႆႉဝႃႈ – မိူင်းရၶႅင်ႇ မိူင်းတႆးလႄႈမိူင်းၶၢင် 3 ၸႄႈမိူင်းလႄႈတင်းတိူင်း 1 တိူင်း တၵ်းလႆႈပၼ်တပ်ႉသိုၵ်း (တပ်ႉမတေႃႇ) မၢၼ်ႈယိပ်းၵုမ်း ။ ၵူၺ်းၵေႃႈ တေႃႇထိုင်ယၢမ်းလဵဝ် ပႃႊတီႊ NLD ယင်းပႆႇမႃးဢုပ်ႇၵုမ်ၵၼ်တင်း ပႃႊတီႊႁူဝ်သိူဝ် SNLD ဢၼ်ပေႉပၢင်လိူၵ်ႈတင်ႈၼႂ်းမိူင်းတႆး ၊ ဢမ်ႇထၢမ်ၵၢင်ၸႂ် ပႃႊတီႊၼႂ်းမိူင်းတႆး ။ ၵူၺ်းၵႃႈ မိူဝ်ႈလဵဝ် ၾၢႆႇပႃႊတီႊ NLD သမ်ႉပိုၼ်ၽၢဝ်ႇဝႆႉဝႃႈ တီႈမိူင်းရၶႅင်ႇၼၼ်ႉ တေတႅင်ႇတင်ႈၵူၼ်းရၶႅင်ႇ ၶိုၼ်ႈပဵၼ်လူင်ပွင်ၸိုင်ႈယူႇ – ၼႆယဝ်ႉ ။
ၸဝ်ႈၶုၼ်ထုၼ်းဢူး လၢတ်ႈထႅင်ႈဝႃႈ – ၸွမ်ၽွင်းလူင်ၸႄႈမိူင်း လႄႈတိူင်းၼႆႉ ၸွမ်ၸိုင်ႈသမ်ႉတေလိူၵ်ႈၵဵပ်း / တႅင်ႇတင်ႈ ။ ၽွင်းလိူၵ်ႈသၢင်တႅင်ႇတင်ႈၼႆႉၵေႃႈ မၼ်းတေလိူၵ်ႈၵူၼ်းမၼ်းၶိုၼ်းၵူၺ်း ။ ပေႃးမႃးတူၺ်း ငဝ်းလၢႆးၵၢၼ်မိူင်း ဢၼ်ဢမ်ႇသုၵ်းဢမ်ႇလိပ်းယၢမ်းလဵဝ်ၼႆႉၸိုင် တေလႆႈႁၼ်ဝႃႈ သိူဝ်ဢေးလူၸင်ႇ ဝူဝ်းတေလႆႈလွတ်ႈတၢင်းတၢႆ ၊ မၼ်းပဵၼ်ၸိူင်ႉၼၼ်ဝႆႉ ။ ၵူၺ်းၵႃႈ ပေႃးဝႃႈၶဝ်ႁဵတ်းၸွမ်းၼင်ႇၵၢင်ၸႂ်ၶဝ် တိၵ်းတိၵ်းတႄႉ ၽွၼ်းပၢင်ႈမၼ်း တေမီးၸုမ်းယိပ်းၵွင်ႈၵၢင်ႇၶိုၼ်းၵူၺ်း ။ ၵွပ်ႈဝႃႈ ပေႃးဝႃႈလူင်ပွင်ၸိုင်ႈမႂ်ႇ ၶိုၼ်ႈမႃး ၶိူဝ်းၵူၼ်းမိူင်းၽႂ်မၼ်း ဢမ်ႇလႆႈႁဵတ်းလူင်ပွင်ၸိုင်ႈ ၊ ၼႂ်းၸႄႈမိူင်းလႄႈတိူင်း 14 ဢၼ် ၸိူဝ်းပေႉပၢင်လိူၵ်ႈတင်ႈဝႆႉ ၊ သမ်ႉတေမီးပႃႊတီႊဢၼ်လဵဝ်ၵူၺ်း ၶိုၼ်းမႃးၽွင်းငမ်းၼႆ မီးၼႂ်းပိူင်ငဝ်ႈပိုင်းမိူင်းဝႆႉၵေႃႈယဝ်ႉ ၊ ၵူၺ်းၵႃႈ ၶိူဝ်းၵူၼ်းၶဝ်ၼႆႉ ၸဵမ်မိူဝ်ႈလႂ်လႂ်ၵေႃႈ ပေႃးဢမ်ႇၶႂ်ႈယုမ်ႇမၢၼ်ႈယူႇယဝ်ႉ ၊ ပေႃးၶဝ်ႁၼ်ၸိူင်ႉၼၼ်ထႅင်ႈၵေႃႈ လွင်ႈၸႂ်ငမ်းငဝ်းၼိူဝ်ၶိူဝ်းၵူၼ်းမၢၼ်ႈၼႆႉ မၼ်းတေဢမ်ႇယႂ်ႇမႃးထႅင်ႈလိူဝ်ၵဝ်ႇႁိုဝ် ၊ ဢၼ်ၼႆႉပဵၼ်ဢၼ်ထုၵ်ႇလီဝူၼ်ႉ – ဝႃႈၼႆ ။
ဢၼ်ၶိူဝ်းၵူၼ်းတင်းလၢႆ ယိပ်းၵွင်ႈၵၢင်ႇလုၵ်ႉၽိုၼ်ႉမႃးသေ ပဵၼ်သိုၵ်းပဵၼ်သိူဝ်ယူႇၼႂ်းမိူင်း တေႃႈလဵဝ်ၼႆႉၵေႃႈ မၼ်းပဵၼ်တွၼ်ႈတႃႇသူၼ်ႇလႆႈဢၼ်ၼႆႉၵူၺ်း ၊ ၵွပ်ႈဝႃႈၶႂ်ႈၸုၵ်းၼိူဝ်ၶႅင်ႈၶႃတူဝ်ၵဝ်ႇ ၊ ၶႂ်ႈၸတ်းပွင်ၵမ်ၸႃတႃ တူဝ်ၵဝ်ႇၶိုၼ်း ။ ယွၼ်ႉပိူဝ်ႈၼႆလႄႈဢၼ်ႁဝ်းၶႃႈပႃႊတီႊၶိူဝ်းၵူၼ်း တုၵ်းယွၼ်းယူႇၼႆႉ ဢမ်ႇၸႂ်ႈယူႇလွၵ်ႇလွၵ်ႇလၢႆလၢႆသေ တုၵ်းယွၼ်းၸိူင်ႉၼႆ ဢမ်ႇၸႂ်ႈ ။ ႁဝ်းၵႂႃႇၸွမ်းၶေႃႈၵိၼ်ၵႅၼ်ႇပၢင်လူင်သေ ၵႂႃႇၸွမ်းလွင်ႈတၢင်းမၼ်းၵူၺ်း ။ ႁဝ်းၶႃႈလၢတ်ႈၼႆႉၵေႃႈ ႁႂ်ႈၶုၵ်းၸႂ်လႆႈ ၶေႃႈၵိၼ်ၵႅၼ်ႇ ၶေႃႈလႆႈၸႂ်ပၢင်လူင်ၼၼ်ႉယူႇတႃႇသေႇ ၊ ယႃႇပေလိုမ်း ။ ယွၼ်ႉပိူဝ်ႈဢမ်ႇႁဵတ်းၸွမ်း လိၵ်ႈႁူမ်ႈမၢႆပၢင်လူင်လႄႈ ၶိူဝ်းၵူၼ်းပိုၼ်ႉမိူင်းလႆႈယိပ်းၵွင်ႈၵၢင်ႇလုၵ်ႉၽိုၼ်ႉမႃး ပီယၢဝ်းၶၢဝ်းႁိုင်ယဝ်ႉ ၊ ဢၼ်ၼႆႉထုၵ်ႇလႆႈဝႆႉသတိတွင်းၵိုမ်းယူႇ တႃႇသေႇ – ၸဝ်ႈၶုၼ်ထုၼ်းဢူး လၢတ်ႈ ။
ပႃႊတီႊၼူၵ်ႉယုင်း NLD ဢၼ်ပေႉၵၢၼ်လိူၵ်ႈတင်ႈတူဝ်ႈမိူင်း (2015) ၼႆႉ ပႆႇလႆႈႁူပ်ႉထူပ်းဢုပ်ႇဢူဝ်းၵၼ် တင်း ပႃႊတီႊၶိူဝ်းၵူၼ်း ။ ၵူၺ်းၵႃႈ ဢၼ်ပဵၼ်ၸုမ်းဢူၺ်းလီၵဝ်ႇမၼ်း ပႃႊတီႊၸိူဝ်ႉၸၢတ်ႈရၶႅင်ႇတႄႉ လႆႈပၼ်တီႈယူႇၵႅမ်ႁူဝ်ပဝ်ႈ သၽႃးၸိူဝ်ႉၸၢတ်ႈ၊ လိူၵ်ႈဝႆႉဢူးဢေးတႃႇဢွင်ႇ ။
ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႃႈ – ပႃႊတီႊ NLD ၸွင်ႇယိုၼ်ႈယွၼ်းမႃးတီႈ ၸဝ်ႈၶုၼ်ထုၼ်းဢူး သေၸိူဝ်ႉသေပိူင်ႁႃႉၼၼ်ႉၼႆ ၸဝ်ႈၶုၼ်ထုၼ်းဢူး တွပ်ႇလၢတ်ႈဝႃႈ – လွင်ႈၸိူဝ်းၼႆႉ ယႃႇပေႁႂ်ႈၵဝ်ၶႃႈလႆႈ တွပ်ႇသေၵမ်း ၊ လွင်ႈၼႆႉ တေဢမ်ႇတွပ်ႇပၼ်ယဝ်ႉ ။ ၶဝ်လၢတ်ႈသင်ဝႆႉ ၶဝ်ႁဵတ်းသင်ၼၼ်ႉ ၵဝ်ၶႃႈဢမ်ႇပေႃးၶႂ်ႈလၢတ်ႈၼမ် ။ လွင်ႈတေႁူပ်ႉထူပ်းၵၼ်သေဢုပ်ႇၵၼ် လွင်ႈၼႃႈၵၢၼ်ဢၼ်တေႁဵတ်းသင်ၵႂႃႇ မိူဝ်းၼႃႈ ၸိူဝ်းၼၼ်ႉတႄႉ ယွၼ်ႉပိူဝ်ႈၶဝ်ပႆႇမႃးႁူပ်ႉထူပ်းႁဝ်းလႄႈ ႁဝ်းၵေႃႈပႆႇၸၢင်ႈလၢတ်ႈသင်။ တူၺ်းၶဝ်ၵေႃႈ လႅပ်ႈမီးတၢင်းယၢပ်ႇၽိုတ်ႇဝႆႉသေလွင်ႈလွင်ႈ။ ၵူၺ်းၵႃႈ လွင်ႈၸမ်ၸႂ်ၸိူဝ်ႉၸၢတ်ႈ / ၶိူဝ်းၵူၼ်းၸိူဝ်းၼႆႉ မၼ်းၼၢင်း (ဢွင်ႇသၢၼ်းၸုၵျီႇ) လႅပ်ႈဢမ်ႇလိုမ်းၼင်ႇၵဝ်ႇ ၊ ၵႆႉႁၼ်မၼ်းၼၢင်းလၢတ်ႈယူႇ – ၸဝ်ႈၶုၼ်ထုၼ်းဢူး လၢတ်ႈ ။
ဝၼ်းတီႈ 17 လိူၼ်မၢတ်ႊၶျ် 2016 ၼႆႉ ပႃႊတီႊ NLD တေပိုၼ်ၽၢဝ်ႇၸိုဝ်ႈ ၼေႃႇၸွမ်ၸိုင်ႈ ဢၼ်တေလိူၵ်ႈၸိုဝ်ႈၼေႃႇၸွမ်ၸိုင်ႈသေ လိူၵ်ႈၸွမ်ၸိုင်ႈ ။ ၸွမ်းၼင်ႇပိူင်ငဝ်ႈပိုင်းမိူင်းမီးဝႆႉၼၼ်ႉ ၸွမ်ၸိုင်ႈ ၶိုၼ်းတေလိူၵ်ႈၽွင်းလူင်ၸႄႈမိူင်း လႄႈတိူင်း ။


text:
လူတ်ႉၵႃးတၢင်ႇထၢၼ်ႇႁိၼ် ၶွမ်ႊပၼီႊ ငူၺ်ႇယီႇပလႄး ၸႄႈဝဵင်းသီႇပေႃႉ ႁေႃႈလူတ်ႉၵႃးဝႆး ၽႃႇၺႃးၵႂၢႆး ၵူၼ်းဝၢၼ်ႈ တၢႆထင်တီႈယဝ်ႉဢမ်ႇဢဝ်ပုၼ်ႈၽွၼ်း ႁေႃႈလူတ်ႉၵႃးပၢႆႈ ။
ၵႂၢႆးၵူၼ်းဝၢၼ်ႈတၢႆ ယွၼ်ႉလူတ်ႉတၢင်ႇထၢၼ်ႇႁိၼ်ၶွမ်ႊပၼီႊ ငူၺ်ႇယီႇပလႄးၽႃႇၺႃး
ဝၼ်းထီႉ 25/11/2016 ၶၢဝ်းယၢမ်း ၵၢင်ဝၼ်း 1 မူင်းၶိုင်ႈၼၼ်ႉ လူတ်ႉၵႃးလူင် ဢၼ်တၢင်ႇထၢၼ်ႇႁိၼ် ၶွမ်ႊပၼီႊ ငူၺ်ႇယီႇပလႄး လုၵ်ႉတၢင်းၶူဝ်ၼၢင်းၾႃႉ ႁေႃႈၵႂႃႇတၢင်း ဝၢၼ်ႈပဵင်းသၢႆး ဝဵင်းသီႇပေႃႉ။ ႁေႃႈဝႆးလိူဝ်ႁႅင်းလႄႈၽႃႇၺႃးၵႂၢႆး ၸၢႆးဢူးလႃႉ ၵူၼ်းဝၢၼ်ႈပဵင်းသၢႆးယဝ်ႉ ႁေႃႈလူတ်ႉပၢႆႈ ။
ၵဵဝ်ႇၵပ်းလူၺ်ႈလွင်ႈၼႆႉ ၸၢႆးၶမ်း ၵူၼ်းဝၢၼ်ႈ ပဵင်းသၢႆး လၢတ်ႈဝႃႈ “လွင်ႈဢၼ်ႁေႃႈလူတ်ႉ ၽႃႇၺႃးၵႂၢႆးပိူၼ်ႈယဝ်ႉ ဢမ်ႇလူင်းတူၺ်း၊ ဢမ်ႇယွမ်းႁပ်ႉသေလႅၼ်ႈပၢႆႈၼႆႉ ဢမ်ႇထုၵ်ႇလီပဵၼ် ။ ပွင်ႇဝႃႈ ဢမ်ႇယွမ်းႁပ်ႉတၢင်းၽိတ်း ။ ဢမ်ႇၼပ်ႉယမ်ၵူၼ်းဝၢၼ်ႈ ”- ဝႃႈၼႆ ။
ၶွမ်ႊပၼီႊငူၺ်ႇယီႇပလႄးၼႆႉ မီးၼႂ်းဢိူင်ႇၼႃးၼိဝ်ႉ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ထၢၼ်ႇႁိၼ် ဢၼ်ၶဝ်ၶုတ်းဝႆႉယူႇယၢမ်းလဵဝ် မီးလၢႆလၢႆတီႈ မိူၼ်ၼင်ႇ ႁိမ်းႁူဝ်လွႆပဵင်းသၢႆး၊ ႁိမ်းဝၢၼ်ႈၼႃးၵုၼ်၊ ႁိမ်းဝၢၼ်ႈပၢင်ငႃး ၶူဝ်ၼၢင်းၾႃႉ ၸဵမ်ၸိူဝ်းၼႆႉ ။
မိူဝ်ႈပူၼ်ႉမႃးလၢႆလိူၼ်ၼၼ်ႉၵေႃႈ ယွၼ်ႉပိူဝ်ႈမီးလွင်ႈတုမ်ႉတိူဝ်ႉ တိူၵ်ႇႁႆႈလွၵ်းၼႃး ၸိူဝ်းမီးႁိမ်းႁွမ်း လုၵ်းထၢၼ်ႇႁိၼ်ၼၼ်ႉလႄႈ ၵူၼ်းဝၢၼ်ႈမိူင်းၼမ်ႉမႃႉ ႁူမ်ႈၵၼ်လၢႆလၢႆဝၢၼ်ႈ ၼႄၵၢင်ၸ်ႂသၢၼ်ၶတ်း။ တုၵ်းယွၼ်း ႁႂ်ႈၵိုတ်းၵၢၼ်ၶုတ်းထၢၼ်ႇႁိၼ် ။ ၵူၺ်းၵႃႈ ၶွမ်ႊပၼီႊ ဢမ်ႇၵိုတ်းဢမ်ႇၵႃး ဝၢႆးပဵၼ်ပၢင်တိုၵ်းၼႂ်းၵႄႈ သိုၵ်းမၢၼ်ႈလႄႈ တပ်ႉသိုၵ်းၸိုင်ႈတႆး SSPP/SSA မႃး ယင်းယိင်ႈၶႅၼ်းႁိပ်ႈတေႃႉထၢၼ်ႇႁိၼ်ဢွၵ်ႇ။ ၼိုင်ႈဝၼ်းၵႃးသိပ်းသွင်လေႃႉ ၼပ်ႉႁူဝ်သိပ်းလမ်းၼႆ ၵူၼ်းပိုၼ်ႉတီႈလၢတ်ႈ ။
လူတ်ႉၵႃးၶွမ်ႊပၼီႊ ဢၼ်တိုၵ်ႉၶုတ်းတၢင်ႇထၢၼ်ႇႁိၼ်ယူႇ
ၸၢႆးတိုၼ်းတိုဝ် ၵူၼ်းပိုၼ်ႉတီႈလၢတ်ႈဝႃႈ- “ၶွမ်ႊပၼီႊ ငူၺ်ႇယီႇပလႄး ပၼ်ၵႂၢမ်းမၼ်ႈၵူၼ်းမိူင်းဝႆႉဝႃႈ ပေႃးလႆႈၶုတ်းထၢၼ်ႇႁိၼ် တေႁဵတ်းပဵၼ်လွင်ႈႁုၼ်ႈမုၼ်းမႂ်ႇသုင်လႄႈ ၵူႈလွင်ႈလွင်ႈတႃႇၵူၼ်းဝၢၼ်ႈ – ဝႃႈၼႆသေတႃႉ ၶုတ်းထၢၼ်ႇႁိၼ်မႃးလႆႈ သိပ်းပီပၢႆယဝ်ႉ ယင်းပႆႇႁဵတ်းပၼ်သင်။ လွင်ႈၼႆႉ ၵူၼ်းဝၢၼ်ႈ ၵေႃႈဢွၼ်ၵၼ်တုၵ်းယွၼ်းမႃးလၢႆလၢႆပွၵ်ႈ။ ၾၢႆႇၶွမ်ႊပၼီႊဢမ်ႇတုမ်ႉတွပ်ႇ တၵ်းသဵင်သင် သေဢမ်ႇၵႃး ယင်းပၢႆႁိပ်ႈၼႅတ်ႈတေႃႉထၢၼ်ႇႁိၼ်ဢွၵ်ႇပိုၼ်ႉတီႈ ဝၼ်းဝၼ်းၶိုၼ်းၶိုၼ်း၊ ႁေႃႈလူတ်ႉႁေႃႈၵႃးဝႆးလႄႈ ၵမ်းၵမ်းၽႃႇၺႃးၵူၼ်းဝၢၼ်ႈ။ လၢႆးၶဝ်ႁဵတ်းၼႆႉ တုမ်ႉတိူဝ်ႉသိင်ႇဝႅတ်ႉလွမ်ႉလႄႈ တိူၵ်ႇႁႆႈလွၵ်းၼႃးၵူၺ်းဢမ်ႇၵႃး ပဵၼ်ၶဵၼ်တေႃႇဢႃယုသၢႆၸႂ်ၵူၼ်းဝၢၼ်ႈထႅင်ႈလူးၵွၼ်ႇ” – ဝႃႈၼႆ ။
ၶွမ်ႊပၼီႊငူၺ်ႇယီႇပလႄးၼႆႉ ၶုတ်းထၢၼ်ႇႁိၼ် တၢင်းပွတ်းဝၢၼ်ႈလူင် ၊ ဝၢၼ်ႈၼမ်ႉမႃႉၸိူဝ်းၼႆႉမႃး တင်ႈတႄႇပီ 2000 ။ တၢင်းၵႂၢင်ႈတီႈဢၼ် ၶုတ်းထၢၼ်ႇႁိၼ်ၼႆႉ 30 ဢေႊၵႃႊပၢႆပၢႆ ။ ဢိင်ၼိူဝ်ၵၢၼ်ၶုတ်း ထၢၼ်ႇႁိၼ်ၸိူဝ်းၼႆႉသေ သူၼ် ႁႆႈ ၼႃး ပႃႇထိူၼ်ႇတူၼ်ႈမႆႉ ၸိူဝ်းၼႆႉၵေႃႈ လႆႈလူႉသုမ်းၸွမ်းတင်းၼမ် ၊ လူမ်းၵေႃႈဢမ်ႇၸိုၼ်ႈသႂ် ၊ ၼမ်ႉၵေႃႈဢမ်ႇၸိုၼ်ႈသႂ် ၊ ႁဵတ်းႁႂ်ႈၵူၼ်းဝၢၼ်ႈၵူၼ်းသူၼ် ၼႂ်းပိုၼ်ႉတီႈ ၸပ်းတၢင်းပဵၼ် ။
ၵူၼ်းဝၢၼ်ႈၼႃးၵုၼ် လၢတ်ႈဝႃႈ တီႈဝၢၼ်ႈၼႃးၵုၼ်ၼၼ်ႉ ၼိုင်ႈဝၼ်းလူတ်ႉၵႃး 6 လေႃႉ တၢင်ႇထၢၼ်ႇႁိၼ် 50 လမ်း ၊ ၼိုင်ႈလမ်းတၢင်ႇလႆႈ 4 တၼ်ႊ ၊ တၢင်ႇဢွၵ်ႇၵူႈဝၼ်း။ ၵႃႈၶၼ်ထၢၼ်ႇႁိၼ် ၼိုင်ႈတၼ်ႊ တႅမ်ႇသုတ်း 40000 ပျႃး ၊ ပၢၼ်ၵၢင် 50000 ပျႃး၊ ၶႅမ်ႉသုတ်း 80000 ပျႃး ။ ၼိုင်ႈဝၼ်းလႆႈ 200 တၼ်ႊ ။ ၽတ်ႉၽဵင်ႇၶၢႆလႆႈ ပႅတ်ႇသိပ်းသႅၼ် (8,000,000) ၊ ၼိုင်ႈလိူၼ်သမ်ႉ ၶွမ်ႊပၼီႊလႆႈငိုၼ်း 240,000,000 သွင်ႁဵင်သီႇပၢၵ်ႇသႅၼ် ။ ၵူၺ်းၵႃႈၵူၼ်းဝၢၼ်ႈတႄႉဢမ်ႇလႆႈၼမ်ႉတွၼ်းသင်ၸွမ်း။ ၵူၺ်းလႆႈႁူပ်ႉတၢင်းယၢပ်ႇၽိုတ်ႇတႃႇယူႇတႃႇၵိၼ်ၵူၺ်း – ဝႃႈၼႆ ။


text:
ၶၢဝ်ႇၵူႈလွင်ႈ
ၵူၼ်းမိူင်းဢမ်ႇႁၢၼ်ႉၸႂ် တီႈပီႇတုၸိတ်ႉ လႆႈယိပ်းတႃႈႁိူဝ်းၼွင်ၶူဝ်
- Details
- Created on 01 July 2017
- Written by တႆးလွတ်ႈလႅဝ်း
တႃႈႁိူဝ်းဝၢၼ်ႈၼွင်ၶူဝ် ဢိူင်ႇသိပ်းၵဝ်ႈဝၢၼ်ႈ ၵိင်ႇၸႄႈဝဵင်း မၢၼ်ႈႁဵဝ်း ဝဵင်းမူႇၸေႊ ဢၼ်ၵူၼ်းမိူင်းၼႂ်းပိုၼ်ႉတီႈ လႆႈဢဝ်ၼမ်ႉႁိူဝ်ႇၶႆးယွႆႉ တူဝ်ၵဝ်ႇသေ ၵေႃႇသၢင်ႈပိုတ်ႇၶိုၼ်ႈမႃး ၸဵမ်ပၢၼ်ပူႇယႃႈၼၼ်ႉ မိူဝ်ႈလဵဝ် ၸုမ်းပီႇတုၸိတ်ႉၼႂ်းဝဵင်း သမ်ႉၶိုၼ်း ဢဝ်ငိုၼ်းၵွၼ်ႈယႂ်ႇၶၼ်လူင်သေ ႁိမ်သိုဝ်ႉၵုမ်းယိပ်း ဢဝ်ၼၼ်ႉ ႁဵတ်းႁႂ်ႈၵူၼ်းမိူင်း ဢမ်ႇႁၢၼ်ႉၸႂ် ၼႆယဝ်ႉ။
ႁူဝ်သိုၵ်းလူင် ဝူင်းလၢဝ် ၵေႃႉလႆႈႁပ်ႉၸုမ်ႈၶူး (BSC) လႄႈ လႆႈႁပ်ႉသူး တီႈၸၼ်ႉၸွမ်ရင်းသိတ်ႇ (Rangsit University)
- Details
- Created on 30 June 2017
- Written by တႆးလွတ်ႈလႅဝ်း
ႁွင်ႈၵၢၼ်လူင်ၽၢႆႇပိုၼ်ၽၢဝ်ႇ (RCSS/SSA) ယိၼ်းႁူမ် ၸူမ်းသိူဝ်း ႁူဝ်သိုၵ်းလူင် ဝူင်းလၢဝ် တီႈဢၼ်ပဵၼ် ၽူႈၶဝ်ႈၸုမ်း RCSS/SSA သုတ်းႁူင်းႁဵၼ်း ၸၼ်ႉၸွမ်ရင်းသိတ်ႇ (Rangsit University) ဢၼ်တင်ႈ ဝႆႉတီႈ ၸႄႈတွၼ်ႈ ပထုမ်းထႃးၼီး (Pathum Thani) ၸိုင်ႈထႆး လႄႈ လႆႈႁပ်ႉၸုမ်ႈၶူး (BSC) လႄႈ လႆႈႁပ်ႉသူးထႅင်ႈ တီႈၼႂ်းၸၼ်ႉၸွမ်။
ႁႅင်းၵၢၼ်မျၢၼ်ႇမႃႇ ၼႂ်းမိူင်းထႆး 2-ႁဵင်ပၢႆ ထုၵ်ႇၺွပ်းသူင်ႇမိူဝ်းၶိုၼ်းလႅၼ်လိၼ်
- Details
- Created on 30 June 2017
- Written by တႆးလွတ်ႈလႅဝ်း
ႁႅင်းၵၢၼ်ယၢၼ်မိူင်းမျၢၼ်ႇမႃႇ ၸိူဝ်းဢမ်ႇမီးဝတ်းဝႂ် ၶဝ်ႈတၢင်းၵၢၼ် သေ ႁဵတ်းၵၢၼ်ယူႇၼႂ်းမိူင်းထႆး ၼပ်ႉႁိမ်းၸမ် 2,500-ၵေႃႉ ထုၵ်ႇၺႃးၸဝ်ႈၼႃႈတီႈထႆး တီႉၺွပ်းသူင်ႇပွၵ်ႈမိူဝ်းၶိုၼ်း လႅၼ်လိၼ် တီႈလၢၼ်ႇ မႄႈသွတ်ႇ-မျႃႉဝတီႇ ၼႆယဝ်ႉ။
ၸဝ်ႈၽူႈၵူၼ်းလီ ၼႂ်းမိူင်းၼွၵ်ႈမိူင်း ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး (RCSS/SSA)
- Details
- Created on 26 June 2017
- Written by တႆးလွတ်ႈလႅဝ်း
ၸဝ်ႈၽူႈၵူၼ်းလီ ၼႂ်းမိူင်းၼွၵ်ႈမိူင်း 2 ၵေႃႉၸွႆႈထႅမ် ငိုၼ်းတွင်း တွၼ်ႈတႃႇၵေႃႉသိုၵ်း တပ်ႉသိုၵ်း ၸိုင်ႈတႆး (RCSS/SSA) ဢၼ်တူၵ်းပုၼ်ႈၽွၼ်း မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ။
ၵွင်းမုင်ႈမိူင်း ၸတ်းပၢင်လူင်းၵၢၼ်သွၼ် လိၵ်ႈတႆးၶၢဝ်းၾူၼ် ပွၵ်ႈၵမ်း 7
- Details
- Created on 26 June 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ၸတ်းႁဵတ်းပၢင်လူင်း ၵၢၼ်သွၼ် လိၵ်ႈတႆးၶၢဝ်းၾူၼ် ပွၵ်ႈၵမ်း 7 တီႈၵွင်းမုင်ႈမိူင်း ႁူင်းႁဵၼ်းၸိူဝ်ႉၸၢတ်ႈမၢႆ 5 ဢၼ်ပဵၼ်ၼႃႈလိၼ်သိုၵ်း မၢႆ 6 ယူႇၽၢႆႇတႂ်ႈ ၵုမ်းၵမ် RCSS/SSA။
More Articles...
- ပႃႇတီႇႁူဝ်သိူဝ်(SNLD) ဝဵင်းၼမ်ႉၶမ်း ၸတ်းႁဵတ်းပွႆးၶွႆႈၶူပ်ႇၶွတ်ႇၽွတ်ႈ ၸုမ်းပွင်ၵၢၼ်ငဝ်ႈငုၼ်း
- ပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ်သိုဝ်ႇတႆး ယဝ်ႉတူဝ်ႈလီငၢမ်း
- ၸုမ်း MAP Foundation ၸတ်းႁဵတ်းပၢင်ဢုပ်ႇၵုမ် ၸုမ်းၽူႈႁၢပ်ႇၵၢၼ် သိုဝ်ႇတႆး
- ၸုမ်းၶၢဝ်ႇၽူႈတွႆႇႁွၵ်ႈ (ပၢင်လူင်) ၸတ်းႁဵတ်းပၢင်ဢုပ်ႇၵုမ် သိုဝ်ႇၼႂ်းၶၵ်ႉၵၢၼ်လွင်ႈငမ်းယဵၼ်
- ၽိတ်ႈမွၵ်ႇထိုင် ၸဝ်ႈၽူႈၵူၼ်းလီ တီႈၸမ်တီႈၵႆ ႁူမ်ႈလူႇႁူမ်ႈတၢၼ်း ၼႂ်းဝၼ်းပၢင်ပွႆးသၢင်းၵျူဝ်ႇ ၸဝ်ႈၶူးသီႇႁဝမ်ႇသ
- ၵူၼ်းဢမ်ႇႁူႉၸၵ်းၸိုဝ်ႈ ယိုဝ်းၵူၼ်းမိူင်းတၢႆ ထင်တီႈ 1 ၵေႃႉ တီႈၼႂ်းဝဵင်းတႃႈၶီႈလဵၵ်း
- လုၵ်ႈႁဵၼ်းမိူင်းတႆး တွပ်ႇပူၼ်ႉၸၼ်ႉသိပ်း 15,000-ပၢႆ
- မိူင်းသၢတ်ႇ ၸတ်းပၢင်ၶႄႉၶႅင်ႇလဵၼ်ႈႁႅင်း ႁိမ်သူးၸႄႈဝဵင်း 24-ဝၼ်း
- သင်ႇၶၸဝ်ႈလႄႈ ၵူၼ်းမိူင်းႁူမ်ႈၵၼ် ၵေႃႇသွၼ်းႁူၼ်ႁၢင်ႈြၽႃႉသၢမ်သၢင်ႇ တီႈၼွင်မူဝ် ႁူဝ်ဝီင်းသႅၼ်ဝီ
- ၽၢႆႇတၢင်းမိူင်းထႆးဢွၵ်ႇပၵ်းပိူင်မ်ႂႇထႅင်ႈ တႃႇၶဝ်ႈၼ်ႂးဝဵင်းႄမႈသၢႆ


text:
ၸၢႆးမၢဝ်ႇတႆးလႄႈၼၢင်းသၢဝ်တႆး ၾၢႆႇလဵၼ်ႈႁႅင်း တူဝ်ၶိင်းႁၢင်ႈလီ ၵၢမ်ႈဝိုၼ်း တေလႆႈၵႂႃႇၶႅင်ႇ ၸၼ်ႉဢေႊသျိူဝ်ႊ ပွၵ်ႈၵမ်းတီႈ 49 ၼႂ်းလိူၼ် သႅပ်ႊထႅမ်ႊၿိူဝ်ႊၼႆႉ တီႈမိူင်း ဢုတ်ႊသပေႊၵိတ်ႊသတၼ်ႊ။
ၵဵဝ်ႇၵပ်းလွင်ႈၼႆႉ ၼႂ်းလိူၼ် သႅပ်ႊထႅမ်ႊၿိူဝ်ႊ (2015) ၼႆႉ တေမီးၵၢၼ်ၸတ်းပၢင်ၶႅင်ႇၵၢၼ်လဵၼ်ႈႁႅင်း ပွၵ်ႈၵမ်းထူၼ်ႈ 49 ၵဵဝ်ႇၵပ်းလွင်ႈ ၼၢင်းႁၢင်ႈလီလဝ်းဝိုၼ်း လႄႈ ၸၢႆးမႃႇၶႅင်ႁႅင်းၵိုမ်း၊ တီႈဝဵင်းလူင် ထၢတ်ႊသ်ၶႅၼ်ႊ (Tashkent) တီႈမိူင်း ဢုတ်ႊသပေႊၵိတ်ႊသတၼ်ႊ။ လွင်ႈၼႆႉ ၼႂ်းတႆးတေပႃး 2 ၵေႃႉ၊ ပဵၼ်ၸၢႆးႁိၼ်ပဝ်း (ၸၢႆးၶျိတ်ႉငူၺ်ႇ) လႄႈ ၼၢင်းလၢဝ်ၶမ်း။
ပၢင်ၶႄႉ ၶႅင်ႇ ၼႆႉၼႆႉ ၸိုင်ႈမိူင်းၼႂ်းဢေႊသျိူဝ်ႊ တေၶဝ်ႈႁူမ်ႈတင်းၼမ်တင်းလၢႆ။ တွၼ်ႈတႃႇ ၸိုင်ႈမိူင်းႁူမ်ႈတုမ်မၢၼ်ႈၼႆႉ လိူၵ်ႈဝႆႉၵူၼ်းဢၼ်လႅပ်ႈမီးၼမ်ႉၵတ်ႉ တႃႇတေၶဝ်ႈလႆႈ 5 ၵေႃႉ၊ ၼႂ်းၼၼ်ႉ ပႃးတူဝ်တႅၼ်းဝဵင်းတႃႈလိူဝ်ႇ (ၸၢႆးႁိၼ်ပဝ်း လႄႈၼၢင်းလၢဝ်ၶမ်း) ဢၼ်ၶဝ်ႈႄၶႉၶႅင်ႇ ပေႉတီႈတိူင်းတႃႈလိူဝ်ႇ။
ဢၼ်လုၵ်ႈတီႈၸိုင်ႈမိူင်းႁူမ်ႈတုမ်မၢၼ်ႈသေ တေၵႂႃႇၶႅင်ႇၼႆႉ 1.ထုၼ်းမိၼ်း၊ ၼမ်ႉၼၵ်း 60 ၵီႊလူဝ်ႊ။ 2.ၸၢႆးၶိတ်ႉငူၺ်ႇ ၼမ်ႉၼၵ်း 65 ၵီႊလူဝ်ႊ။ 3.ၺီႇၽိဝ်ႇ ၼမ်ႉၼၵ်း 70 ၵီႊလူဝ်ႊ။ 4.ၼၢင်းလၢဝ်ၶမ်း တၢင်းသုင် 165 သႅၼ်ႊတီႊမီႊတိူဝ်ႊ (လူင်းတႂ်ႈ)။ 5. ၼၢင်းၶျႄႇရီႊမၢဝ်ႇ တၢင်းသုင် 165 သႅၼ်ႊတီႊမီႊတိူဝ်ႊ ၸိူဝ်းၼႆႉ။
ၵဵဝ်ႇၵပ်းလွင်ႈၼႆႉ ၸၢႆးႁိၼ်ပဝ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ- မိူဝ်ႈလဵဝ်ၼႆႉ ႁဝ်းၶႃႈၾိုၵ်းယူႇ ၵူႈမိုဝ်ႉၵူႈဝၼ်း။ ၼင်ႇႁိုဝ်တေယူႇလီမီးႁႅင်း၊ ၼင်ႇႁိုဝ်တေပဵၼ်ၵူၼ်းလဵၼ်ႈဢဵၼ်ႁႅင်းလီ။ တႃႇၵႃႈတၢင်းၵိၼ် ႁႂ်ႈယူႇလီမီးႁႅင်းၵူၺ်း ၵူၼ်းတူၺ်းလွမ်ၶဝ် လႆႈဢွၵ်ႇပၼ်ၼိုင်ႈဝၼ်းၼိုင်ႈမိုၼ်ႇ ၼိုင်ႈလိူၼ် 3 သႅၼ်။ တူဝ်ယၢင်ႇမၼ်းၼႆႉ ၼိူဝ်ႉဝူဝ်း (ၼိူဝ်ႉလႅင်)၊ ၼိူဝ်ႉၵႆႇ၊ ပႃၸိူဝ်းၼႆႉ ၼိုင်ႈဝၼ်းၼိုင်ႈယၢင်ႇလႆႈပိၼ်ႇသေၵိၼ်။ မိူၼ်ၼင်ႇၶႆႇၵႆႇၼႆႉ ၼိုင်ႈဝၼ်းလႆႈၵိၼ် 15 လုၵ်ႈ။ မၢၵ်ႇမႆႉမၢၵ်ႇတွၵ်ႇၵေႃႈ ဢၼ်ဢမ်ႇမီးၵွင်ႉ မီးသၢၼ်ၼၼ်ႉ လႆႈၵိၼ်ၼိုင်ႈဝၼ်းၼိုင်ႈပိူင်။ ၼင်ႇႁိုဝ်တေယူႇလီမီးႁႅင်းၼၼ်ႉ ႁဝ်းၵူၺ်းၵေႃႈ လႆႈသိုဝ်ႉၵိၼ်ထႅင်ႈယူႇ- ဝႃႈၼႆ။
ဢၼ်ၸၢႆးႁိၼ်ပဝ်း ၾိုၵ်းလဵၼ်ႈဢဵၼ်ႁႅင်းၼႆႉ တူဝ်ၶူးမေႃသွၼ်ၶဝ် တူၺ်းပေႃးဢမ်ႇၽၢတ်ႇတႃ၊ ၾိုၵ်းပၼ်ယူႇ ၵူႈမိုဝ်ႉၵူႈဝၼ်း။ တင်ႈတႄႇၵၢင်ၼႂ် 8 မူင်းထိုင် 11 မူင်း ၾိုၵ်းႁႅင်းႁႅင်းၵမ်းၼိုင်ႈ။ ဝၢႆးဝၼ်း 3 မူင်းတေႃႇထိုင် ႁူဝ်ၶမ်ႈ 6 မူင်းၵေႃႈ ၾိုၵ်းႁႅင်းႁႅင်းထႅင်ႈၵမ်းၼိုင်ႈ။ လိူဝ်သေၼၼ်ႉၵေႃႈ လႆႈၾိုၵ်းသွမ်ႉႁင်းၵူၺ်း ထႅင်ႈဢိတ်းဢွတ်း- ၼႆယဝ်ႉ။
ယူႇတီႈၶႃႈႁဝ်း ၸၢႆးႁိၼ်ပဝ်းသေ ဢၼ်ၶႂ်ႈလၢတ်ႈတီႈ ၵူၼ်းၼုမ်ႇတႆးႁဝ်းၶႃႈတႄႉ ႁဝ်းၶႃႈလိူၵ်ႈတူၺ်း ၼႂ်းတူဝ်ၼႂ်းၶိင်း ႁဝ်းၶႃႈသေ ႁဝ်းၶႃႈၼႆႉ ပႃးဝႃႇသၼႃႇဢီႈသင်တႄႉတႄႉၼႆၵေႃႈ သႂ်ႇၸႂ်သႂ်ႇၶေႃး၊ ပၵ်းတူဝ်ပၵ်းၸႂ်၊ ယင်ႇတူဝ်ယင်ႇၸႂ် သႂ်ႇၼႂ်းၼၼ်ႉသေ ႁဵတ်းၵႂႃႇယႃႇပေႁႂ်ႈမၼ်းၸိူင်ႉမၼ်းၵၢတ်ႈ။ ၾၢႆႇၼိုင်ႈၵေႃႈ ၾၢႆႇလိၵ်ႈလၢႆးပၢႆၵမ်ႁဝ်း လွင်ႈၾိင်ႈငႄႈႁိတ်ႈႁွႆးႁဝ်းၵေႃႈ ယႃႇပေႁႂ်ႈမၼ်းၶၢတ်ႇ၊ ႁႂ်ႈၸွႆႈပႃးၸွႆႈၶိုင်ၵၼ်ၵႂႃႇ၊ ယႃႇပေလၢတ်ႈၽူႇလူမ်းၽူင်ႉ၊ ႁႂ်ႈႁဵတ်းၼမ်ၼမ်သေ လၢတ်ႈဢေႇဢေႇ- ဝႃႈၼႆ။
ၸၢႆးႁိၼ်ပဝ်း ႁိုဝ် ၸၢႆးၶျိတ်ႉငူၺ်ႇ ၼႆႉ ၸႃတိၵူၼ်းမိူင်းၵုတ်ႈ။ ၼၢင်းလၢဝ်ၶမ်း ပဵၼ်ၵူၼ်းၸႃတိမူႇၸႄႈ ၸိုင်ႈတႆးပွတ်းႁွင်ႇ၊ ၶၢႆႉမႃးယူႇဝဵင်းတႃႈလိူဝ်ႇ (မၼ်းတလေး)။ ပွၵ်ႈၵမ်းၼႆႉၵေႃႈ ၶဝ်ႈၶႅင်ႇတႃႇဝဵင်းတႃႈလိူဝ်ႇ။
ၸၢႆးႁိၼ်ပဝ်းၼႆႉ ယၢမ်ႈလႆႈရၢင်းဝလ်း (သူး) သူၺ်ႇမၢၼ်းမွင်ႇ (မၢဝ်ႇမႃႇၶႅင်ႁႅင်းၵိုမ်းဝဵင်းလိူဝ်ႇ) တင်ႈတႄႇပီ 2011 တေႃႇထိုင် 2015 လႆႈႁပ်ႉရၢင်းဝလ်း ထီႉ 1 တႃႇ 4 ပီထပ်းၵၼ်။ ၼၢင်းလၢဝ်ၶမ်းၼႆႉ ပဵၼ်ၵူၼ်းၸႃတိ ဝဵင်းမူႇၸႄႈ ၶၢႆႉမႃးယူႇဝဵင်းလိူဝ်ႇ။ လွင်ႈၼၢင်းႁၢင်ႈလီ (မႃႇၶႅင်)လဝ်းဝိုၼ်းၼႆႉ မၼ်းၼၢင်းၵေႃႈလႆႈရၢင်းဝလ်းမႃး တင်ႈတႄႇပီ 2013 ။ မိူဝ်ႈပီ 2014 လိူၼ်ဢွၵ်ႊထူဝ်ႊၿိူဝ်ႊၵေႃႈ မၼ်းၼၢင်းလႆႈၶဝ်ႈၶႅင်ႇ ၼႂ်းၸၼ်ႉတိူင်း တီႈတိူင်းတႃႈလိူဝ်ႇ လႆႈရၢင်းဝလ်းတီႈ 1 ။


text:
ၸိုင်ႈတႆး ပွတ်းဢွၵ်ႇၶူင်း တီႈဝဵင်းၵဵင်းတုင် ၼုမ်ႇႁၢႆးယိင်း/ၸၢႆး ႁိမ်း 300 ၵေႃႉ ႁဵၼ်းဢဝ်တၢင်းၵႃႈ ၼူၵ်ႉတူဝ်း လၢႆးၶႅၼ်ႉ လႄႈ လၢႆးႁႆႇၵွင်မွင်းသိူင်း တႃႇၶၢဝ်းတၢင်း 10 ဝၼ်းပၢႆ ။
ဝၼ်းတီႈ 31/08/2016 ယၢမ်း 09:00-15:00 မူင်း ၸဝ်ႈတူၼ်ၶူးတေႇဝိင်ႇတ ဢွၼ်ႁူဝ်သင်ၶၸဝ်ႈ လႄႈပီႈၼွင်ႉၵူၼ်းမိူင်း ႁူမ်ႈၵၼ် ၸတ်းႁဵတ်းပွႆးလူင်းပၢင် ၾိုၵ်းၽွၼ်ႉ တၢင်းၵႃႈၼူၵ်ႉတူဝ်း လၢႆးၶႅၼ်ႉ လၢႆးလႅဝ်း တီႈဝတ်ႉထမ်မိၵ ပုပ်ႉပရႃမ (ဝတ်ႉၵၢတ်ႇတဝ်ႇ) ဝၢၼ်ႈၵၢတ်ႇတဝ်ႇ ဢိူင်ႇၵၢတ်ႇတဝ်ႇ ၸႄႈဝဵင်း ၵဵင်းတုင် ၸိုင်ႈတႆးပွတ်းဢွၵ်ႇ ၼင်ႇႁိုဝ် ၵူၼ်းၼုမ်ႇ တၢင်းလင် ပေႃးတေသိုပ်ႇပုတ်ႈတႅၼ်းပႂ်ႉပႃး လွင်ႈ ၾိင်ႈႁိတ်ႈႁွႆးတႆး ၼႆယဝ်ႉ ။
ၸၢႆးၶိူဝ်းလဵဝ် ႁူဝ်ပဝ်ႈ ၸုမ်းၵူၼ်းၼုမ်ႇ ( Shan Youth organization) လၢတ်ႈဝႃႈ “ ဢၼ်လႆႈမႃး ၾိုၵ်းၽွၼ်ႉပၼ် ၵူၼ်းၼုမ်ႇႁဝ်းတၢင်းပွတ်းဢွၵ်ႇၶူင်းၼႆႉ တေလႆႈဝႃႈပဵၼ်ပွၵ်ႈၵမ်းႁႅၵ်ႈ ယိူင်းဢၢၼ်း ၼင်ႇႁိုဝ် ၵူၼ်းၼုမ်ႇတႆးႁဝ်းၵူႈၵေႃႉ ၼေႃႇတႅၼ်းၶိူဝ်းႁဝ်းတေလႆႈႁူႉ တေလႆႈႁၼ် တေလႆႈမေႃ တေလႆႈသိုပ်ႇသွၼ် ပုတ်ႈတႅၼ်းတၢင်ၵႂႃႇထႅင်ႈ သိူဝ်တၢႆသိူဝ်တႅၼ်း လႅၼ်းတၢႆလႅၼ်းပုတ်ႈ၊ ထႅင်ႈၾၢႆႇ ၼိုင်ႈၵေႃႈ တီႈၸုမ်းၵူၼ်းၼုမ်ႇႁဝ်း သမ်ႉမီးၶေႃႈယိူင်းဢၢၼ်း ဝႆႉ 4 ၶေႃႈ မိူၼ်ၼင်ႇ သႃသၼႃ၊ လိၵ်ႈလၢႆး၊ ၾိင်ႈငႄႈလႄႈ ပူၵ်းပွင်ၼမ်ႉၵတ်ႉၵူၼ်းၼုမ်ႇ ၸဵမ်ၸိူဝ်းၼႆႉသေ ၸင်ႇလႆႈမႃး ပူင်သွၼ်” ဝႃႈၼႆ ။
ယူႇတီႈ ၸဝ်ႈတူၼ်ၶူးတေႇဝိင်ႇတ ဝတ်ႉၵၢတ်ႇတဝ်ႇ ပၼ်ႁႅင်းၵူၼ်းၼုမ်ႇတႆး တၢင်းပွတ်းဢွၵ်ႇၶူင်း ႁႂ်ႈမေႃၵၼ်ၵူႈၵေႃႉ ႁႂ်ႈႁူႉၵၼ်ၵူႈၵေႃႉ ယဝ်ႉၵေႃႈ ႁႂ်ႈသိုပ်ႇပိုၼ်ၽႄႈၵႂႃႇထႅင်ႈ တၢင်းၼႃႈ ႁႂ်ႈႁၵ်ႉ သႃ ပႂ်ႉပႃး ၾိင်ႈႁိတ်ႈႁွႆး ၸိူဝ်ႉၸၢတ်ႈၸဝ်ႈၵဝ်ႇၵႂႃႇ ဝႃႈၼႆ ။
ၸဝ်ႈၶူးၵုလိသ ၽူႈပွင်ၵၢၼ်တႃႇတေပွင်ပဵၼ်ပၢင်သွၼ် လၢတ်ႈဝႃႈ “ ဝၼ်းပွႆးလူင်းပၢင်သွၼ်ၼႆႉ မီးၽူႈၶဝ်ႈႁူမ်ႈ ပၼ်ႁႅင်း ပေႃႈမႄႈလုၵ်ႈႁဵၼ်းၵမ်ႈၽွင်ႈ၊ ၸုမ်းၵပ်းသၢၼ် RCSS/SSA၊ ၸုမ်းပၢႆး မွၼ်း ၵဵင်းတုင်လႄႈ ၸိူဝ်းလုၵ်ႈႁဵၼ်း ၸဵမ်ၸိူဝ်းၼႆႉ၊ ထႅင်ႈၾၢႆႇၼိုင်ႈၵေႃႈ လႆႈတွၼ်ႈပၼ် ဝႂ်ယွင်ႈ ယေႃး လုၵ်ႈႁဵၼ်းၸိူဝ်းမႃးၾိုၵ်းၽွၼ်ႉ ၵူႈၵေႃႉ” ဝႃႈၼႆ ။
ပၢင်ၾိုၵ်းၽွၼ်ႉၼႆႉ ၸၢႆးၶိူဝ်းလဵဝ် ႁူဝ်ပဝ်ႈ ၸုမ်းၵူၼ်းၼုမ်ႇ (SYO) ပူင်သွၼ်ပၼ် လၢႆးၵႃႈၼူၵ်ႉ၊ တူဝ်းလႄႈ လၢႆးႁႆႇၵွင်မွင်းသိူင်း ႁႂ်ႈမိူၼ်ၵၼ်ၵူႈတီး။ သြႃႇသိူဝ်ထဝ်ႈ(သြႃႇၸၢႆးမွင်ႇ) တူၼ်ႈတီးသမ်ႉ ပူင်သွၼ်ပၼ် တင်းၵႃႈ မွၵ်ႇတိၼ် မွၵ်ႇမိုဝ်း လၢႆးလႅဝ်း ၸဵမ်ၸိူဝ်းၼႆႉ ၶၢဝ်းယၢမ်းသွၼ်သမ်ႉတႄႇဢဝ် ယၢမ်း 07:00-11:00 ၵမ်းၼိုင်ႈ၊ ယၢမ်း 13:00-16:00 ၵမ်းၼိုင်ႈ၊ ယၢမ်း 19:00-21:00 မူင်းၵမ်းၼိုင်ႈ ၼိုင်ႈဝၼ်းလႂ် 3 ၶၢဝ်း တႃႇၶၢဝ်းတၢင်း 10 ဝၼ်းပၢႆ တႄႇဢဝ် ဝၼ်းတီႈ 17-30/08/2016 ၼႆယဝ်ႉ ။
လုၵ်ႈႁဵၼ်းၸိူဝ်းမႃး ၾိုၵ်ႉၽွၼ်ႉသမ်ႉ မိူင်းၶၢၵ်ႇ၊ မိူင်းပဵင်း၊ တႃႈၵေႃႈ ၸဵတ်းလၵ်း၊ တႃႈၶီႈလဵၵ်း၊ မိူင်းၽျၢၵ်ႈလႄႈ ၵဵင်းတုင် ၸဵမ်ၸိူဝ်းၼႆႉ။
ၸၢႆးၶိူဝ်းလဵဝ် ႁူဝ်ပဝ်ႈ ၸုမ်းၵူၼ်းၼုမ်ႇ (SYO) ၼႆႉ ၼင်ႇႁိုဝ် ၾိင်ႈႁိတ်ႈႁွႆးတႆးပေႃးတေ ၽႄႈၸွတ်ႇထိုင် တႆးၵူႈဝၢၼ်ႈ ၵူႈဢိူင်ႇၼၼ်ႉ လူင်းပိုၼ်ႉတီႈ မိူင်းပၼ်ႇ၊ မွၵ်ႇမႆႇ၊ ပၢင်လူင်၊ လၢႆးၶႃႈ၊ တူၼ်ႈတီး ၼွၵ်ႈလိူဝ် ၼၼ်ႉ တိူင်းပႃႇၵိူဝ်၊ ၽိဝ်း၊ ၸႄႈဝဵင်းမိတ်ႉၵျီးၼႃး မိူင်းၵွင်၊ မိူင်းယၢင်း၊ ၼမ်ႉတီး ၸဵမ်ၸိူဝ်းၼႆႉ သေပူင် သွၼ်ပၼ်မႃးၸဵမ် 1981 ၸုမ်းၵူၼ်းၼုမ်ႇ SYO တႄႉၸၢႆးၶိူဝ်းလဵဝ် ဢွၼ်ႁူဝ်ၵေႃႇတင်ႈမႃး မိူဝ်ႈပီ 2011 ၼႆယဝ်ႉ။


text:
ၶၢဝ်ႇ
ၸဝ်ႈၶွင် လွင်ႈၽွမ်ႉႁူမ်ႈ
- Details
- Created on 03 April 2017
- Written by တႆးလွတ်ႈလႅဝ်း
ပေႃးမႃးလဵပ်ႈႁဵၼ်းတူၺ်း ၼႂ်းၶၢဝ်းတၢင်း ၵၢၼ်လုၵ်ႉၽိုၼ်ႉ တႆးႁဝ်းၼႆၸိုင် တႃႇႁႂ်ႈဢဵၼ်ႁႅင်း လၢႆးလုၵ်ႉ ၽိုၼ်ႉတႆးႁဝ်း ၶိူင်ႇၶမ်ႉၼႅၼ်ႈၼႃ တိုဝ်းတွၼ်း မႃးၵူႈၽၢႆႇၼၼ်ႉ ပဵၼ်ယွၼ်ႉ လွင်ႈပူၵ်းတိုၼ်ႇ၊ လွင်ႈႁူၺ်းသူၼ်း၊ လွင်ႈၼႄတၢင်း၊ လွင်ႈၾင်ၼမ်ႉၸႂ်ႁၵ်ႉၶိူဝ်း ၶွင်ၽဵင်းၵႂၢမ်း ၵၢၼ်မိူင်း ၵၢၼ်သိုၵ်း ၼိုင်းပွတ်းၼိုင်ႈတွၼ်ႈ ပၢၼ်သိုပ်ႇပၢၼ် ၼႆၼၼ်ႉ တေလႅပ်ႈဢမ်ႇမီး ၵေႃႉၶႂ်ႈထဵင်။
ၼႂ်းၽူႈႁွင်ႉၵႂၢမ်း ၵၢၼ်မိူင်း၊ ၵၢၼ်သိုၵ်း ပၢၼ်သိုပ်ႇပၢၼ် လၢႆးလုၵ်ႉၽိုၼ်ႉတႆးၼႆႉ ပေႃးလၢတ်ႈဝႃႈ ၸုမ်းၸိူင်းလႅဝ်း ပဵၼ်ထီႉၼိုင်ႈၼႆၸိုင် တႆးတင်းၼမ် ထၢင်ႇတေ ၸၢင်ႈယွမ်းႁပ်ႉလႆႈယူႇ။ ပေႃးတူၵ်ႇလွင်ႈ ၸိူင်းလႅဝ်းၼႆၵေႃႈ ၵမ်ႈၼမ် တေဝူၼ်ႉႁၼ်ၺႃး ၸၢႆးမူး၊ ၸၢႆးသၼ်လွႆ၊ သၶႁ၊ ၸၢႆးလဵၵ်ႉ၊ ၸၢႆးတႃႇဢူး ၶဝ်ၸိူဝ်းၼႆႉ ၼႂ်းပၢႆးဝူၼ်ႉလႄႈ သၢႆတႃၽႂ်မၼ်း။
ဝၢႆးၸၢႆးမူး၊ ၸၢႆးသၼ်လွႆ၊ သၶႁ ၸိူဝ်းပဵၼ် ၽူႈႁူမ်ႈၵေႃႇတင်ႈ ၸိူင်းလႅဝ်း၊ ၽူႈႁွင်ႉၵႂၢမ်း ၸိုဝ်ႈလိုဝ်းလင် ၸိူင်းလႅဝ်း လပ်ႉလွႆငိုၼ်းလွႆၶမ်း သဵင်ႈၵၢမ်ႇ သုတ်းမုၼ်ၵႂႃႇယဝ်ႉၼၼ်ႉ ၵူၼ်းၵမ်ႈၽွင်ႈ ႁၼ်ထိုင်ဝႃႈ ၸိူင်းလႅဝ်း တေၸၢင်ႈၸူမ်ႁၢႆၵႂႃႇ ၼႂ်းၵႄႈမႄႈၼမ်ႉလူင် ၵၢၼ်သိုၵ်း ၵၢၼ်မိူင်းၼၼ်ႉ ၼႆလူးၵွၼ်ႇ။
ၵူၺ်းၵႃႈ မၼ်းဢမ်ႇၸႂ်ႈ ၸိူင်ႉၼင်ႇ ၵမ်ႈၽွင်ႈ ထၢင်ႇထိူမ်ၼၼ်ႉသေဢိတ်း၊ ဝၢႆးၶဝ်သၢမ်ၵေႃႉ ဢမ်ႇမီး ယဝ်ႉၵေႃႈ တႃႇသိုပ်ႇသၢႆၸႂ်ၸိူင်းလႅဝ်း၊ တႃႇပႆၸွမ်း သဵၼ်ႈတၢင်း ပၢႆးမွၼ်း ၸိူင်းလႅဝ်း၊ တႃႇယၢင်ႈၸွမ်း ၼႅဝ်း(Style) ၸိူင်းလႅဝ်း၊ တႃႇဢမ်ႇၽႃႈပႅတ်ႈၵႂၢမ်းၵဝ်ႇ၊ တႃႇၶူင်တႅမ်ႈဢွၵ်ႇ ၽဵင်းမႂ်ႇ ႁႂ်ႈပေႃး ၶိုတ်းတၼ်းၸွမ်း ငဝ်းလၢႆး ၵၢပ်ႈဝၢၼ်ႈပၢၼ်မိူင်း၊ ငဝ်းလၢႆး ၵၢၼ်မိူင်း ၵၢၼ်သိုၵ်း ယၢမ်းလဵဝ် ၸိူဝ်းၼႆႉၼႆႉ ပဵၼ်ပုၼ်ႈၽွၼ်းလူင် ၵိုၵ်းပိုၼ်း တူၵ်းသႂ်ႇၼိူဝ်မႃႇ ၸၢႆးတႃႇဢူးလႄႈ မၼ်းၸၢႆးၵေႃႈ ၶတ်းၸႂ်သႂ်ႇႁႅင်း ၼင်ႇပွင်ပဵၼ် ဢမ်ႇထၢတ်ႇဢမ်ႇဝၢႆး၊ မၼ်းၸၢႆး ပၼ်ႁႅင်းၵူၼ်းၼုမ်ႇသႅၼ်းႁုၼ်ႈမႂ်ႇၶဝ်သေ ၶဝ်ႈႁူမ်ႈ ႁဵတ်း သၢင်ႈ သိုပ်ႇပႆၸွမ်း သဵၼ်ႈတၢင်း ပၢႆးမွၼ်း ၸိူင်းလႅဝ်းမႃး။
ၼႂ်းၵႃႈလၢႆပီႊပူၼ်ႉမႃးၼၼ်ႉ ၸၢႆးတႃႇဢူး လႆႈၶပ်ႉၶိုင် ႁဵတ်းဢွၵ်ႇ ၶႅပ်းၸိူင်းလႅဝ်းမႃး လၢႆလၢႆၶႅပ်း။ ၼႂ်း ၼၼ်ႉ ဢၼ်ၸိုဝ်ႈလိုဝ်းလင် ၸွတ်ႇတူဝ်ႈ ပတ်းပိုၼ်ႉမိူင်းတႆး လႄႈ ၵူၼ်းမိူင်းတႆး သၢမ်ပၢၼ်ၸဵတ်းသႅၼ်း လဵၵ်ႉယႂ်ႇၼုမ်ႇထဝ်ႈ ယွမ်းႁပ်ႉပၼ်ႁႅင်း ထုၵ်ႇဢူၵ်းထုၵ်ႇၸႂ် လိူဝ်သေပိူၼ်ႈၼႆႉ ပဵၼ်ၶႅပ်းၵႂၢမ်း “ၵၢၼ်ၽွမ်ႉႁူမ်ႈ၊ လွႆတႆးလႅင်း” ဢၼ်ပိုၼ်ၽႄႈ ၼႂ်းပီႊ2016။
ယွၼ်ႉၶူပ်းမႅၼ်ႈ တင်းငဝ်းလၢႆး ၵၢၼ်သို်ၵ်း၊ ၵၢၼ်မိူင်း၊ ၵၢၼ်ငမ်းယဵၼ်၊ ၵၢၼ်ၽွမ်ႉႁူူမ်ႈ ယၢမ်းလဵဝ်လႄႈ တေလႆႈႁၼ်ဝႃႈ သဵင်ၵႂၢမ်း “ၵၢၼ်ၽွမ်ႉႁူမ်ႈ၊ လွႆတႆးလႅင်း” ၼႆႉ ႁွတ်ႈၽႅဝ်ၵႂႃႇ ၵူႈၸွၵ်ႉၵူႈၸဵင်ႇ၊ ဝၢၼ်ႈၼွၵ်ႈ၊ ၼႂ်းဝဵင်း၊ ၼႂ်းထိူၼ်ႇ ၼႂ်းလွႆ၊ ၼႂ်းပွႆးၼႂ်းလၢမ်း၊ ၸွမ်းၶဵင်ႇႁွင်ႉၵႂၢမ်း၊ ၼႂ်းသႅင်ႇၼမ်ႉၼဵင်ႈ၊ ၼႂ်းပၢင်သွၼ်၊ ၼႂ်း Online Internet ၸိူဝ်းၼႆႉ လႆႈငိၼ်း သဵင်ၵႂၢမ်း ၵၢၼ်ၽွမ်ႉႁူမ်ႈ ၸၢႆးတႃႇဢူး တင်းသဵင်ႁၢပ်ႇဝၢၼ်ယဵၼ် မၼ်းၸၢႆးၼၼ်ႉသေ။
ၼႂ်းၵႂၢမ်း မီး (12)ႁူဝ်ၼၼ်ႉ တီႈၼႆႈ ၶႃႈၶႂ်ႈယွၼ်း လၢတ်ႈၼႄ လွင်ႈၽဵင်းၵႂၢမ်း “ၵၢၼ်ၽွမ်ႉႁူမ်ႈ” ပဵၼ် ၽဵင်းဢၼ် ၸၢႆးတႃႇဢူးၵေႃႉတႅမ်ႈလႄႈ ၵေႃႉႁွင်ႉ။ ႁဝ်းၶႃႈ ဢွၼ်ၵၼ်မႃး ၸိမ်းတူၺ်း ၼမ်ႉဝၢၼ် ၼမ်ႉ ၸဵမ်းလႄႈ တီႈပွင်ႇၵႂၢမ်း ႁူဝ်ၼႆႉတူၺ်းၶႃႈလူး၊ ၼိူဝ်လွင်ႈ ၽွမ်ႉႁူမ်ႈတႆးၼႆႉ ၸၢႆးတႃႇဢူး ဝူၼ်ႉႁၼ်ၸိူင်ႉႁိုဝ်၊ လႆႈထူပ်းၸိူင်ႉႁိုဝ်၊ ၵွပ်ႈသင်လႄႈ ပႆႇပဵၼ်မႃး လွင်ႈၽွမ်ႉႁူမ်ႈ၊ ၵွပ်ႈသင်လႄႈ လူဝ်ႇ လွင်ႈၽွမ်ႉႁူမ်ႈ၊ တႃႇလႆႈလွင်ႈၽွမ်ႉႁူမ်ႈၼႆႉ တေလႆႈယိပ်းၵမ် ႁဵတ်းသၢင်ႈၸွမ်း ၸိူင်ႉႁိုဝ် ၼႆၼၼ်ႉ ၸၢႆး တႃႇဢူး လၢတ်ႈၼႄဝႆႉ တႅၵ်ႇလႅင်း။
ဢၼ်တႆးပႆႇၽွမ်ႉၵၼ် မိူင်းတႆးသုၵ်ႉယုင်ႈ ဢူၼ်မေႃးၼႆႉ ၸၢႆးတႃႇဢူး ႁၼ်မႅၼ်ႈဝႃႈ “မၼ်းပႃးၵမ်ႉသူႁဝ်းႁႃႉ၊ မၼ်းပႃးၵမ်ႉလိူတ်ႈတႆးႁႃႉ၊ ႁႂ်ႈတႆးလႆႈသုၵ်ႉသၢၵ်ႉၸိူင်ႉၼႆ၊ ၵူၼ်းၵတ်ႉမၼ်း ၼမ် ႁိုဝ် ၵူၼ်းၺၢမ်ႉ မၼ်းၼမ်ႁိုဝ်၊ ၵူၼ်းလၵ်းလိင်း ၼမ်ႁိုဝ်” ၼႆသေ ၸီႉၸမ်ႈၼႄဝႃႈ တႆးၵမ်ပႃယဵၼ် ၶိုၼ်ႈၾႃႉတေႃႇၵၼ်၊ လိူတ်ႈတႆး တိုၵ်ႉတုင် ပႆႇၸႅဝ်ႈ၊ ၵူၼ်းၵတ်ႉၶႅၼ်ႇၵေႃႈမင်ၽၢႆႇၼိုင်ႈ၊ ၵူၼ်းၺၢမ်ႉၵေႃႈ တၢပ်ႇၽၢႆႇၼိုင်ႈ၊ ၵူၼ်းလၵ်းလိင်း ၵိၼ်ၸိၵ်းတွၵ်ႇတွၵ်း ၼိူဝ်ၵၼ်ၵေႃႈ ႁဵတ်းၽၢႆႇၼိုင်ႈလႄႈ တႆးႁဝ်း ပႆႇ ၸၢင်ႈၽွမ်ႉၵၼ်ႁိုဝ် ၼႆ ၸၢႆးတႃဢူး တင်ႈၶေႃႈထၢမ်ဝႆႉ။
ဝၢၼ်ႈမိူင်းတႆး သုၵ်ႉသၢၵ်ႉ ယုင်ႈယၢင်ႈ၊ တႆးပႆႇၸၢင်ႈၽွမ်ႉၵၼ်ၼႆႉ မၼ်းတေၵဵဝ်ႇ ၵွပ်ႈတႆးႁဝ်း ၼင်ႇၵၼ် ဢမ်ႇၸႂ်ႈၵႂၢင်ႈတေႃႇၵၼ်၊ ပေႃးပဵၼ်ပိူၼ်ႈ သမ်ႉထၢင်ႇယႂ်ႇ၊ ပေႃးပဵၼ်ႁဝ်းၼင်ႇၵၼ် သမ်ႉထၢင်ႇလဵၵ်ႉၵၼ်၊ ပေႃးမႃးတူၺ်း ၸုမ်းသိုၵ်း ၸုမ်းႁဵတ်းၵၢၼ်မိူင်းၶဝ်ၵေႃႈ ယိူင်းဢၢၼ်း ပႆႇမိူၼ်ၵၼ်၊ ၵဝ်ဝႃႈ မိူင်းႁူမ်ႈတုမ်၊ မႂ်းဝႃႈ မိူင်းၵွၼ်းၶေႃ၊ ၵမ်ႉၽွင်ႈသမ်ႉ ဝၢင်းၶိူင်းသေ လႅၼ်ႈၸွမ်းလင် ႁဵတ်းတပေးပိူၼ်ႈလႄႈတႃႇတႆး တေၽွမ်ႉၵၼ်ၼႆႉ မၼ်းယၢပ်ႇႁိုဝ် ၼႆ ၸၢႆးတႃႇဢူး ႁၼ်ၸိူင်ႉၼႆ။
တႃႇတႆး တေၽွမ်ႉၵၼ်ၼႆႉ လီဢဝ် ၵၢၼ်ၸိူဝ်ႉၸၢတ်ႈ၊ ၵၢၼ်ဝၢၼ်ႈမိူင်း ပဵၼ်ယႂ်ႇ၊ လီယွမ်းမႃႇၼၽႂ်မၼ်း ပၼ်ၵၼ်၊ ၵၢၼ်သုၼ်ႇတူဝ်ၽႂ်မၼ်းၼၼ်ႉ ယွမ်းပႅတ်ႈသေ လီႁူမ်ႈၵၼ် ဝူၼ်ႉၽႅၼ်ႁဵတ်းသၢင်ႈ တႃႇတႆး တင်းၼမ်၊ မီးလွင်ႈၶွင်ႉၶမ် ၸိူင်ႉႁိုဝ်၊ မီးလွင်ႈၽိတ်းၽႅၵ်ႇ ၸိူင်ႉႁိုဝ်ၵေႃႈ ႁႂ်ႈမေႃပူတ်းဝၢင်း ပွႆႇ ပၼ်ၵၼ် ၼႆၼၼ်ႉ ၸၢႆးတႃႇဢူးဝႃႈ “ႁဵတ်းလူး ပုၼ်ႈတႃႇၸိူဝ်ႉၶိူဝ်း၊ ႁဵတ်းလူး ပုၼ်ႈတႃႇ ဝၢၼ်ႈမိူင်း၊ ႁႂ်ႈတႆးလႆႈ ၶိုတ်းၸၼ်ႉၶိုတ်းပၢၼ်၊ ယူႇၵျေႃႇယူႇသိူဝ်းလႆႈ ၸိူင်ႉပိူၼ်ႈ၊ မႃႇၼၵေႃႈ ယွမ်းဢိတ်းၼိုင်ႈလူး၊ သုၼ်ႇတူဝ် ၵေႃႈ ယွမ်းဢိတ်းၼိုင်ႈလႄႈ၊ သႂ်ႇၸႂ်လွင်ႈဝၢင်းၶႂၢင်ႉႁႂ်ႈၵၼ် ပုၼ်ႈၵူၼ်းၼမ်၊ တႆးၸင်ႇၸၢင်ႈၽွမ်ႉႁူမ်ႈ ၵၼ်ဢိူဝ်ႈ”။
ၵၢၼ်တေႃႇသူႈ ႁႂ်ႈထိုင် ယိူင်းဢၢၼ်းၼႆႉ လိူတ်ႈတႆးႁဝ်း လႆႈတူၵ်းမႃးၵေႃႈ ၼမ်ၼႃႇယဝ်ႉ၊ ၵွပ်ႈသင် တႆးႁဝ်း ပႆႇၸၢင်ႈၽွမ်ႉၵၼ်လႆႈ၊ တူၺ်းပွတ်းလႄႈႁႃႉ ဢမ်ႇၼၼ်ႉဝူၼ်ႉယၢဝ်း ပူၼ်ႉႁႃႉ၊ ယိူင်းဢၢၼ်း မႂ်းမီးသင် ၶၢဝ်းတၢင်းၼႃႈ၊ တၢင်းလင်ပူၼ်ႉမႃးၼၼ်ႉလူး တႃႇတႆးႁဝ်းၼၼ်ႉ မႂ်းသမ်ႉႁဵတ်းဝႆႉ ပၼ်သင် ယဝ်ႉၽွင်ႈ၊ တႃႇတႆးတေလွတ်ႈလႅဝ်းၼႆႉ ပေႃးတႆး ဢမ်ႇၽွမ်ႉၵၼ် ႁူႉတေယၢပ်ႇ၊ မႂ်းႁဵတ်းသင်ၼႆၼၼ်ႉ ၶိုၼ်းဝူၼ်ႉတူၺ်း ၼႂ်းတူဝ်မႂ်း လီလီလူး ၼႆ ၸၢႆးတႃႇဢူး ဢမ်ႇပွင်ႇၸႂ်လီလီ မီးၶေႃႈထၢမ် ၸိူင်ႉၼႆ။
“တူၺ်းပွတ်းလႄႈ ဢမ်ႇႁူမ်ႈႁႃႉ၊ ဝူၼ်ႉယၢဝ်းလႄႈ ပႆႇၸၢင်ႈၽွမ်ႉ၊ လိူတ်ႈတႆးလႆႈတူၵ်းယွႆႉၵွပ်ႈၽႂ်၊ ပႆႇထၢတ်ႇပႆႇဝၢႆးလႆႈ၊ ၽၢႆႇၼႃႈၼၼ်ႉ မႂ်းဢၢၼ်းၸိူင်ႉႁိုဝ်၊ ၽၢႆႇလင်သမ်ႉ မႂ်းႁဵတ်းဝႆႉသင်၊ ၸွင်ႇတေၸၢင်ႈ ၵိူဝ်း ၶိူဝ်းႁဝ်း တေလွတ်ႈလႅဝ်းလႆႈ၊ ၶိုၼ်းတွပ်ႇပၼ်တူၺ်းလူး တူဝ်မႂ်း”။
ပေႃးမႂ်းႁဵတ်းတႃႇၸိူဝ်ႉၶိူဝ်း တႃႇဝၢၼ်ႈမိူင်း တေႉတေႉယူႇၸိုင် တႃႇတႆးႁဝ်း ၶိုၼ်ႈယႂ်ႇမႂ်ႇသုင် ၶိုတ်းၵၢပ်ႈ ၶိုတ်းပၢၼ် ပဵင်းပိူၼ်ႈၼၼ်ႉ ယွမ်းယွၼ်ႇမႃႇၼ၊ ယွမ်းၵၢၼ်သုၼ်ႇတူဝ် ၽႂ်မၼ်း ပၼ်ၵၼ်လႄႈ ဢဝ်ၸိူဝ်ႉ ၸၢတ်ႈ ဝၢၼ်ႈမိူင်း ပဵၼ်ပိူင်လူင်လႄႈ၊ ပေႃးပဵၼ်ၸိူင်ႉၼၼ်ၵွၼ်ႇ တႆးႁဝ်းဢမ်ႇၶႂ်ႈၽွမ်ႉၵၼ်ၵေႃႈ တိုၼ်း တေလႆႈၽွမ်ႉ၊ တေလႆႈႁွမ်းမိုဝ်း၊ ႁူမ်ႈႁႅင်း၊ ႁူမ်ႈၸႂ်၊ ႁူမ်ႈၵၢၼ်ၵူႈၽၢႆႇသေ တိုၵ်းဢဝ်လွင်ႈလွတ်ႈလႅဝ်း ႁဝ်း ၶိုၼ်ႈလႆႈမႃး၊ ဝၢၼ်ႈမိူင်း ၸိူဝ်ႉၶိူဝ်းႁဝ်းၵေႃႈ တေၶိုၼ်ႈယႂ်ႇမႂ်ႇသုင် ပဵင်း ဝၢၼ်ႈမိူင်းပိူၼ်ႈ ၶိူဝ်းပိူၼ်ႈဢိူဝ်ႈ ၼႆ ၸၢႆးတႃႇဢူး လၢတ်ႈၼႄ သဵၼ်ႈတၢင်း ႁဵတ်းႁႂ်ႈႁဝ်းတင်းသဵင်ႈ ၶိုၼ်ႈယႂ်ႇမႂ်ႇသုင်။
“ပေႃးႁဵတ်းပုၼ်ႈတႃႇၸိူဝ်ႉၶိူဝ်း ပေႃးႁဵတ်းပုၼ်ႈတႃႇဝၢၼ်ႈမိူ်င်း၊ ႁႂ်ႈတႆးလႆႈၶိုတ်းၸၼ်ႉၶိုတ်းပၢၼ်၊ ယူႇၵျေႃႇ ယူႇသိူဝ်းလႆႈၸွမ်းၵၼ်၊ မႃႇၼၵေႃႈ ယွမ်းဢိတ်းၼိုင်ႈလူး၊ သုၼ်ႇတူဝ်ၵေႃႈ ယွမ်းဢိတ်းၼိုင်ႈလႄႈ၊ သႂ်ႇၸႂ် လွင်ႈဝၢင်းၶႂၢင်ႉႁႂ်ႈၵၼ် ပုၼ်ႈၵူၼ်းၼမ် တႆးၸင်ႇၸၢင်ႈၽွမ်ႉႁူမ်ႈၵၼ်လႆႈ”။
ပေႃးထွမ်ႇတူၺ်း ၵႂၢမ်းပွင်ႈၼႆႉ ဢဝ်ၼိူဝ်ႉၵႂၢမ်း လွၼ်ႉၵႂၢမ်းဝႃႈၵေႃႈလီ၊ ဢဝ်ၵျႃၼ်း Tune (လမ်ႇသဵင်) ဝႃႈၵေႃႈလီ မၼ်းလႅပ်ႈၵၼ်တေႉတေႉ၊ ၶိုၵ်ႉလိုၵ်ႉ ၶႅမ်ႉလႅပ်ႈတေႉတေႉ။ ပေႃးတူၺ်းတင်း ငဝ်းလၢႆး ၵၢၼ်ဝၢၼ်ႈ ၵၢၼ်မိူင်းၵေႃႈ မႅၼ်ႈၽွင်း ၸဝ်ႈသင်ႇၶ၊ ၵူၼ်မိူင်းလႄႈ ၵူႈထၢၼ်ႈထၢၼ်ႈ၊ ၵူႈၸၼ်ႉၸၼ်ႉ မုင်ႈမွင်း တႆးႁဝ်းၽွမ်ႉၵၼ်၊ တုၵ်းယွၼ်း တႆးႁဝ်း ႁႂ်ႈၽွမ်ႉသဵင်ပဵင်းပၢၵ်ႇၵၼ် ဢမ်ႇဝႃႈတပ်ႉသိုၵ်းတႆး၊ ဢမ်ႇဝႃႈပႃႇတီႇတႆး။
ပေႃးတူၺ်းၶၵ်ႉၵၢၼ်ငမ်းယဵၼ်ၼႆၵေႃႈ တီႈပၢင်ၵုမ် ဢုပ်ႇဢူဝ်း ၵၢၼ်မိူင်း ၸၼ်ႉၸိူဝ်ႉၸၢတ်ႈၵေႃႈလီ၊ ၸၼ်ႉမိူင်းႁူမ်ႈတုမ်ႈ (ပၢင်ၵုမ်လူင် ႁူဝ်ပၢၵ်ႇပီႊ21 ပၢင်လူင်) ၵေႃႈလီ၊ ပေႃးတႆးႁဝ်း ဢမ်ႇၽွမ်ႉၵၼ်၊ ဢမ်ႇႁူမ်ႈၵၼ်၊ ဢမ်ႇပိၼ်ႇပၢႆႇၸွႆႈၵၼ်ၸိုင် ယိူင်းဢၢၼ်းလူင် ဢၼ်တႆးႁဝ်းၶႂ်ႈလႆႈၶႂ်ႈပဵၼ်ၼႆႉ ဢမ်ႇၸၢင်ႈလႆႈ ၸၢင်ႈပဵၼ်ၼႆၼၼ်ႉ ၵူႈၵေႃႉႁူႉ ႁၼ်ဝႆႉ ၼႂ်းၸႂ်ၽႂ်မၼ်းလီ။
မိူဝ်ႈငဝ်းလၢႆး ၽွင်းယၢမ်း ၸိူင်ႉၼႆၼၼ်ႉ ၽဵင်းၵႂၢမ်း “ၵၢၼ်ၽွမ်ႉႁူမ်ႈ” ၼႆႉ ဢွၵ်ႇမႃးႁိုၵ်ႉဢဝ်ၵမ်းလဵဝ် လႄႈ လႆႈဝႃႈ မႅၼ်ႈၶၢဝ်းယၢမ်းလီ၊ မႅၼ်ႈတိုဝ်ႉတၢင်းလီတေႉတေႉ၊ ႁၼ်တႂ်ႈတႃ ၸႅင်ႈလႅင်းဝႃႈ ၵႂၢမ်းပွင်ႈ ၼႆႉ ပူၵ်းတိုၼ်ႇပၼ် တႆးႁဝ်းၸိူဝ်းတိုၵ်ႉလပ်းလၼ် ၼွၼ်းၾၼ်ဝႆႉ ၸိူဝ်းၼႆႉ လုၵ်ႉၶိုၼ်ႈမႃး တင်းၼမ် တင်းလၢႆ။
ၽဵင်းႁူဝ်ၼႆႉ ပေႃးဢဝ်ၸၼ်ႉမၼ်းဝႃႈ ပဵၼ်ၼွင်ႉၸၢႆး ၽဵင်းၸၢႆးၶမ်းလဵၵ်း “တႆးႁူၵ်းမိူင်းၶိူဝ်းယႂ်ႇ”၊ “တႆးတိုၵ်ႉတွင်းယူႇ”၊ ၵႂၢမ်းၸၢႆးမူး “ဝၼ်းတႆးတေလွတ်ႈလႅဝ်း”၊ “ၸႂ်ထိုင်မိူင်းပၼ်ႇ”၊ ၵႂၢမ်း ၸၢႆးလၢဝ်သႂ် “ႁူဝ်ၸႂ်ၵၢႆႇၶူဝ်” ၼႆၸိုင် ၽူႈႁၵ်ႉၵႂၢမ်းတႆး ၽဵင်းတႆး တင်းၼမ်ၶဝ် တေၸၢင်ႈႁၼ်ထိုင်မိူၼ် ၶႃႈႁဝ်းယူႇ။
ၸွမ်းၼင်ႇၶႃႈႁဝ်း တူဝ်ထူပ်းတႃႁၼ်၊ ႁူငိၼ်းမႃးၼၼ်ႉလႄႈသင်၊ ၸဝ်ႈပၢႆးမွၼ်း လၢႆလၢႆၸဝ်ႈ လၢတ်ႈ ၼႄလႄႈသင်၊ ၽူႈမီးပိုၼ်ႉႁူႉသုင်ၶဝ် ၵမ်ႉထႅမ်လႄႈသင် “ၵၢၼ်ၽွမ်ႉႁူမ်ႈ”ၼႆႉ ပဵၼ် Masterpiece တႃႇၸိူင်းလႅဝ်းလႄႈ ၸၢႆးတႃႇဢူးၼႆၼၼ်ႉ တေလႅပ်ႈ ဢမ်ႇပေႃးမီး ၵေႃႉတေလုၵ်ႉထဵင်။
ယွၼ်းဢဝ်ပွင်ႈၵႂၢမ်းပွင်ႈၼႆႉ ပဵၼ်ၶူဝ်းတွၼ်ႈ ၼႂ်းၸူဝ်ႈၶူပ်ႇ ဢႃႇယူႉ ၸၢႆးတႃႇဢူး ထူၼ်ႈတဵမ် (53)ပီႊသေ ယွၼ်းဢဝ်ၵုင်ႇမုၼ် ၸဝ်ႈၶွင် “ၵၢၼ်ၽွမ်ႉႁူမ်ႈ” ဢၼ်လႆႈၶတ်းႁႅင်း ႁဵတ်းသၢင်ႈမႃး ႁႂ်ႈတႆးႁဝ်း ၽွမ်ႉၵၼ်၊ ၸမ်ၸႂ်ၵၼ်၊ ၶဝ်ႈတိၼ်ၶဝ်ႈမိုဝ်းၵၼ်၊ ယုမ်ႇယမ်ၵၼ်၊ မၵ်းမၼ်ႈၵၼ်၊ ပွင်ႇၸႂ်ၵၼ်၊ ၶဝ်ႈဢွၵ်ႇသူႇၸႂ်ႈၵၼ် မႃးလိူဝ်ၵဝ်ႇၼၼ်ႉ ဢမ်ႇသုတ်းဢမ်ႇသဵင်ႈ၊ ဢမ်ႇထၢတ်ႇဢမ်ႇဝၢႆး၊၊
ၸၢႆးငိုၼ်း (ပၢႆးပိုၼ်း)
3 April 2017


text:
RCSS/SSA ပိုတ်ႇၵၢၼ်သွၼ် ပၢႆးယူႇလီၵူၼ်းမိူင်း
- Details
- Created on 04 April 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ပိုတ်ႇၽိုၺ်ႇပၢင်သွၼ် ပၢႆးယူႇလီၵူၼ်းမိူင်း ၸုပ်ႈ-17၊ ပိုၼ်ႉထၢၼ်ပၢႆးယႃ ၸုပ်ႈ-18 လႄႈ ပၢႆးယႃၸၼ်ႉ-2 ၸုပ်ႈ-6 တီႈငဝ်ႈၸိုင်ႈလွႆတႆးလႅင်း ၵႂႃႇၼႂ်းဝၼ်းထီႉ 03 April 2017 ယၢမ်းဝၢႆးဝၼ်း 13:00-မူင်း မီးၽူႈၶဝ်ႈႁူမ်ႈ 87-ၵေႃႉ။
တႂ် လႄႈ ပလသ်တိၵ်ႉ (Kidney and plastic)
- Details
- Created on 03 February 2017
- Written by တႆးလွတ်ႈလႅဝ်း
ၽူႈၶူၼ်ႉၶႂႃႉ ၽၢႆႇပၢႆးယူႇလီၶဝ် ၶုၺ်ႉႁၼ် လွင်ႈႁဵတ်းႁႂ်ႈ မီးတၢင်းပဵၼ်တႂ် တီႈၼႂ်းတႂ် လူၺ်ႈၸႂ်ႉထူင်ပလသ်တိၵ်ႉ (ထူင်ယၢင်) ဢမ်ႇၼၼ် ၵွၵ်းဝၢၼ်ႇပလသ်တိၵ်ႉ သေ သႂ်ႇၵိၼ်ၶဝ်ႈၽၵ်းမႆႈ လႄႈ ၼမ်ႉမႆႈလႂ်ၸိူဝ်းၼၼ်ႉ ၼႆယဝ်ႉ။
ပၢႆးယူႇလီ ၸဝ်ႈမုၼ်ယႂ်ႇၶုၼ်ႁေႃၶမ်း မိူင်းထႆး မီးလွင်ႈမႆႈၸႂ်လိူဝ်ႁႅင်း
- Details
- Created on 13 October 2016
- Written by တႆးလွတ်ႈလႅဝ်း
ငၢဝ်းလၢႆးပၢႆးယူႇလီ ၸဝ်ႈမုၼ်ယႂ်ႇ ၶုၼ်ႁေႃၶမ်း ၽူမိၽူၼ်ႊ ဢတုၼ်ႊယတဵတ်ႇ မိူင်းထႆး မီးလွင်ႈလႆႈမႆႈၸႂ်ဝႆႉ လိူဝ်ႁႅင်း၊ ၸိူဝ်းပဵၼ်ၶႃႈဝၢၼ်ႈၵူၼ်းမိူင်း ဢွၼ်ၵၼ်ၼုင်ႈၶူဝ်း သီၶွင်ႇသေ ၸတ်းပၢင်ယွၼ်းသူး ပၼ်ၸဝ်ႈယူႇ ၸဝ်ႉၼႂ်ဝၼ်းၶမ်ႈ။
သိုပ်ႇလူပၢႆးယူႇလီ ၸဝ်ႈမုၼ်ယႂ်ႇၶုၼ်ႁေႃၶမ်း မိူင်းထႆး မီးလွင်ႈမႆႈၸႂ်လိူဝ်ႁႅင်း
ႁူင်းယႃမၢၵ်ႇတႃသီႇတၵူႇ ဝတ်ႉၸေႇယသုၶ ဝဵင်းၼမ်ႉၶမ်း တေၽႃႇတတ်းပၼ်လၢႆ တႃႇမၢၵ်ႇတႃ ႁၼ်လႅင်း ၼႂ်း 4-ဝၼ်း
- Details
- Created on 30 September 2016
- Written by တႆးလွတ်ႈလႅဝ်း
ႁူင်းယႃမၢၵ်ႇတႃသီႇတၵူႇ ဢၼ်ၸဝ်ႈသြႃႇ သီႇတၵူႇ လူႇတၢၼ်းသၢင်ႈႁဵတ်းဝႆႉ ၼႂ်းဝၢင်း တိူၵ်ႈသွၼ်လိၵ်ႈ ဝတ်ႉၸေႇယသုၶ ၸႄႈဝဵင်းၼမ်ႉၶမ်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ ၼၼ်ႉ ပေႃးထိုင်မႃး ဝၼ်းထီႉ 7-10 October 2016 ၶၢဝ်းတၢင်း 4-ဝၼ်းၼႆႉ တေတႄႇပိုတ်ႇယူတ်းယႃ ၽႃႇတတ်းပၼ် တၢင်းပဵၼ်မၢၵ်ႇတႃ ႁႂ်ႈႁၼ်လႅင်းၸႅင်ႈလီ လူၺ်ႈဢမ်ႇလႆႈသဵင်ႈငိုၼ်းတွင်းသင် ၼႆယဝ်ႉ။
သိုပ်ႇလူႁူင်းယႃမၢၵ်ႇတႃသီႇတၵူႇ ဝတ်ႉၸေႇယသုၶ ဝဵင်းၼမ်ႉၶမ်း တေၽႃႇတတ်းပၼ်လၢႆ တႃႇမၢၵ်ႇတႃ ႁၼ်လႅင်း ၼႂ်း 4-ဝၼ်း
ပၢင်ၽိုၵ်းၽွၼ်ႉ ၽၢႆႇလုမ်းလႃးၵိူတ်ႇလုၵ်ႈဢွၼ်ႇ တီႈဝဵင်းလူင်တူၼ်ႈတီး
- Details
- Created on 22 September 2016
- Written by တႆးလွတ်ႈလႅဝ်း
မိူဝ်ႈဝၼ်းထီႉ 20/09/2016 တေႃႇထိုင်ဝၼ်းထီႉ 25/09/2016 ၼၼ်ႉ SSDF, IRC လႄႈ ၸုမ်းၼမ်ႉၶူင်း ႁူမ်ႈၵၼ်သေ ၸတ်းႁဵတ်းပိုတ်ႇၽုၺ်ႇ ပၢင်ၽိုၵ်းၽွၼ်ႉ ၽၢႆႇလုမ်းလႃးၵိူတ်ႇလုၵ်ႈဢွၼ်ႇ ၶၢဝ်းတၢင်းႁိုင် 5 ဝၼ်း တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။
သိုပ်ႇလူပၢင်ၽိုၵ်းၽွၼ်ႉ ၽၢႆႇလုမ်းလႃးၵိူတ်ႇလုၵ်ႈဢွၼ်ႇ တီႈဝဵင်းလူင်တူၼ်ႈတီး
More Articles...
- လုမ်းၶွၼ်ႇသလဵၵ်ႉမၢၼ်ႈ ပၼ်ၾၢင်ႉ ယႃႇႁႂ်ႈမႄႈမၢၼ်း ၵႂႃႇၵဵင်းမႆႇ
- ၸိူဝ်ႉမႅင်း ၸိၵႃႇ (ZIKA) ၽႄႈၼႂ်းမိူင်း သျိင်ႇၵႃႇပူဝ်ႇ မီးၵူၼ်းတိတ်းၸပ်းၼမ်
- ၾၢင်ႁၢင်ႈတၢင်းပဵၼ် တိတ်းၸပ်းၸိူဝ်ႉမႅင်း ဝႆးရၢတ်ႉၸိၵႃႇ (ZIKA)
- ထၢတ်ႈႄၵႇလူဝ်ႇရီႇ (Calories) မၢၵ်ႇမႆႉ 5 မဵဝ်း ဢမ်ႇပိူင်ႈသင်ၵၼ် တင်းႁဝ်းၵိၼ်ၶဝ်ႈသုၵ်း
- ၼိုင်ႈပီႊလႂ် ၵူၼ်းတၢႆယွၼ်ႉလႅၼ်းယႃႈ မီးမွၵ်ႈ 6-လၢၼ်ႉၵေႃႉ


text:
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA သူင်ႇတူဝ်တႅၼ်း 29 ၵေႃႉ ၵႂႃႇၶဝ်ႈႁူမ်ႈပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ၵူၺ်းၵႃႈ တေဢမ်ႇမီးၽိုၼ်လိၵ်ႈတႃႇ တၢင်ႇလၢတ်ႈဢုပ်ႇဢူဝ်းသင် တီႈၼႂ်းပၢင်ၵုမ်လူင် ဝႃႈၼႆ။
ပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ၵမ်ႈထူၼ်ႈ 2 ဢၼ်ၸတ်းႁဵတ်း ဝၼ်းတီႈ 24-28/05/2017 တီႈၼေႇ ပျီႇတေႃႇၼၼ်ႉ ယူႇတီႈတပ်ႉသိုၵ်းၸိုင်ႈတႆး RCSS/SSA သူင်ႇတူဝ်တႅၼ်းၶဝ်ႈႁူမ်ႈ 29 ၵေႃႉ၊ ၵူၺ်းၵႃႈ ယွၼ်ႉဝႃႈ ပႆႇလႆႈသဵင်ၵၢင်ၸႂ်ၵူၼ်းမိူင်းတႆးလႄႈ တေဢမ်ႇဢုပ်ႇဢူဝ်းတၢင်ႇလၢတ်ႈသင် ဝႃႈၼႆ။
ၸၢႆးသႅင်မိူင်း ၽူႈၶၢၼ်ပၢၵ်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈဝႃႈ “ RCSS/SSA တႄႉ တေပႆႇၸၢင်ႈတၢင်ႇလၢတ်ႈဢုပ်ႇဢူဝ်းၼႂ်းပၢင်ၵုမ်လူင် ႁူဝ်ပၢၵ်ႇပီ 21 ပွၵ်ႈၵမ်း ၼႆႉ။ ႁဝ်းၶႃႈ ယူႇတီႈၸုမ်း လူင်းလၢႆးမိုဝ်း NCA သေၵႂႃႇၶိုၼ်ႈႁွတ်ႈၵူၺ်း” ဝႃႈၼႆ။
သင်ဝႃႈ ဢိင်ၼိူဝ်ၶေႃႈတႅပ်းတတ်းလႆႈၸႂ် ဢွၵ်ႇမႃးၼႂ်းပၢင်ၵုမ်ၼၼ်ႉသေ တေမီးလွင်ႈႁူမ်ႈမၢႆတႃႇ လူင်းလၢႆးမိုဝ်းၸိုင် ယူႇတီႈ RCSS/SSA တေဢမ်ႇပႆႇတူဝ်ႈတၼ်းလူင်းလၢႆးမိုဝ်း။ ယွၼ်ႉပိူဝ်ႈ ၵၢၼ်တႃႇၵေႃႇသၢင်ႈ ၸိုင်ႈမိူင်းႁူမ်ႈတုမ် ၾႅတ်ႊၻရႄႊၼၼ်ႉ ပႆႇပႃးၵၢင်ၸႂ်ၵူၼ်းမိူင်းတႆး။ လွင်ႈၼႆႉ ႁဝ်းၶႃႈၵေႃႈ ပဵၼ်ဢၼ်မႆႈၸႂ်ဝႆႉ။ ၵူၺ်းၵႃႈ ၸွမ်းလူၺ်ႈ လၵ်းၵၢၼ်လႄႈ ႁၼ်လီၵမ်ႉထႅမ်ယူႇ။ ယွၼ်ႉၼၼ် တေၶိုၼ်ႈၸွမ်းပၢင်ၵုမ်ယူႇ ဝႃႈၼႆ။
တူဝ်တႅၼ်း RCSS/SSA ၵႂႃႇၶဝ်ႈႁူမ်ႈပၢင်ၵုမ် ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်းၼႆႉ တင်းမူတ်း မီး 29 ၵေႃႉ။ ၼႂ်းၼၼ်ႉ တူဝ်တႅၼ်း တႃႇၶဝ်ႈႁူမ်ႈၸွမ်းႁူဝ်ၶေႃႈ ၼႂ်းပၢင်ၵုမ်ဢၼ်မီးဝႆႉၼၼ်ႉ မိူၼ်ၼင်ႇ ၾၢႆႇၵၢၼ်မိူင်း တေမီးၸဝ်ႈသိုၵ်းလူင် ၸၢႆးလႃႉ၊ၸဝ်ႈသိုၵ်းၸၢႆးငိုၼ်း၊ ၻွၵ်ႊတိူဝ်ႊၸၢႆးဢူး၊ ၸၢႆးၺီႇၺီႇမူဝ်း။ ၾၢႆႇႁူမ်ႇလူမ်ႈသမ်ႉ ၸွမ်ႁၢၼ်ပွင်ၶိူဝ်း၊ ၸဝ်ႈပိုၼ်ၶမ်း၊ ၸၢႆးမဵဝ်းတၢၼ်ႉ။ ၾၢႆႇတူင်ႇဝူင်းသမ်ႉ ၼၢင်းတၼ်ႇတႃႇဢူး ၊ ၼၢင်းယိင်းၼွင်ႉ၊ ၼၢင်းၸၢမ်ၽွင်း။ ၾၢႆႇမၢၵ်ႈမီး ၸၢႆးလႅင်း၊ ၸၢႆးၶမ်းၼုတ်း၊ ၸၢႆးယီႈတိပ်ႉ၊ ၸၢႆးလၢၼ်တႆး။ လွင်ႈတီႈလိၼ် ၶူဝ်းၶွင်သၽႃႇဝ ၸဝ်ႈသိုၵ်းလူင် သႅဝ်းႁၢၼ်၊ ၸၢႆးၵွင်း၊ ၸၢႆးသၢမ်တိပ်ႉ ၶေႇမရတ်ႉ၊ ၸၢႆးငိုၼ်း၊ ၸၢႆးသိူဝ်ႁၢၼ် ၸဵမ်ၸိူဝ်းၼႆႉ ဝႃႈၼႆ။
ပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင်ၼႆႉ တေၸတ်းႁဵတ်း ၼႂ်းဝၼ်းတီႈ 24-28/05/2017 တႃႇၶၢဝ်းတၢင်း 5 ဝၼ်း။ တေႃႈလဵဝ် ယူႇတီႈတူဝ်တႅၼ်းၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း၊ ပႃႇတီႇၵၢၼ်မိူင်းလႄႈ ၸုမ်းတူင်ႉၼိုင်တူင်ႇဝူင်း၊ ၾၢႆႇလူင်ပွင်ၸိုင်ႈလႄႈ ၾၢႆႇတပ်ႉသိုၵ်းမၢၼ်ႈ ၸိူဝ်းဢၼ်လႆႈမွၵ်ႇထိုင်ၼၼ်ႉ ႁွတ်ႈၽႅဝ်ၵၼ်ဝႆႉတီႈ ၼေႇပျီႇတေႃႇ ၵမ်ႈၽွင်ႈယဝ်ႉ ဝႃႈၼႆ။


text:
တူဝ်ထူပ်းတႃႁၼ် RCSS ၼႂ်းပၢင်ၵုမ်လူင် လွင်ႈငမ်းယဵၼ်မိူင်းႁူမ်ႈတုမ် ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်၊ ၵမ်းထူၼ်ႈ 2 ၼၼ်ႉ ဢိင်ၼိူဝ်ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်သေ ၽူႈၼမ်းၼႂ်း 3 ၸဝ်ႈသိုၵ်းၸၢႆးငိုၼ်း တွပ်ႇလၢတ်ႈပႃး တၢင်းႁၼ်ထိုင်ဝႆႉ ၼင်ႇၼႆ။
ထၢမ်-လွင်ႈတူဝ်ထူပ်းတႃႁၼ်ၼႆႉ မိူဝ်ႈတႄႇမၼ်း ၸုမ်းဢူၺ်းလီပွတ်းႁွင်ႇ ဢၼ်ဝႃႉဢွၼ်ႁူဝ် 7 ၸုမ်း တေဢမ်ႇမႃးၶဝ်ႈႁူမ်ႈပၢင်ၵုမ်ၵေႃႈလူဝ်လူဝ်၊ ၵူၺ်းၵႃႈ ဢိင်ၼိူဝ်ၶႄႇၶဝ်ၶဝ်ႈၵွင်ႉသၢၼ်ပၼ်ၼႂ်းၵႄႈမၼ်းသေ သမ်ႉလႆႈမႃးၶဝ်ႈႁူမ်ႈပၢင်ၵုမ်၊ ဢၼ်ၼႆႉ ငဝ်းလၢႆးမၼ်းပဵၼ်ႁိုဝ်တႄႉတႄႉၶႃႈ?။
တွပ်ႇ-ပေႃးမႃးတူၺ်းယိူင်းဢၢၼ်းထီႉၼိုင်ႈ မၼ်းတေယူႇတီႈလူင်ပွင်ၸိုင်ႈ။ လူင်ပွင်ၸိုင်ႈၼႆႉ ဢၼ်ၶဝ်ၸတ်းမႃး ပၢင်ၵုမ်လူင်ၼႆႉ ပေႃးဢဝ်ၵမ်းၼႆႉဝႃႈ မၼ်းပဵၼ်ၵမ်းထီႉ 3 ။ ပၢၼ်ပႃႇတီႇၼူၵ်ႉယုင်း NLD ဢၼ်တီႈၵိူဝ်းၵုမ်ၸိုင်ႈမိူင်း ဢွၼ်ႁူဝ်မႃးၼႆႉၵေႃႈ ၶဝ်မႃးပူၵ်းပွင်ၽွင်းငမ်းဝၢၼ်ႈမိူင်းၼႆႉ ၶၢဝ်းတၢင်းပီပၢႆယဝ်ႉ၊ ၼႂ်းပၢၼ်ၶဝ်ၼႆႉ ၶဝ်ႁဵတ်းမႃးပၢင်ၵုမ်လူင်ၵမ်းထီႉ 2 ၊ ၶဝ်ၶႂ်ႈၼႄဝႃႈၵူႈၾၢႆႇၵူႈၸုမ်းၵေႃႈၶဝ်ႈႁူမ်ႈ၊ မၼ်းဢမ်ႇၵႃး (ၸုမ်းၸၢဝ်းၶိူဝ်း ၸိူဝ်းလူင်းလၢႆးမိုဝ်းတူဝ်ႈမိူင်း NCA) 8 ၸုမ်းၵူၺ်း၊ 7 ၸုမ်းၵေႃႈၶဝ်ႈမႃးၼႆ ၶဝ်ၶႂ်ႈၼႄပိူၼ်ႈဝႃႈ မၼ်းၶိုၼ်ႈသင်ႉမႃး၊ ၶႃႈႁဝ်းႁၼ်ထိုင်ၸိူင်ႉၼၼ်။
ၵွပ်ႈပိူဝ်ႈၼၼ်လႄႈ ၵွၼ်ႇပႆႇပဵၼ်ပၢင်ၵုမ်ၼႆႉၵေႃႈ တီႈၵိူဝ်းၵုမ်ၸိုင်ႈမိူင်း လႆႈၵႂႃႇဢႅဝ်ႇယဵမ်ႈမိူင်းၶႄႇ၊ ဢၼ်ၼၼ်ႉၵေႃႈ ၸၢင်ႈၵႂႃႇဢုပ်ႇဢူဝ်းတင်းလူင်ပွင်ၸိုင်ႈမိူင်းၶႄႇ ႁႂ်ႈၵမ်ႉၸွႆႈပၼ်ၶၵ်ႉၵၢၼ်ငမ်းယဵၼ်မိူင်းမၢၼ်ႈ၊ ႁႂ်ႈမၼ်းပေႃးၶႅမ်ႉလႅပ်ႈ ယူဝ်ၶဝ်ဢုပ်ႇၵၼ်ၸိူင်ႉၼၼ်ၵေႃႈ ၸၢင်ႈပဵၼ်လႆႈ။ ၵွပ်ႈၸိူင်ႉၼၼ်လႄႈ ၸုမ်းဢူၺ်းလီပွတ်းႁွင်ႇ 7 ၸုမ်းၵေႃႈ ယွၼ်ႉပိူဝ်ႈလူင်ပွင်ၸိုင်ႈမိူင်းၶႄႇပၼ်ႁႅင်း၊ ၸွႆႈၵပ်းသၢၼ်ပၼ်လႄႈ ၶဝ်ၸဝ်ႈၵေႃႈလႆႈၶဝ်ႈမႃး။ ၶဝ်ႈမႃးၵေႃႈ ယူႇတီႈၶဝ်ၸဝ်ႈပဵၼ်ၸၼ်ႉၶႅၵ်ႇၶိုၵ်ႉတွၼ်း၊ ၶဝ်ၸဝ်ႈမႃးၶဝ်ႈႁူမ်ႈဝၼ်းပိုတ်ႇ မၼ်းၵူၺ်း၊ ၶဝ်ဢမ်ႇၸႂ်ႈၽူႈတၢင်တူဝ် ဢၼ်တေၶဝ်ႈမႃးဢုပ်ႇၸွမ်းၼႂ်းပၢင်ၵုမ် 4-5 ဝၼ်း။ ၶဝ်မႃးၶဝ်ႈႁူမ်ႈ ဝၼ်းပိုတ်ႇမၼ်း တွၼ်ႈပွတ်းၼႂ်ၼၼ်ႉသေ မႃးဢဝ်ၼႃႈဢဝ်တႃ၊ ပေႃးပိုတ်ႇယဝ်ႉၵေႃႈၶဝ်ၸဝ်ႈၶိုၼ်း ဢွၵ်ႇပၢင်ၵုမ်ၵႂႃႇ၊ ၼႂ်းပၢင်ၵုမ် 4-5 ဝၼ်းၼၼ်ႉ ၶဝ်ၸဝ်ႈဢမ်ႇၶဝ်ႈမႃးၶဝ်ႈႁူမ်ႈဢုပ်ႇဢူဝ်း တၢင်ႇလၢတ်ႈသင်ၸွမ်း။
ၵူၺ်းၵႃႈ တၢင်းၼွၵ်ႈမၼ်းတႄႉငိၼ်းဝႃႈ တင်းလူင်ပွင်ၸိုင်ႈၶဝ်၊ တီႈၵိူဝ်းၵုမ်ၸိုင်ႈမိူင်း၊ ၶွမ်ႊမသျိၼ်ႊလွင်ႈငမ်းယဵၼ် ဢၼ်ၻွၵ်ႊတိူဝ်ႊတိၼ်ႊမဵဝ်းဝိၼ်းဢွၼ်ႁူဝ်ၼၼ်ႉ ၶဝ်ၵေႃႈထူပ်းၵၼ်ယူႇဝႃႈၼႆ။ ၵူၺ်းၵႃႈ ထူပ်းၵၼ်ၵေႃႈ မၼ်းဢမ်ႇၸႂ်ႈတၢင်းၵၢၼ်၊ လႆႈဢုပ်ႇဢူဝ်းၵၼ်ၼွၵ်ႈလႅၵ်ႈမၼ်း ႁဝ်းၶႃႈလႆႈႁူႉၸွမ်းဝွင်းဝႅင်းၸိူင်ႉၼင်ႇၼႆၵူၺ်းၶႃႈ။
ထၢမ်-ယူႇတီႈႁဝ်းၶႃႈသေတူၺ်းတႄႉ မိူၼ်ၼင်ႇဝႃႈ ပဵၼ်မိူင်းႁူမ်ႈတုမ် ဢၼ်မီးၸၢဝ်းၶိူဝ်းယူႇႁူမ်ႈၵိုၵ်းၵၼ်၊ ပဵၼ်ၵူၼ်းမိူင်းလဵဝ်ၵၼ်၊ လူဝ်ႇလႆႈၶဝ်ႈႁႃၵၼ်ၵမ်းသိုဝ်ႈသေ ဢုပ်ႇဢူဝ်းၵၼ်။ ဢၼ်ၼႆႉသမ်ႉ ၶႄႇသမ်ႉလႆႈ ၶဝ်ႈမႃးသေၸွႆႈထႅမ်ၼႂ်းၵႄႈမၼ်း။ ပေႃးပဵၼ်ၸိူင်ႉၼၼ် ဢေႃးၸႃႇၶႄႇ ဢၼ်သုမ်ႇငမ်းၼိူဝ်ဝၢၼ်ႈမိူင်းႁဝ်းၼႆႉ မိူဝ်းၼႃႈထႃႇပၢႆမႃး တေၸၢင်ႈပဵၼ်မႃးၸိူင်ႉႁိုဝ်၊ လွင်ႈၼႆႉ ထတ်းသၢင်ပၼ်ၽွင်ႈၶႃႈ?။
တွပ်ႇ-လွင်ႈၼႆႉ ဢိင်ၼိူဝ်ငဝ်းလၢႆးမၼ်း၊ ႁဝ်းတူၺ်းၼႆႉ ႁဝ်းၼင်ႇၵၼ်မၼ်းပႆႇၸၢင်ႈဢုပ်ႇၵၼ်၊ ပႆႇၸၢင်ႈလၢတ်ႈတေႃႇၵၼ်ၵမ်းသိုဝ်ႈႁိုဝ်၊ ႁဝ်းၶႃႈတိုၵ်ႉႁၢင်ႇၵႆၵၼ်ယူႇႁိုဝ်။ လွင်ႈသၢင်ႈလွင်ႈယုမ်ႇယမ်ၵၼ်ၼႆႉ မၼ်းပႆႇပေႃးမီးၼမ်လႄႈ ၸၢင်ႈပဵၼ်လႆႈ။ ၵွပ်ႈၼၼ် ပေႃးတူၺ်းၾၢႆႇလူင်ပွင်ၸိုင်ႈၵေႃႈ မၼ်းတေဢမ်ႇမီး တၢင်းလိူၵ်ႈ၊ တေၸၢင်ႈၵႂႃႇယွၼ်းတၢင်းၸွႆႈထႅမ်တၢင်းၶႄႇဝႃႈ ႁႂ်ႈၸွႆႈၵပ်းသၢၼ်ပၼ်ၽွင်ႈ မၼ်းၸၢင်ႈပဵၼ် ၸိူင်ႉၼၼ်။ ပေႃးမႃးတူၺ်းၾၢႆႇမိူင်းၶႄႇၵေႃႈ ၶဝ်တိုၼ်းယိုၼ်းမိုဝ်းဝႆႉယူႇ၊ ၵဵဝ်ႇၵပ်းၶၵ်ႉၵၢၼ်ငမ်းယဵၼ်မိူင်းမၢၼ်ႈၼႆႉ ႁဝ်းတေလႆႈၸွႆႈသင်ၼႆ ၶဝ်ၵေႃႈယၢမ်ႈလၢတ်ႈမႃး။ ယဝ်ႉၵေႃႈၶဝ်တိုၼ်းဝႆႉၽွင်းတၢင်းၶေႃၶေႃ။
မီးၵေႃႉၼိုင်ႈ ဢၼ်ဢဝ်ပုၼ်ႈၽွၼ်း ၵဵဝ်ႇၵပ်းၶၵ်ႉၵၢၼ်ငမ်းယဵၼ်၊ တူဝ်မၼ်းၸဝ်ႈၵေႃႈ ၵမ်းၼိုင်ႈၵႂႃႇထူပ်း ၸုမ်းဢူၺ်းလီပွတ်းႁွင်ႇ၊ ၵမ်ႉမႃးႁူပ်ႉထူပ်းတင်းလူင်ပွင်ၸိုင်ႈမၢၼ်ႈ၊ ႁဵတ်းၶဵဝ်ပၼ်ၼႂ်းၵၢင်မၼ်း။ ၵူၺ်းၵႃႈ ဢၼ်ၼႆႉမၼ်းတေပဵၼ်ၸူဝ်ႈၶၢဝ်းၵူၺ်းၼင်ႇၵဝ်ႇ၊ ပေႃးဝႃႈတင်းသွင်ၾၢႆႇ ဢမ်ႇဝႃႈၸုမ်းဢူၺ်းလီပွတ်းႁွင်ႇ ဢမ်ႇဝႃႈလူင်ပွင်ၸိုင်ႈမၢၼ်ႈ၊ ပေႃးၶဝ်ၸမ်ၸႂ်ၵၼ် မီးလွင်ႈယုမ်ႇယမ်ၵၼ် ဝႆႉဝၢင်းၸႂ်ၵၼ်ယဝ်ႉတႄႉ မၼ်းတေဢမ်ႇလူဝ်ႇၶဵဝ် ၵူၼ်းၵၢင်မၼ်းယဝ်ႉ၊ မၼ်းတေၸၢင်ႈလၢတ်ႈတေႃႇၵၼ်ၵမ်းသိုဝ်ႈၼႆ ႁဝ်းၶႃႈတႄႉယုမ်ႇယမ်ၸိူင်ႉၼၼ်။ ႁႂ်ႈပီႈၼွင်ႉၶႄႇတေမႃးယူႇၼႂ်းၵၢင်မၼ်း ပီယၢဝ်းၶၢဝ်းႁိုင်တႄႉ မၼ်းတေဢမ်ႇပဵၼ်လႆႈ၊ ပေႃးတူၺ်းငဝ်းလၢႆးမိူဝ်ႈလဵဝ်၊ မၼ်းတေပဵၼ်ၸူဝ်ႈၵႅပ်ႉၸိူင်ႉၼၼ်ၵူၺ်းၶႃႈ။
(ၶႅၼ်းတေႃႈပႂ်ႉသိုပ်ႇဢၢၼ်ႇ လွင်ႈၶွင်ႉၶမ် ဢၼ်ဢမ်ႇမီးလွင်ႈယုမ်ႇယမ်ၵၼ်လႄႈ ဢမ်ႇၵိုတ်းလႆႈပၢင်တိုၵ်း)။


text:
ၵူၼ်းဝၢၼ်ႈၵူၼ်းမိူင်း ၼႂ်းထုင်ႉၼမ်ႉမ ၸႄႈဝဵင်းသီႇပေႃႉ သၢၼ်မိုဝ်းၵၼ် သၢၼ်ၶတ်း ၶွမ်ႊပၼီႊ ၶုတ်းထၢၼ်ႇႁိၼ် ၼႂ်းပိုၼ်ႉတီႈ၊ မိူင်ထၢၼ်ႇႁိၼ်လတ်းတႂ်ႈၼႂ်းဝၢၼ်ႈၼႂ်းသူၼ်လႄႈ ၵူဝ်လိၼ်လူမ်ႇဝၢၼ်ႈလၼ်ႇၸူမ်တၢႆ ဝႃႈၼႆ။
ၵူၼ်းဝၢၼ်ႈၵူၼ်းသူၼ် ဝၢၼ်ႈၼႃးၵုၼ်၊ ဝၢၼ်ႈပဵင်းသၢႆး ဢိၵ်ႇထႅင်ႈလၢႆလၢႆဝၢၼ်ႈ ၼႂ်းဢိူင်ႇၼမ်ႉမ ဢွၼ်ၵၼ် သၢၼ်ၶတ်း ႁႂ်ႈၶွမ်ႊပၼီႊငူၺ်ႇယီႇပလႄး ၵိုတ်းယိုတ်းလွင်ႈၶုတ်းထၢၼ်ႇႁိၼ် တီႈႁူဝ်ၼႃးၾႃႉ ၼႂ်းဢိူင်ႇ ၼမ်ႉမ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆး ပွတ်းႁွင်ႇ။ လွင်ႈႁၢင်ႈႁႅၼ်းတေၶုတ်းမႂ်ႇၵေႃႈ ႁႂ်ႈၵိုတ်းယိုတ်း ဝႃႈၼႆ။
ၸၢႆးသႅင် ၵူၼ်းမိူင်းပိုၼ်ႉတီႈ ၼႂ်းဢိူင်ႇၼမ်ႉမ လၢတ်ႈဝႃႈ “ ယွၼ်ႉၵၢၼ်ၶုတ်းထၢၼ်ႇႁိၼ် ထုင်ႉၼမ်ႉမၼႆႉ ၽွၼ်းၸႃႉ လူင် ဢၼ်ၵူၼ်းမိူင်းလႆႈၶၢမ်ႇမႃး မီးတင်းၼမ်တင်းလၢႆ။ ဢၼ်ၶဝ်ႁဵတ်းသၢင်ႈပၼ်ၽွၼ်းလီၵူၼ်းမိူင်းၼႆႉ ဢမ်ႇၵိုင်ႇလႅပ်ႈၵၼ်တင်း ၵူၼ်းမိူင်းလႆႈၶၢမ်ႇတၢမ်ႇၵူႈမဵဝ်းမဵဝ်းလႄႈ တႃႇတေသိုပ်ႇႁဵတ်းထႅင်ႈတီႈမႂ်ႇ ဢၼ်ဝႃႈၼၼ်ႉ ၵူၼ်းမိူင်းဢမ်ႇႁပ်ႉၶၢမ်ႇလႆႈ လႃးလႃးၶႃႈ။ တီႈႁူဝ်ၼႃးၾႃႉၼႆႉ ယွၼ်ႉပဵၼ်တီႈဢွၵ်ႇၼမ်ႉလဵင်ႉတူင်ႈၼႃး ၵူႈတီႈၵူႈ တၢင်းသေ ဢမ်ႇၵႃး ပဵၼ်တီႈထိူၼ်ႇပႃႇမႆႉ ထိင်းသိမ်းၵၼ်မႃးၶၢဝ်းႁိုဝ် ပဵၼ်တီႈၵူၼ်းမိူင်းၼမ်ႉမ ပိုင်ႈဢိင် ပဵၼ်သၢႆၸႂ် ၼမ်ႉမလႄႈ ပၢၵ်ႈၶုတ်းၵေႃႈလီ ၸူင်ၶုတ်းၵေႃႈယဝ်ႉ ၵၢင်ၸႂ်ၵူၼ်းမိူင်း တိုၼ်းဢမ်ႇၽွမ်ႉလႆႈၸႂ်လႃးလႃး” ဝႃႈၼႆ။
သိုပ်ႇလၢတ်ႈထႅင်ႈဝႃႈ ၼင်ႇႁိုဝ် တၢင်းယိူင်းဢၢၼ်းတၢင်းမုင်ႈမွင်း ၵူၼ်းမိူင်းႁဝ်းၶႃႈ ႁႂ်ႈတဵမ်ထူၼ်ႈလႆႈၼၼ် ပိုင်ႈဢိင် ၽူႈယႂ်ႇၵူၼ်းလူင်ႁဝ်းၶဝ် ၸွႆႈထႅမ်ၵႅတ်ႇၶႄႁႄႉၵင်ႈ ပၼ်သေၵမ်း တုၵ်းယွၼ်းထိုင်ၼင်ႇၼႆ ဝႃႈၼႆ။
တေႃႈလဵဝ် ယူႇတီႈၸုမ်းၶွမ်ႊပၼီႊငူၺ်ႇယီႇပလႄးၶဝ် မႃးၶုတ်းထၢၼ်ႇႁိၼ်တီႈၼမ်ႉမ ၶုတ်းယဝ်ႉၵႂႃႇ 2 တီႈယဝ်ႉ။ တီႈၼိုင်ႈပဵၼ်တီႈ ဝၢၼ်ႈပဵင်းသၢႆးထႅင်ႈတီႈၼိုင်ႈသမ်ႉ ပဵၼ်တီႈဝၢၼ်ႈၼႃးၵုၼ် ဝႃႈၼႆ။
လွင်ႈၽွၼ်းႁၢႆႉၸႃႉ ၵၢၼ်ၶုတ်းထၢၼ်ႇႁိၼ် တီႈဝၢၼ်ႈပဵင်းသၢႆးၼၼ်ႉ တီႈၶုတ်းထၢၼ်ႇႁိၼ်ယဵၼ်းပဵၼ်ၼွင်လူင်ၵႂႃႇ ယဝ်ႉလႄႈ လႆႈလူႉသုမ်း တူင်ႈၼႃး 6 တူင်ႈ မွၵ်ႈ 30 ဢေႊၶိူဝ်ႊ၊ သူၼ်မၢၵ်ႇဝၢၼ် 6 ဢေႊၶိူဝ်ႊ၊ သူၼ်ႁႆႈ 14 ဢေႊၶိူဝ်ႊ ႁူမ်ႈၵၼ်တင်းမူတ်း 50 ဢေႊၶိူဝ်ႊ။
ယွၼ်ႉၼွင်လူင်ၼႆႉ ၼမ်ႉယိုင်ႈတဵမ်ၾင်ႇမႃးယဝ်ႉလႄႈ ၾင်ႇၼွင်ၵေႃႈၵူၼ်ႇပင်းယူႇၵူႈမိုဝ်ႉ ၵူႈဝၼ်း၊ ထႅင်ႈပိူင် ၼိုင်ႈၵေႃႈ ၼမ်ႉၼွင်သုင်လိူဝ်တူင်ႈၼႃး ႁဵတ်းႁႂ်ႈၼမ်ႉလႆၶဝ်ႈၼႃး/ ၸိုမ်းၶဝ်ႈၼႃး ဢမ်ႇႁႅင်ႈလႆႈသေပွၵ်ႈလႄႈ ၸဝ်ႈသူၼ်ၸဝ်ႈၼႃး လႆႈတၢင်းယၢပ်ႇၽိုတ်ႇႁၢဝ်ႈႁႅင်း။ လၢႆႇမိူင်ထၢၼ်ႇႁိၼ်လႆၶဝ်ႈၼမ်ႉမ ႁဵတ်းႁႂ်ႈၼမ်ႉမ ဢမ်ႇၸိုၼ်ႈသႂ်၊ ထႅင်ႈပိူင်ၼိုင်ႈၵေႃႈ ၵူၼ်းမိူင်းလႆႈ သုတ်ႇဢၢႆ ထၢၼ်ႇ/ ၾုၼ်ႇမုၵ်ႉ ၵွင်ႉထၢၼ်ႇႁိၼ် ယူႇၶိူဝ်းၶိူဝ်းယႂ်းယႂ်းလႄႈ ၵူၼ်းဝၢၼ်ႈၵူၼ်းမိူင်းလႆႈၸပ်းတၢင်းပဵၼ် မွင်ၶေႃႈ၊ ၸႂ်ၵပ်ႉ ၸဵမ်ၸိူဝ်းၼႆႉ။ ၼွၵ်ႈလိူဝ်ၼၼ်ႉ တၢင်းပဵၼ်ပွတ်ႇ၊ ထူၺ်ႈၸႂ်ၵပ်ႉ၊ လွတ်ႇလူမ်း၊ ၵူင်ၶေႃးၶူမ်းၵၢႆး၊ ဢႆ၊ ၼိူဝ်ႉလိူင် မီးၵႂႃႇ 10 ၵေႃႉပၢႆ။
ၶွမ်ႊပၼီႊၸူင်ၶုတ်းထၢၼ်ႇႁိၼ် တႂ်ႈသူၼ်၊ တႂ်ႈၼႃး၊ တႂ်ႈဝၢၼ်ႈလႄႈ ႁဵတ်းႁႂ်ႈလိၼ်တႅၵ်ႇဢႃႈ တၢင်းယၢဝ်း ဢမ်ႇယွမ်း 1000 ထတ်း(ပေႇ) တၢင်းလိုၵ်ႉလၢႆၸူဝ်ႈၵူၼ်း။ ၵူၼ်းမိူင်းတႆးလႆႈမႆႈၸႂ် ၵူဝ်လိၼ်ၵူၼ်ႇပင်း။ ၸဝ်ႈၼႃး 6 ၸဝ်ႈ ဢေႊၶိူဝ်ႊ မွၵ်ႈ 50 ဢေႊၶိူဝ်ႊ ပီၼႆႉ ဢမ်ႇၸၢင်ႈၽုၵ်ႇယဝ်ႉ ဝႃႈၼႆ။
လိူဝ်ၼၼ်ႉ ၼႂ်းပီ 2016-2017 မႃၼႆႉ ၶွမ်ႊပၼီႊငူၺ်ႇယီႇပလႄးၶဝ် ၶႂ်ႈမႃးၸၢမ်းၶုတ်းတီႈႁူဝ်ၼႃးၾႃႉ ဝၢၼ်ႈလူင် ပဵင်းသၢႆးထႅင်ႈ။ တီႈၼႆႈၼႆႉ ယွၼ်ႉပိူဝ်ႈ တေတုမ်ႉတိူဝ်ႉပႃႇမႆႉ/ တီႈဢွၵ်ႇၼမ်ႉ လဵင်ႉၼႃးလၢႆလၢႆတူင်ႈလႄႈ ၵူၼ်းမိူင်းဢမ်ႇၽွမ်ႉ ဢမ်ႇပၼ်ၶုတ်း ဝႃႈၼႆ။
တီႈႁူဝ်ၼႃးၾႃႉၼႆႉ ၵူၼ်းမိူင်းဢမ်ႇတွၼ်ႉပၼ်ၽႂ် တႅပ်းမႆႉ ႁဵတ်းႁၢႆႉ ယႃႉပႃႇထိူၼ်ႇလႃးလႃး ပႅင်းမႅတ်ႇႁၵ်ႉသႃ ၵၼ်မႃး ၼပ်ႉႁူဝ်ပၢၵ်ႇပီ တႃႇတေလႆႈၶုတ်းၼၼ်ႉ ယူႇတီႈၶွမ်ႊပၼီႊငူၺ်ႇယီႇပလႄး ဢဝ်လွၵ်းလၢႆးၸေးယၢင်ႇသေ လွၵ်ႇငိုတ်ႈ ႁဵတ်းႁႂ်ႈၵူၼ်းမိူင်းလႆႈၵူဝ်ႁႄ။ ၵူၼ်းလႆႈတၢႆယွၼ်ႉ မိူင်ထၢၼ်ႇႁိၼ်ၵေႃႈမီး။


text:
ၸုမ်းပီႇတူႉၸိတ်ႉမၢၼ်ႈပၢင်ႇ ဢၼ်ပူဝ်ႇမူၼ်းဢွၼ်ႁူဝ် ဢွၵ်ႇၶေႃႈၸီႉသင်ႇ ၽွင်းႁၢင်လိူၼ်ဢေႊပရိူဝ်ႊ ၵဵပ်းသိုၵ်းၼႂ်းပိုၼ်ႉတီႈဝၢၼ်ႈဢိူင်ႇ ၸိူဝ်းၵုမ်းယိပ်းတူင်ႉၼိုင်ဝႆႉ ႁၢဝ်ႈႁႅင်း။ ႁဵတ်းႁႂ်ႈၵူၼ်းဝၢၼ်ႈၵမ်ႈၽွင်ႈ ဢဝ်လုၵ်ႈလၢင်းၵႂႃႇပၼ်၊ ၵမ်ႈၽွင်ႈပၢႆႈဢွၵ်ႇဝၢၼ်ႈသူၼ်။
ၵဵဝ်ႇၵပ်းလွင်ႈၼႆႉ မိူဝ်ႈၽွင်းႁၢင်လိူၼ်ဢေႊပရိူဝ်ႊ (2017)ၼႆႉ ၼႂ်းပိုၼ်ႉတီႈထုင်ႉၼမ်ႉပွင်ႈလႄႈ ၼႃႈတီႈၵုမ်းၵမ် ၸုမ်းသိုၵ်းပီႇတုၸိတ်ႉ မၢၼ်ႈပၢင်ႇ၊ ဢၼ်ပူဝ်ႇမူၼ်းဢွၼ်ႁူဝ်ၼၼ်ႉ ၸီႉသင်ႇလူင်းတီႈၸဝ်ႈၼႃႈတီႈ ၸၼ်ႉပၢႆးမိူင်းၽႄ ၵူႈႁွင်ႈၵၢၼ် ႁႂ်ႈၵဵပ်းၵူၼ်းသိုၵ်းမႂ်ႇ။ ၸဝ်ႈၼႃႈတီႈပၢႆးမိူင်းၽႄၼိုင်ႈၽႄၼႆႉ ႁႂ်ႈၵဵပ်းၵူၼ်း 30-40 ၵေႃႉ၊ ဝၼ်းလိုၼ်းသုတ်း ပဵၼ်ဝၼ်းတီႈ 10/05/2017 -ၼႆယဝ်ႉ။
ၽူႈတႅၼ်းသၽႃးၸိူဝ်ႉၸၢတ်ႈ ပႃႇတီႇႁူဝ်သိူဝ် ၸၢႆးဝၼ်းလႅင်းၶမ်း လၢတ်ႈဝႃႈ- “လွင်ႈၵဵပ်းသိုၵ်းထႅင်ႈၼႆႉၸႂ်ႈယဝ်ႉ၊ ၵမ်ႈၽွင်ႈ ၸိူဝ်းဢမ်ႇႁတ်းသၢၼ်ၶတ်းၼၼ်ႉ ပေႃးဢဝ်လုၵ်ႈလၢင်းၶဝ်ၵႂႃႇသူင်ႇယဝ်ႉ။ ၵူၺ်းၵႃႈ ဢၼ်ၵူၼ်းမိူင်း သၢၼ်ၶတ်းသေ တႅမ်ႈလိၵ်ႈတၢင်ႇမႃးၼၼ်ႉ ၸိူဝ်းႁဝ်းၽွင်းတႅၼ်းတၢင်ႉယၢၼ်း၊ ၽွင်းတႅၼ်းလႃႈသဵဝ်ႈ၊ ၽွင်းတႅၼ်းမိူင်းယႆၸိူဝ်းၼႆႉ ႁူမ်ႈမိုဝ်းၵၼ်သေ ၵႂႃႇဢုပ်ႇဝႆႉတီႈၽူႈမီးၸၼ်ႉသုင်ၾၢႆႇသိုၵ်းၶဝ် ဢၼ်မႃးတီႈ သၽႃးယူႇ၊ မိူဝ်ႈလဵဝ် တိုၵ်ႉၶိုင်ပွင်ၸွႆႈဝႆႉၸိူင်ႉၼၼ်”။
ငဝ်းလၢႆးၵဵပ်းသိုၵ်းပွၵ်ႈၵမ်းၼႆႉ ၶဝ်ၵဵပ်းတႃႇၵူၼ်းၶဝ်၊ ၶဝ်ႁဵတ်းလိၵ်ႈ လူင်းလၢႆးမိုဝ်းသေတူၵ်ႇၸိုဝ်ႈမၼ်းမႃး ၵေႃႉၼၼ်ႉၵေႃႉၼႆႉ ႁိူၼ်းၼၼ်ႉႁိူၼ်းၼႆႉ။ မၢင်တီႈၵူၼ်းမိူင်းဢမ်ႇၽွမ်ႉ၊ ၵွပ်ႈငိၼ်းၶၢဝ်ႇဝႃႈ တေၵဵပ်းသေသူင်ႇၵႂႃႇ ပၼ်သိုၵ်းမၢၼ်ႈ။ ၵူၺ်းၵႃႈ ဢၼ်ၾၢႆႇပီႇတူႉၸိတ်ႉဢွၵ်ႇလိၵ်ႈဝႆႉတႄႉ ပဵၼ်တႃႇၸုမ်းပီႇတူႉၸိတ်ႉၶဝ်ၵူၺ်း။ တီႈပွတ်းတၢင်ႉယၢၼ်းၼႆႉ ၵူၼ်းမိူင်းဢၼ်ပၢႆႈၵေႃႈမီး၊ တီႈၼမ်ႉမူႇၸႄႈ တိုၵ်ႉတေႁဵတ်းပၢင်ပွႆးၵိၼ်ၶႅၵ်ႇ ႁဵတ်းလိၵ်ႈမွၵ်ႇပၢင်ပွႆးဝႆႉယဝ်ႉ၊ ၵူၼ်းၸၢႆးသမ်ႉတေလႆႈၵႂႃႇႁဵတ်းသိုၵ်းပီႇတူႉၸိတ်ႉ သေပၢႆႈပႅတ်ႈ။ ပၢင်ပွႆးၵူပ်ႉၵူႈ ၵိၼ်ၶႅၵ်ႇၵေႃႈဢမ်ႇပဵၼ်ႁဵတ်း- ၸၢႆးဝၼ်းလႅင်းၶမ်း လၢတ်ႈ။
ပိုၼ်ႉတီႈတွၼ်ႈလိၼ် ဢၼ်ၸုမ်းပီႇတူႉၸိတ်ႉမၢၼ်ႈပၢင်ႇ ၵုမ်းယိပ်းတူင်ႉၼိုင်ၵႂႃႇမႃးၼႆႉ ပဵၼ်ၼႂ်းၸႄႈဝဵင်း လႃႈသဵဝ်ႈလႄႈ ၸႄႈဝဵင်းတၢင်ႉယၢၼ်း ၸိုင်ႈတႆးပွတ်းႁွင်ႇ။
ၼႂ်းၼၼ်ႉ ပဵၼ်ထုင်ႉမိူင်းယေႃ၊ ထုင်ႉၼမ်ႉပွင်ႈ၊ ဢိူင်ႇဝၢၼ်ႈပႅၼ်ႈ၊ ဢိူင်ႇလုၵ်းဝၢႆ၊ ဢိူင်ႇဝၢၼ်ႈၸေႈ၊ ဢိူင်ႇႁူဝ်ၼႃး ၵုင်းသႃႇ၊ ဢိူင်ႇမိူင်းပၢႆ၊ ဢိူင်ႇတွၼ်းၼေႇ၊ ဢိူင်ႇၼႃးၼၢင်း၊ ဢိူင်ႇၵုၼ်ႁဵဝ်း၊ ဢိူင်ႇၼႃးမူင်ႈ၊ (ဢိူင်ႇၸေႇပွင်ႈ)၊ ဢိူင်ႇၵုင်းမူင်ႈ၊ ဢိူင်ႇၶုမ်ႇၸူင်၊ ဢိူင်ႇၵုင်းမၢဝ်း၊ ဢိူင်ႇၼမ်ႉပွင်ႈ၊ ဢိူင်ႇပဵင်းၺွင်ႇ၊ ဢိူင်ႇပၢင်ႁုင်း၊ ဢိူင်ႇမိူင်းၵႅင်။ ဢိူင်ႇၼမ်ႉႁူးလွႆၵႃ၊ ပၢင်ၺွင်ႇ၊ မိူင်းၵႅင်၊ ပၢင်ၼွႆႉ/ၼႃးၼိဝ်ႉ။ ဢိူင်ႇၼမ်ႉမူႇၸႄႈ၊ ၼွင်လႅင်၊ ၼမ်ႉႁူးၼွင်လႅင်၊ ပၢင်လဝ်ႇ/ပႃႇၽၢင်၊ ၵွင်းသၢင်း။ ဢိူင်ႇမၢၼ်ႈၵၢတ်ႇ၊ မိူင်းတွမ်း၊ မိူင်းမႃး၊ လွႆဝေႃး(မၢၼ်ႈပၢင်ႇ)၊ မၢၼ်ႈပၢင်ႇၵွင်းမူး၊ လွႆပႅၵ်ႇ။ ဢိူင်ႇၵုင်းမူင်ႈ၊ မိူင်းပၢတ်ႇ၊ ႁူဝ်ပၢတ်ႇ ၸိူဝ်းၼႆႉ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ၵူၼ်းမိူင်း ႁဵတ်းပၢင်ၵုမ် တီႈမိူင်းဝုၺ်း ဢုပ်ႇလွင်ႈ ႁူဝ်ပဝ်ႈဝၢၼ်ႈပၢင်ႁၢင်ႇ (TNLA) ႁိမ်ၸိင်းတီႈလိၼ်သူၼ် ၵူၼ်းမိူင်း
- Details
- Created on 12 March 2018
- Written by တႆးလွတ်ႈလႅဝ်း
ၵူၼ်းမိူင်း ဢၼ်ပဵၼ်ၸဝ်ႈသူၼ်ၼဵင်ႈ၊ သူၼ်ၶႃး၊ သူၼ်ၽိုၼ်း လႄႈ သူၼ်တီႈလိၼ် 62-ႁိူၼ်း ႁူမ်ႈၵၼ်ၸတ်းႁဵတ်း ပၢင်ၵုမ် တီႈၸရွပ်ႈ ဝၢၼ်ႈမိူင်းဝုၺ်း ဢုပ်ႇဢူဝ်းငူပ်ႉငီႉၵၼ် ၵဵဝ်ႇလွင်ႈတႃႇၵႄႈလိတ်ႈ ပၼ်ႁႃ ဢၼ်ႁူဝ်ပဝ်ႈ ဝၢၼ်ႈပၢင်ႁၢင်ႇ ၽူႈၶဝ်ႈၸုမ်း (TNLA) မီးလွင်ႈႁိမ်းၸိင်း တီႈလိၼ်သူၼ် ၵူၼ်းမိူင်း ဝႆႉၼၼ်ႉ ၼႆယဝ်ႉ။
သိုၵ်းမၢၼ်ႈ ယိုဝ်းၵွင်ႈလွၵ်ငိူတ်ႈၵူၼ်းမိူင်း ၼႂ်းဢိူင်ႇမိူင်းပူးလူင် ႁၢဝ်ႈႁႅင်ႈ
- Details
- Created on 12 March 2018
- Written by တႆးလွတ်ႈလႅဝ်း
သိုၵ်းမၢၼ်ႈဢဝ်သိုၵ်း 2-ၸုမ်း ၶဝ်ႈၵႂႃႇတဝ်ၸွမ်းဝၢၼ်ႈသူၼ် ၵူၼ်းမိူင်းလၢႆလၢႆဝၢၼ်ႈ ၼႂ်းဢိူင်ႇမိူင်းပူးလူင် ၸႄႈဝဵင်းမိူင်းပဵင်း ၸႄႈတွၼ်ႈမိူင်းသၢတ်ႇသေ ယိုဝ်းၵွင်ႈၵၢင်ႇမၢင်ႇလူင် ၼႂ်းၵၢၼ်ၵိဝ်ႇဝၢၼ်ႈ ယၢမ်းၵၢင်ၶမ်ႈၵၢင်ၶိုၼ်းလိုၵ်းသေ ႁဵတ်းလွင်ႈလွၵ်ႇငိူတ်ႈၵူၼ်းမိူင်းၸိူင်ႉၼႆယူႇ မီးသိပ်းဝၼ်းပၢႆ တေႃႇထိုင်မိူဝ်လဵဝ် ဝႃႈၼႆ။
သိုၵ်း “ဝ” ပၼ်တၢမ်ႇတၢႆ ၵူၼ်းမိူင်း ၶႄႇ လႄႈ မၢၼ်ႈ၊ လူင်ပွင်ၸိုင်ႈမၢၼ်ႈ လႄႈ ၶႄႇ ဢမ်ႇလၢတ်ႈသင်ၸွမ်း
- Details
- Created on 07 March 2018
- Written by တႆးလွတ်ႈလႅဝ်း
ၵူၼ်းမိူင်းၶႄႇ လႄႈ မၢၼ်ႈ သွင်ၵေႃႉၼႆႉ မီးတၢင်းၽိတ်း ၶႃႈႁႅမ်ၵူၼ်းတၢႆသေ ၸူၼ်ဢဝ်ၵႃး သွင်ပူႇဢွၵ်ႇၽူဝ်မေး တီႈၼႂ်းဝဵင်းလူင်ထၢင် ၸႄႈတွၼ်ႈမိူင်းမႂ်ႇ ၼႂ်းၼႃႈလိၼ်ဢုပ်ႉပိူင်ႇ ၽွင်းငမ်းႁင်းၶေႃ တူဝ်ၵဝ်ႇ “ဝ” ၵႂႃႇဝႃႈၼႆလႄႈ ယူႇတီႈ တပ်ႉသိုၵ်းမိူင်းဝၽွမ်ႉႁူမ်ႈ (UWSA) ၸင်ႇလႆႈပၼ်တၢမ်ႇတၢႆ ၶဝ်သွင်ၵေႃႉၵႂႃႇၼႆ၊ လွင်ႈၼႆႉ ၽၢႆႇလူင်ပွင်ၸိုင်ႈမၢၼ်ႈ လႄႈ ၸိုင်ႈမိူင်းၶႄႇ ႁူႉယူႇသေတႃႉ ၵူၺ်းၵႃႈ ဢမ်ႇမီးလွင်ႈတုမ်ႉတွပ်ႇ လၢတ်ႈသင်ၸွမ်း ၼႆယဝ်ႉ။
ၸုမ်းတူင်ႇဝူင်းၵူၼ်း ႁိမ်းသွင်ပၢၵ်ႇ တုၵ်းယွၼ်းႁႂ်ႈမွတ်ႇယႃႉပႅတ်ႈ မၢႆမီႈၵၢၼ်ႁူမ်ႈႁဵတ်းထႅဝ် လဵပ်ႈပၼ်ႇ လူၺ်ႈလၢႆးၵတ်းယဵၼ်
- Details
- Created on 06 March 2018
- Written by တႆးလွတ်ႈလႅဝ်း
ယွၼ်ႉဝႃႈလွင်ႈမႄးလႅၵ်ႈလၢႆႈ မၢႆမီႈယုၵ်းယၢင်ႇ ၵၢၼ်ႁူမ်ႈ ႁဵတ်းထႅဝ် လဵပ်ႈပၼ်ႇ လူၺ်ႈလၢႆးၵတ်းယဵၼ် ၼႆႉ ဢမ်ႇငၢမ်ႇမႅၼ်ႈၸွမ်း လွၵ်းပိူင်ၼႅဝ်းတၢင်း တီႇမူဝ်ႇၶရေႇသီႇ ဝႃႈၼႆသေ ၸုမ်းတူင်ႇဝူင်းၵူၼ်း 182-ၸုမ်း လႄႈ ပုၵ်ႉၵူဝ်ႇၵူၼ်း 16-ၵေႃႉ လႆႈႁူမ်ႈၵၼ်ပိုၼ်ၽၢဝ်ႇ တုၵ်းယွၼ်း ႁႂ်ႈလႆႈမွတ်ႇယႃႉပႅတ်ႈ မတ်ႉတႃ 3-ၶေႃႈ ဢၼ်ပႃးၼႂ်း မၢႆမီႈၼၼ်ႉ ၼႆယူႇယဝ်ႉ။
သိုၵ်းမၢၼ်ႈ ႁဵတ်းလွင်ႈလူလၢႆပေႃႉမင် ၵူၼ်းမိူင်း ဢိူင်ႇပႅတ်ႇၵၢင်ႉ
- Details
- Created on 05 March 2018
- Written by တႆးလွတ်ႈလႅဝ်း
မိူဝ်ႈၼႆႉ ယၢမ်းၵၢင်ၼႂ်ၸဝ်ႉ ၸၼ်ႉၶုၼ်သိုၵ်း ဢွၼ်ႁူဝ်ႁႅင်းသိုၵ်းမၢၼ်ႈမွၵ်ႈ 80-ၵေႃႉ ၼႂ်းငဝ်ႈတပ်ႉ မိူင်းသၢတ်ႇ ၶဝ်ႈၵႂႃႇၼႂ်းဝၢၼ်ႈၼႃးလိုင်း ဢိူင်ႇပႅတ်ႇၵၢင်ႉ ၸႄႈဝဵင်းမိူင်းပဵင်း ၸႄႈတွၼ်ႈမိူင်းသၢတ်ႇသေယဝ်ႉ ပေႃႉမင် ႁဵတ်းလွင်ႈလူလၢႆတေႃႇ ၵူၼ်းယူႇၼႂ်းဝၢၼ်ႈ 4-ၵေႃႉ လူၺ်ႈဢမ်ႇမီးတၢင်းၽိတ်းသင် ႁၢဝ်ႈႁႅင်း။
More Articles...
- TNLA ဢဝ်ယႃႈပူဝ်ႉသႂ်ႇႁူဝ်ၵူၼ်းဝၢၼ်ႈ ၵေႃႉပဵၼ်ၽူဝ်သေ တဵၵ်းယွၼ်းငိုၼ်းဢမ်ႇလႆႈလႄႈ ၶိုၼ်းတီႉၺွပ်းဢဝ် ၵေႃႉပဵၼ်မေး ယွၼ်းၵႃႈထုတ်ႇ တေႃႇပေႃးလႆႈ
- သိုၵ်းပျီႇတူႉၸိတ်ႉပဢူဝ်း ယိုဝ်းၵွင်ႈလွၵ်ႈငိူတ်ႈၵူၼ်းမိူင်း
- ၵူၼ်းမိူင်းၼမ်ႉၶမ်းဝႃႈ သိုၵ်းပလွင်ႈ TNLA ဢဝ်ၵွင်ႈၸီႉတမ်ၵူၼ်းမိူင်းသေ ၵူတ်ႇထတ်းႁၢဝ်ႈႁႅင်း
- ပူႇႁဵင်ႁွင်ႉၵူၼ်းဝၢၼ်ႈ ၼႂ်းထုင်ႉမိူင်းဝၼ်း ၸတ်းပၢင်ၵုမ်ၶိုၵ်ႉၶၢၵ်ႉ ၵဵဝ်ႇလွင်ႈသိုၵ်းၶၢင် KIA ၵဵပ်းသိုၵ်း
- သိုၵ်းၶၢင် KIA တီႉၺွပ်းၵူၼ်းမိူင်း ၼႂ်းထုင်ႉမိူင်းဝၼ်းႁၢဝ်ႈႁႅင်း ဢဝ်ၵႂႃႇႁဵတ်းသိုၵ်းသွင်ပီႊ၊ ၵူၼ်းမိူင်းၼႂ်းပိုၼ်ႉတီႈ ပၢႆႈၶဝ်ႈမိူင်းၶႄႇၼမ်
- သိုၵ်းမၢၼ်ႈ ၶဝ်ႈသွၵ်ႈတဝ်ႁိူၼ်းၵူၼ်းဝၢၼ်ႈ ၸႄႈဝဵင်းမိူင်းပဵင်း 13-လင်ထပ်းၵၼ်
- ၽၢႆႇၵေႃႇသၢင်ႈႁဵတ်းၶူဝ် လူင်ပွင်ၸိုင်ႈ ပူၼ်ႉပႅၼ်ထႆဢဝ်တီႈလိၼ်သူၼ် ၵူၼ်းမိူင်း၊ တိူင်ႇထိုင် ၽၢႆႇဢုပ်ႉပိူင်ႇ ၸႄႈဝဵင်းၵေႃႈ ဢမ်ႇၸတ်းၵၢၼ်ပၼ်
- သိုၵ်းမၢၼ်ႈ ဢထမ်ႇမ တဵၵ်းယွၼ်းငိုၼ်း တီႈၸဝ်ႈၵႃးလူင်
- လုၵ်ႈႁဵၼ်းၸၼ်ႉၸွမ် တီႈရတၼႃႇပူင်ႇ ၺႃးပူတ်းထွၼ်ဢွၵ်ႇႁူင်းႁဵင်း ယွၼ်ႉၵၢၼ်ၼႄၵၢင်ၸႂ်
- သိုၵ်းပလွင်ႈ TNLA တီႉမတ်ႉပေႃႉမင် ပူႇၵၢင်ႉ ဝၢၼ်ႈႁိူၼ်းဝူဝ်း-မိူင်းငေႃႉ တႅၵ်ႇဢွၵ်ႇလိူတ်ႈယၢင် မၢတ်ႇၸဵပ်းၸမ်သၢႆၸႂ်


text:
ဢိင်ၼိူဝ်ၸဝ်ႈၼႃႈတီႈပလိၵ်ႈထႆး ၶဝ်ႈၵူတ်ႇထတ်းလၢၼ်ႉမိပ်ႇၼူတ်ႈ တီႈမိူင်းၵွၵ်ႇ ၸိုင်ႈထႆး တီႉၺွပ်းလႆႈပႃး ၵူၼ်းမိူင်းႁူမ်ႈတုမ် ဢႃယုတႅမ်ႇလိူဝ်18ပီဝႆႉၼၼ်ႉသေ ၸၢႆးပိူင်းၸဝ်ႈၼႃႈ တီႈၾၢႆႇမၢႆမီႈ ႁႅင်းၵၢၼ်ယၢၼ်မိူင်းၾၢင်ႉထိုင်ပီႈၼွင်ႉၵူၼ်းမိူင်းတႆးၵူႈၵေႃႉ။
ၼႂ်းမိူင်းၸိုင်ႈထႆးၼႆႉ မီးပၵ်းပိူင်တွၼ်ႈတႃႇႁႅင်းၵၢၼ်ယူႇ ႁႄႉႁၢမ်ႈဢမ်ႇႁႂ်ႈလုၵ်ႈဢွၼ်ႇဢႃယု18 လူင်းတႂ်ႈ ႁဵတ်းၵၢၼ် လွင်ႈႁဵတ်းၵၢၼ်ၵၢင်ၶမ်ႈ(ၶၢႆတူဝ်) ၼၼ်ႉၵေႃႈ ၼႂ်းပၵ်းပိူင်တႅမ်ႈဝႆႉၸႅင်ႈလႅင်းဝႃႈ ၽိတ်းပၵ်းပိူင်မၢႆမီႈ ၵွပ်ႈၼၼ်လႄႈ ပေႃးၸဝ်ႈၼႃႈတီႈ ထူပ်းႁၼ်ၸိုင် မီးတၢင်းၽိတ်း ၸွမ်းၼင်ႇ ပၵ်းပိူင်မၢႆမီႈ။
ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈႁႅင်းၵၢၼ်ယၢၼ်မိူင်း HRDF လၢတ်ႈဝႃႈ – “ပီႈၼွင်ႉမိူင်းႁူမ်ႈတုမ် ၵူႈၵေႃႉ ပေႃးဝႃႈတေမႃးႁဵတ်းၵၢၼ် ၼႂ်းမိူင်းထႆးၸိုင် ႁႂ်ႈလဵပ်ႈႁဵၼ်းတူၺ်းဝႃႈ ၵၢၼ်ဢၼ်လႂ်ဢၼ် ႁဝ်းႁဵတ်းလႆႈ ၵၢၼ်ဢၼ်လႂ် ဢၼ်ႁဝ်းဢမ်ႇႁဵတ်းလႆႈ ပေႃးႁူႉယဝ်ႉၵေႃႈ လိူၵ်ႈႁဵတ်းၵၢၼ်ဢၼ်ႁဝ်း ႁဵတ်းလႆႈၼၼ်ႉတေတိူဝ်းလီ ပေႃးႁဝ်းႁဵတ်းထုၵ်ႇမႅၼ်ႈ ၸွမ်းၼင်ႇပၵ်းပိူင်ဝၢၼ်ႈမိူင်းပိူၼ်ႈၸိုင် ပိူၼ်ႈၵေႃႈဢမ်ႇ ၸၢင်ႈမႃးဢဝ်တၢင်း ၽိတ်းသင်တီႈႁဝ်း ”ဝႃႈၼႆ။
မိူဝ်ႈဝၼ်းတီႈ 07/02/2017 ၼၼ်ႉၸဝ်ႈၼႃႈတီႈ ပလိၵ်ႈ၊သိုၵ်း ႁူမ်ႈၵၼ်လၢႆၾၢႆႇ ဢဵၼ်ႁႅင်း 50 ပၢႆ ၵႂႃႇၵူတ်ႇထတ်း တီႈသႅင်ႇ(လၢၼ်ႉ) ထႃႊရထိပ်ႊ ဢဵၼ်ႊတိူဝ်ႊထဵၼ်ႊမဵၼ်ႊ ဢၼ်မီးယူႇတီႈ ပႃႊၶျႃႊ ဢုထိတ်ႊ 19 ၶဵတ်ႇႁူၺ်ႈၶႂၢင် မိူင်းၵွၵ်ႇ ၸိုင်ႈထႆး။
သိုဝ်ႇၶၢဝ်ႇထႆး MGR ပိုၼ်ၽၢဝ်ႇဝႃႈ – မိူဝ်ႈၽွင်းၸဝ်ႈၼႃႈတီႈ ႁွတ်ႈထိုင်ၵႂႃႇၼၼ်ႉ ထူပ်းႁၼ်ၼၢင်း ယိင်း32ၵေႃႉ ပႂ်ႉႁပ်ႉတွၼ်ႈၶႅၵ်ႇယူႇ ။ ၼႂ်း32ၵေႃႉ ထႆး 13ၵေႃႉ၊ ၵူၼ်းမိူင်းႁူမ်ႈတုမ်16ၵေႃႉလႄႈ လၢဝ်း1 ၵေႃႉ ၊ၸၢဝ်းၶိူဝ်းၼႂ်းမိူင်းထႆး ဢၼ်ယူႇသၢပ်ႇသၼ်လွႆ (ပိုၼ်ႉတီႈသုင်)2ၵေႃႉ ၼႂ်းၼၼ်ႉ ပႃးဢွၼ်ႇယိင်း ဢႃယု18လူင်း တႂ်ႈ1ၵေႃႉ ပဵၼ်ၵူၼ်းမိူင်းႁူမ်ႈတုမ် – ဝႃႈၼႆ။
ၸွမ်ႁၢၼ်ပလိၵ်ႈ သုရၶျဵတ်ႊ လၢတ်ႈဝႃႈ- “ၸိူဝ်းပိုတ်ႇလၢၼ်ႉ ၵႃႉၶၢႆလႄႈသင်ၼႃႈၵၢၼ်သင်ၵေႃႈယဝ်ႉ တေဢမ်ႇလႆႈၸၢင်ႈ ၵူၼ်းႁဵတ်းၵၢၼ် ၸိူဝ်းဢႃယု18 ပီလူင်းတႂ်ႈ သင်ဝႃႈ ၸၢင်ႈၵူၼ်း ၸိူဝ်းဢမ်ႇမီးဝႂ် ဢႃယုဢမ်ႇထိုင်ၼႆၸိုင် တေမီးတူတ်ႈတၢမ်ႇ ၸွမ်းၼင်ႇမၢႆမီႈမိူင်းထႆးမီးၼၼ်ႉ”- ဝႃႈၼႆ။
ၾၢႆႇၵႅတ်ႇၵင်ႈ ပၼ်ႁႃၵူၼ်းၵႃႉၵူၼ်းတႄႉဝႃႈ – လွင်ႈလၵ်ႉလွမ်လွၵ်ႇဝွၼ်းဢဝ်ၼၢင်းယိင်းၸိူဝ်းယူႇ လႅၼ်လိၼ်ၶၢႆၶဝ်ႈမိူင်းထႆးမီးယူႇၵူႈဝၼ်း၊ လူင်ပွင်ၸိုင်ႈထႆးၵေႃႈ ၶတ်းၸႂ်သၢၼ်မိုဝ်းၵႄႈလိတ်ႈယူႇ – ဝႃႈၼႆ။


text:
ၸဝ်ႈၼႃႈတီႈပလိၵ်ႈ၊ ၾၢႆႇၸွႆႈထႅမ်ႁႅင်းၵၢၼ် ဢွၼ်ၵၼ်ၶဝ်ႈၸွႆႈထႅမ် ဢွၼ်ႇယိင်းမိူင်းမၢၼ်ႈၵေႃႉ ၼိုင်ႈ ဢၼ်ထုၵ်ႇပေႃႈလဵင်ႉ(ၼၢႆးၸၢင်ႈ)ၵၼ်ႉၸၼ် ထူပ်းႁၼ်ပႃး ၵူၼ်းႁဵတ်းၵၢၼ်ၽိတ်းမၢႆမီႈၸမ် သိပ်း။
Photo MGR Online
ဝၼ်းတီႈ 11/05/2017 သိုဝ်ႇၶၢဝ်ႇထႆး Manager.co.th ပိုၼ်ၽၢဝ်ႇဝႃႈ – “ၸဝ်ႈၼႃႈတီႈပလိၵ်ႈ၊ ၸဝ်ႈၼႃႈတီႈၾၢႆႇႁႅင်းၵၢၼ်ႁူမ်ႈၵၼ်ဢဵၼ်ႁႅင်းမွၵ်ႈ 30 ၵေႃႉ ၵႂႃႇၵူတ်ႇထတ်းတီႈႁူင်းၵၢၼ် ၽႆႊၿုၼ်ႊ ၽႄႊၶျၼ်ႊယိၼ်ႊ ဢိူင်ႇသၢမ်ၶႂၢႆးၽိူၵ်ႇ (သၢမ်ၵႂၢႆးၽိူၵ်ႇ) ၸႄႈဝဵင်းမိူင်း ၸႄႈတွၼ်ႈၼၶွၼ်ႊပထူမ်ႊ ၸိုင်ႈထႆး။
တီႈႁူင်းၵၢၼ်ၼႆႉ မီးၵူၼ်းႁဵတ်းၵၢၼ် ဢၼ်လုၵ်ႉမိူင်းႁူမ်ႈတုမ်မၢၼ်ႈ မႃးႁဵတ်းၵၢၼ်မီးယူႇ 15ၵေႃႉ ဢၼ်မီးဝတ်း မႅၼ်ႈၸွမ်းၼင်ႇမၢႆမီႈမီး6 ၵေႃႉ ဢမ်ႇမီးဝႂ်ႁဵတ်းၵၢၼ် 9 ၵေႃႉ ။ ၼႂ်းၼၼ်ႉမီး ၼၢင်းယိင်းဢႃယု17 ၵေႃႉၺႃးၵၼ်ႉၸၼ်။
ၵဵဝ်ႇၵပ်းလွင်ႈၼႆႉ ပူၼ်ႉမႃးမိူဝ်ႈဝၼ်းတီႈ 07/05/2017 ၼၼ်ႉ ၵေႃႉပဵၼ်ပေႃႈလဵင်ႉ ၸၢႆးၽႆႊၿုၼ်ႊ ဢႃယု37 ပီ ႁွင်ႉဢဝ်လုၵ်ႈလဵင်ႉ (ၼၢင်းယိင်း) မၼ်းၸၢႆးဢႃယု17 ပီၵူၼ်းမိူင်းႁူမ်ႈတုမ်မၢၼ်ႈ ၵႂႃႇ ၸွႆႈၵၢၼ် တီႈႁူင်းၵၢၼ် ဢၼ်မီးတီႈၸႄႈတွၼ်ႈ ၵၢၼ်ႊၸၼပူႊရီႊ၊ ၽွင်းၼၼ်ႉဢဝ်တိုဝ်ႉတၢင်း ပႃးၵႂႃႇ တီႈႁူင်းႁႅမ်းသေၵၼ်ႉၸၼ် ယဝ်ႉၵေႃႈဢဝ်မၼ်းၼၢင်းၵႂႃႇ ဝႆႉတီႈ ႁူင်းၵၢၼ် ၵၢၼ်ႊၸၼ ၿူႊရီႊ၊ မၼ်းၼၢင်းၵေႃႈ ၶတ်းၸႂ်ၵပ်းသိုပ်ႇႁႃ ပီႈၼွင်ႉမႃးၸွႆႈ။
Photo MGR Online
ၸၢႆးဢွင်ႇ ၵေႃႉပဵၼ်ပီႈၶူၺ်မၼ်းၼၢင်းလၢတ်ႈဝႃႈ – “ ၶႃႈႁဝ်းလႆႈၵႂႃႇၸွႆႈၼွင်ႉယိင်းႁဝ်းမႃး၊ ၽိူဝ်ႇပေႃႈ လဵင်ႉႁူႉဝႃႈ ႁဝ်းၵႂႃႇၸွႆႈမႃးၼႆ ဢဝ်ငိုၼ်းမႃးပၼ် 10,000 သေ ႁႂ်ႈလိူင်ႈမၼ်းယဝ်ႉၵႂႃႇ၊ ႁႂ်ႈမၼ်းၼၢင်း ပွၵ်ႈမိူဝ်းၵႂႃႇမိူင်းမၢၼ်ႈ ။ ၾၢႆႇႁဝ်းၶႃႈၵိူဝ်းၵုမ် (တိူင်ႇပၢင်ႇ)ၵၼ်သေ ယွၼ်းၵႃႈသၢႆႈတႅၼ်းပဵၼ် 100,00 0 ဝၢတ်ႇ၊ မၼ်းၸၢႆး ၵေႃႈတေၸၢႆႇပၼ် ၵမ်းလႂ် 50,000 ဝၢတ်ႇ။ ၵူၺ်းၵႃႈလွၵ်ႇငိုတ်ႈႁဝ်းမႃး ယူႇတႃႇ သေႇလႄႈ ၸင်ႇလႆႈဢွၼ်ၵၼ်ၵႂႃႇ တၢင်ႇယွၼ်း တၢင်းၸွႆႈထႅမ်တီႈ ႁွင်ႈၵၢၼ်ၾၢႆႇၸွႆႈထႅမ်ႁႅင်းၵၢၼ် ၼႆႉၶႃႈယဝ်ႉ” ဝႃႈၼႆ။
ၼၢင်းသႅင်မိူင်းလီ ၽူႈၼမ်းၼႂ်းသမႃးၶူမ်းပၢႆးပၺ်ၺႃလႄႈၾိင်ႈငႄႈတႆး ယၢမ်ႈလၢတ်ႈဝႃႈ – “ၼၢင်းယိင်းၼႂ်း မိူင်းတႆးၵူႈၵေႃႉ ပေႃးတေဢွၵ်ႇႁဵတ်းၵၢၼ်ၼွၵ်ႈမိူင်းၸိုင် တီႈဢေႇမၼ်းၼႆႉ ႁႂ်ႈယဝ်ႉ ၸၼ်ႉ 10 ဢမ်ႇၼၼ်ၵေႃႈ ဢႃယု 18 ပီၶိုၼ်ႈၼိူဝ်။ ပေႃးမီးတၢင်းႁူႉ၊ ပေႉတူဝ်လီလီယဝ်ႉ ၸင်ႇဢွၵ်ႇ ႁႃႁဵတ်း ၵၢၼ်ၼွၵ်ႈမိူင်း၊ ပေႃးႁဝ်းမီးတၢင်းႁူႉတဵမ်တူဝ် ဢႃယုႁဝ်းၵေႃႈယႂ်ႇယဝ်ႉၼႆတႄႉ ႁဝ်းၵေႃႈ ၸၢင်ႈႁဵတ်းၵၢၼ်လႆႈ ထုၵ်ႇမႅၼ်ႈၸွမ်းၼင်ႇမၢႆမီႈ၊ ပိူၼ်ႈၵေႃႈဢမ်ႇၸၢင်ႈမႃးၵဝ်းလႅၼ်ႁဝ်း” ဝႃႈၼႆ ။
တၢင်းၾၢႆႇၸဝ်ႈၼႃႈတီႈ တီႉၺွပ်းၵူၼ်းဢမ်ႇမီးဝတ်းဝႂ်တဵမ်ထူၼ်ႈၼၼ်ႉ ပၼ်တူတ်ႈတၢမ်ႇ ၸွမ်းၼင်ႇ မၢႆမီႈလႄႈ လွင်ႈဢၼ်ၸၢႆးၽႆႊၿုၼ်ႊ ၵၼ်ႉၸၼ်လုၵ်ႈလဵင်ႉမၼ်းၶိုၼ်းၼၼ်ႉၵေႃႈ တေထတ်းထၢမ် လၢႆးႁူဝ်ယွႆႈမၼ်းသေ ပၼ်တူတ်ႈတၢမ်ႇၸွမ်းၼင်ႇမၢႆမီႈမီးၼၼ်ႉထႅင်ႈ- ဝႃႈၼႆ။


text:
ၽွင်းတႅၼ်းပႃႊတီႊႁူဝ်သိူဝ် တင်း ၾၢႆႇႁဵတ်း ဝႂ်ၵပ်းတူဝ် ႁူမ်ႈသၢၼ်မိုဝ်းၵၼ် လူင်းပိုၼ်ႉတီႈ ၵႂႃႇႁဵတ်းပၼ် ဝႂ်ၵပ်းတူဝ်ၵူၼ်းဝၢၼ်ႈ ၾၢႆႇဢွၵ်ႇဝဵင်းလၢႆးၶႃႈ၊ မီးၵူၼ်း ပႆႇမီးဝႂ်ၵပ်းတူဝ် ၼပ်ႉႁူဝ်ပၢၵ်ႇ။
ဝၼ်းတီႈ 27/01/2015 ၽွင်းတႅၼ်းပႃႊတီႊႁူဝ်သိူဝ် (SNLD) ၸၢႆးၵျေႃႇၸေႇယ (လၢႆးၶႃႈ) တင်း ၸဝ်ႈၼႃႈတီႈ ၾၢႆႇႁဵတ်းဝႂ်ၵပ်းတူဝ်ၵူၼ်းမိူင်း (လဝၵ) ၶဝ် ႁူမ်ႈသၢၼ်မိုဝ်းၵၼ် ၵႂႃႇႁဵတ်းပၼ်ဝႂ်ၵပ်းတူဝ် (မၢတ်ႈပူင်ႇတိၼ်ႇ) လႄႈ သဵၼ်ႈမၢႆႁူဝ်ႁိူၼ်း (ဢဵင်ႇထွင်ႇၸုၸယိၼ်း) ပၼ်ၵူၼ်းဝၢၼ်ႈၵူၼ်းမိူင်း ၾၢႆႇဢွၵ်ႇဝဵင်းလၢႆးၶႃႈ၊ ၼႂ်းဢိူင်ႇၼွင်ၵေႃႈ တၢင်းဝၢၼ်ႈၵၢင်းဢုၼ်- ၼႆယဝ်ႉ။
ဢိူင်ႇၼွင်ၵေႃႈ ၸႄႈဝဵင်းလၢႆးၶႃႈၼႆႉ မီး 10 ဝၢၼ်ႈ- ဝၢၼ်ႈၵုင်းၵၢပ်ႇ၊ ဝၢၼ်ႈမႂ်ႇ၊ ဝၢၼ်ႈပုၵ်း၊ ဝၢၼ်ႈၼွင်ၶႄႇ၊ ဝၢၼ်ႈပုင်ႇၵိူဝ်၊ ဝၢၼ်ႈမၢၵ်ႇလၢင်း၊ ဝၢၼ်ႈၵုင်းတွၵ်ႇ၊ ဝၢၼ်ႈၵုင်းလၢင်း၊ ဝၢၼ်ႈၵၢင်းဢုၼ်၊ ဝၢၼ်ႈဝၢၼ် ၸိူဝ်းၼႆႉ။
ၵႂႃႇလႅၵ်ႈလၢႆႈ/ပိၼ်ႇပၼ်ဝႂ်ၵပ်းတူဝ် ဢၼ်မူတ်းဢႃႇယု၊ လႅၵ်ႈလၢႆႈပၼ်သဵၼ်ႈမၢႆႁူဝ်ႁိူၼ်းလႄႈ ႁဵတ်းပၼ်သဵၼ်ႈမၢႆႁူဝ်ႁိူၼ်းဢၼ်မႂ်ႇ ပၼ်ၵူၼ်းၸိူဝ်းပႆႇမီး သဵၼ်ႈမၢႆႁူဝ်ႁိူၼ်း။ ႁဵတ်းပၼ်ဝႂ်ၵပ်းတူဝ် ၵူၼ်းၼုမ်ႇၸိူဝ်းဢႃႇယုပႆႇတဵမ် 18 ပီ လႄႈတဵမ် 18 ယဝ်ႉ ၸိူဝ်းၼႆႉ- ၼႆယဝ်ႉ။
ၵဵဝ်ႇၵပ်းလွင်ႈၼႆႉ မိူဝ်ႈဝႃး မီးၵၢၼ်လၢမ်းၶၢတ်ႈတူၺ်းဝႃႈ- ၵူၼ်းၸိူဝ်းဢမ်ႇမီးဝႂ်ၵပ်းတူဝ် တင်း ၵူၼ်းၸိူဝ်းတေမႃးလႅၵ်ႈလၢႆႈဝႂ်ၵပ်းတူဝ် တေမီးမွၵ်ႈၼိုင်ႈပၢၵ်ႇ (100)။ ၵူၺ်းၵႃႈ ၽိူဝ်ႇမႃးမိူဝ်ႈဝႃးၼႆႉ မီးၸမ်ႁႃႈပၢၵ်ႇ (500) ။ ဢၢၼ်းၵႂႃႇႁဵတ်းပၼ်မိူဝ်ႈဝႃးဝၼ်းလဵဝ်ႁႂ်ႈယဝ်ႉသေတႃႉ ႁဵတ်းဢမ်ႇယဝ်ႉလႆႈ။ တေလႆႈသိုပ်ႇၼွၼ်းထႅင်ႈ 2-3 ၶိုၼ်းသေ ႁဵတ်းပၼ်ၵႂႃႇ။ ၼႂ်းဢိူင်ႇၼွင်ၵေႃႈၼႆႉ ၼႂ်းၵူၼ်းဢၼ်မႃး 500 ပၢႆၼၼ်ႉ ၵူၼ်းၸိူဝ်းပႆႇမီးဝႂ်ၵပ်းတူဝ်ၵူၼ်းမိူင်း မီးဢမ်ႇယွမ်းမွၵ်ႈ 200 – ၵူၼ်းလၢႆးၶႃႈၵေႃႉၼိုင်ႈ လၢတ်ႈၼႄၼင်ႇၼႆ။


text:
ဢိင်ၼိူဝ် ၶိူင်ႈၸႂ်ၾႆးၾႃႉႁႅင်းလႅတ်ႇ သျွတ်ႉတီႈ သၢႆၾႆးသေ ၵိူတ်ႇပဵၼ်ၾႆးလုၵ်ႉမႆႈ၊ ႁဵတ်းႁႂ်ႈ ၾႆးမႆႈႁိူၼ်း ၵူၼ်းဝၢၼ်ႈၵွင်းလၢင်း 5 လင်။ ထႅင်ႈတၢင်းၼိုင်ႈ ၾႆးမႆႈၵၢတ်ႇမိူင်းပွၵ်ႉ မီးလွင်ႈလူႉသုမ်းၼမ်။
ပူၼ်ႉမႃးမိူဝ်ႈဝၼ်းတီႈ 15/02/2015 ၵၢင်ဝၼ်းယၢမ်း 12 မူင်းၼၼ်ႉ ၶိူင်ႈၾႆးၾႃႉ ၸႂ်ႉႁႅင်းသၢႆလႅတ်ႇ ၵိူတ်ႇသျွတ်ႉတီႈသၢႆၾႆး လႄႈၵိူတ်ႇၾႆးလုၵ်ႉမႆႈ ၼိူဝ်လင်ၶႃးႁိူၼ်း ၵူၼ်းဝၢၼ်ႈၵွင်းလၢင်းႁိူၼ်းၼိုင်ႈ ဢိူင်ႇဝၢၼ်ႈဝၢပ်ႈ ၸႄႈဝဵင်းၵေးသီး။ ႁဵတ်းႁႂ်ႈၾႆးလုၵ်ႉမႆႈလၢမ်းၵႂႃႇ တိူဝ်ႉသႂ်ႇႁိူၼ်းႁိမ်းႁွမ်းထႅင်ႈ တင်းမူတ်း 5 လင်။ ၵႃႈၶၼ်ငိုၼ်းတွင်း ဢၼ်လႆႈလူႉသုမ်းၵႂႃႇၸွမ်းၾႆးမႆႈၵမ်းၼႆႉ ၼပ်ႉႁူဝ်ပၢၵ်ႇသႅၼ်။
ၵဵဝ်ႇၵပ်းလွင်ႈၼႆႉ ပႃႈၶမ်းယိင်း လၢတ်ႈဝႃႈ- ၵူၼ်းဝၢၼ်ႈႁၼ်ပဵဝ်ၾႆးလုၵ်ႉမႆႈၼိူဝ်လင်ၶႃးႁိူၼ်း ပႃႈမေႃႈ၊ ၵူၼ်းဝၢၼ်ႈၶဝ်ႁွင်ႉသႅၼ်ႇဝႃႈ ၾႆးမႆႈၾႆးမႆႈၼႆသေ ပႃႈမေႃႈ(ၸဝ်ႈႁိူၼ်း) လႅၼ်ႈၵႂႃႇတူၺ်းၼႂ်းႁွင်ႈမိုဝ်ႉ ၵေႃႈဢမ်ႇႁၼ်ၾႆး၊ လႅၼ်ႈၶဝ်ႈတူၺ်းၼႂ်းႁိူၼ်းၵေႃႈ ဢမ်ႇႁၼ်ၾႆး၊ ၽိူဝ်ႇငွၵ်ႈတူၺ်းၼိူဝ်လင်ၶႃးမုင်းႁိူၼ်းၼၼ်ႉ ၾႆးပေႃးတႄႇလုၵ်ႉယဝ်ႉ၊ ၾႆးမႆႈၵႂႃႇတေႃႇထိုင်ဝၢႆးဝၼ်း 2 မူင်းၵေႃႈ မႆႈပႃးႁိူၼ်းႁိမ်းႁွမ်းထႅင်ႈလၢႆလင်။
လွင်ႈတၢင်းၾႆးမႆႈၼႆႉ ယွၼ်ႉပိူဝ်ႈလၢႆးတိတ်းတင်ႈ ၶိူင်ႈႁႅင်းၾႆးၾႃႉသၢႆလႅတ်ႇ တေဢမ်ႇထုၵ်ႇပိူင်မၼ်း၊ ဢမ်ႇမီးၶိူင်ႈဢၼ်ၵုမ်းႁႅင်းၾႆးလႄႈ ႁဵတ်းႁႂ်ႈႁႅင်းၾႆးၽုပ်ႉသေ လႆႈမႆႈၵႂႃႇ။ ဢိင်ၼိူဝ်ၾႆးမႆႈသေ မႆႈလၢမ်းပႃးလူတ်ႉၶိူင်ႈ၊ ထၢင်ၼမ်ႉမၼ်းၸိူဝ်ႉၾႆး (ထၢတ်ႈသီႇ)ၵေႃႈတႅၵ်ႇ၊ ႁိူၼ်းမၢင်လင်ၼႆႉ တူဝ်ငိုၼ်းၵူၺ်း ဢၼ်ၾႆးမႆႈၵႂႃႇ 50-60 သႅၼ်ၵေႃႈမီး။ ၵွပ်ႈၼၼ် ပေႃးပႃးၵႃႈၶၼ်ႁိူၼ်းယေး ဢၼ်လႆႈလူႉသုမ်းၵႂႃႇၼႆႉ ၼပ်ႉႁူဝ်ပၢၵ်ႇမၼ်း- ဝႃႈၼႆ။
ဝၢၼ်ႈၵွင်းလၢင်း ဢိူင်ႇဝၢၼ်ႈဝၢပ်ႈၼႆႉ မိူဝ်ႈပၢင်တိုၵ်း တင်ႈတႄႇလိူၼ်ၵျုၼ်ႊ ပီ 2014 တေႃႇထိုင် ႁူဝ်လိူၼ်ဢွၵ်ႊထူဝ်ႊၿိူဝ်ႊၼၼ်ႉၵေႃႈ ၺႃးၽေးသိုၵ်း ဢၼ်သိုၵ်းမၢၼ်ႈႁၢင်ႈသိုၵ်းတေႃႇ တပ်ႉသိုၵ်းၸိုင်ႈတႆး (SSPP/SSA) ယဝ်ႉၵမ်းၼိုင်ႈ။ ယၢမ်းလဵဝ် မႃးၺႃးၽေးၾႆးမႆႈထႅင်ႈ။ ႁၢၼ်ႉတေႃႇထိုင်ယၢမ်းလဵဝ် ၵူၼ်းတၢင်ႇတီႈတၢင်ႇလႅၼ် ဢၼ်ၶဝ်ႈၵႂႃႇၸွႆႈထႅမ်ပႆႇမီး၊ တိုၵ်ႉမီးၵူၼ်းၼႂ်းပိုၼ်ႉတီႈၼင်ႇၵၼ် ၸိူဝ်းဝႃႈလႆႈပွင်ပဵၼ်ၼၼ်ႉ ၵႂႃႇၸွႆႈထႅမ်ၵၼ်ၵူၺ်း- ၼႆယဝ်ႉ။
မိူဝ်ႈလဵဝ် ၵူၼ်းထူပ်းၽေးၾႆးၸိူဝ်းၼႆႉ လႆႈၵႂႃႇပိုင်ႈဢိင်ယူႇသဝ်း တႂ်ႈၸၢႆးၶႃႈပီႈၼွင်ႉတၢင်ႇႁိူၼ်း၊ ႁဵတ်းသုမ်ႉ မုင်းၽႃႈယၢင်သေ ပိုင်ႈယူႇသဝ်းၼႂ်းဝၢင်းႁိူၼ်း တၢင်ႇႁိူၼ်းဝႆႉၸိူဝ်းၼႆႉ။
ၾၢႆႇၼိုင်ႈတၢင်းၼိုင်ႈ ဝူင်ႈဝၢင်ႈၼႆႉ ၼႂ်းၸိုင်ႈတႆးပွတ်းဢွၵ်ႇၶူင်း ၼႂ်းၼႃႈလိၼ်ၽွင်းငမ်းတူဝ်ၵဝ်ႇဝႃႉ တီႈမိူင်းပွၵ်ႉၵေႃႈ ၵူၼ်းမိူင်းထူပ်းၽေးၾႆးၼင်ႇၵၼ်။
ၵူၼ်းမိူင်းပွၵ်ႉ လုင်းသႆႇၼပ်း လၢတ်ႈဝႃႈ- တီႈမိူင်းပွၵ်ႉႁဝ်းၶႃႈၵေႃႈၾႆးမႆႈ။ ၾႆးမႆႈၵၢတ်ႇလူင်မိူင်းပွၵ်ႉသေ လၢမ်းမႆႈပႃးလင်ႁိူၼ်းၵူၼ်းဝၢၼ်ႈလႄႈ ႁွင်ႈၶၢတ်ႈ ဢၼ်ယူႇႁိမ်းႁွမ်းၵၢတ်ႇ ၸိူဝ်းၼႆႉတင်းၼမ်။ ၵဵဝ်ႇၵပ်းလွင်ႈၼႆႉ ၸဝ်ႈၼႃႈတီႈၶဝ် သူင်ႇရူတ်ႉၶႄၾႆးမႃးဢမ်ႇၶိုတ်းတၼ်း ၵူၼ်းဝၢၼ်ႈလႆႈၶႄႁင်းၵူၺ်း၊ ဢမ်ႇပေႉလႆႈလႄႈၾႆးလႆႈမႆႈၵႂႃႇတင်းၼမ်။
ယွၼ်ႉပိူဝ်ႈၾႆးမႆႈသေ ၵႃႈၶၼ်ငိုၼ်းတွင်း ငိုၼ်းၶႄႇ ဢၼ်လူႉသုမ်းၵႂႃႇၸွမ်းၾႆးပွၵ်ႈၵမ်းၼႆႉ ၼပ်ႉႁူဝ်လၢၼ်ႉ၊ ၵူၼ်းဢၼ်ၺႃးၽေးၾႆးၼႆႉ ပဵၼ်ၸၢဝ်းၶႄႇၵမ်ႈၼမ်၊ တႆးလႄႈဝႃႉ ၵမ်ႈဢေႇ။
မိူင်းပွၵ်ႉ ၼႃႈလိၼ်ၽွင်းငမ်းတူဝ်ၵဝ်ႇဝႃႉၼႆႉ ပေႃးဢဝ်ၵၢၼ်ၽွင်းငမ်းဝႃႉတမ်းဝႆႉ ပဵၼ်ၸၼ်ႉၸႄႈတွၼ်ႈ။ ပေႃးဢဝ်ၵၢၼ်ၽွင်းငမ်းမၢၼ်ႈ (ပိူင်ငဝ်ႈပိုင်းမိူင်း 2008)ဝႃႈ ပဵၼ်ၸၼ်ႉဢိူင်ႇ ယူႇပႃႈတႂ်ႈၸႄႈဝဵင်းမိူင်းယၢင်း ၸႄႈတွၼ်ႈၵဵင်းတုင် ၸိုင်ႈတႆးပွတ်းဢွၵ်ႇ။


text:
လွင်ႈဢၼ်ပႃႇတီႇ NLD တၢင်ႇလိၵ်ႈတုၵ်းယွၼ်း ႁႂ်ႈပူတ်းယႃႉပၢင်လိူၵ်ႈတင်ႈသွမ်ႈ တီႈၼႂ်း 3 ဢိူင်ႇ ၼႂ်းၸႄႈဝဵင်းမိူင်းသူႈ ၸိုင်ႈတႆးပွတ်းၸၢၼ်းၼၼ်ႉ ၶွမ်ႊမသျိၼ်ႊၵၢၼ်လိူၵ်ႈတင်ႈမိူင်းႁူမ်ႈတုမ် ၼမ်းဢဝ်ဢုပ်ႇၵုမ်တႅပ်းတတ်းသေ ပွင်ႇၶၢဝ်ႇဝႃႈ ဢမ်ႇပူတ်းယႃႉ- ၽူႈမီးပုၼ်ႈၽွၼ်းၾၢႆႇၶွမ်ႊမသျိၼ်ႊ ၵၢၼ်လိူၵ်ႈတင်ႈ လၢတ်ႈ။
ၼႂ်းဢိူင်ႇ 3 ဢိူင်ႇ ၸႄႈဝဵင်းမိူင်းသူႈ ဢိူင်ႇၵုၼ်ၵျွင်း၊ ၼွင်ဢႅပ်း၊ မေႃႇမႄႈ ဢၼ်ၽူႈမီးသုၼ်ႇတွတ်ႈၶႅပ်းၵၢင်ၸႂ်မီး 4 ႁဵင်ပၢႆၼၼ်ႉ ယူႇတီႈပႃႇတီႇ NLD တၢင်ႇလိၵ်ႈတုၵ်းယွၼ်းထိုင်တီႈၶွမ်ႊမသျိၼ်ႊၵၢၼ်လိူၵ်ႈတင်ႈ ၸႄႈတွၼ်ႈဝႃႈ ႁႂ်ႈပူတ်းယႃႉပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်းၽွင်းႁူဝ်လိူၼ်ဢေႊပရိူဝ်ႊၼႆႉ။ ဢိင်ဢၢင်ႈဝႃႈ ၵွပ်ႈဢမ်ႇမီးလွင်ႈႁူမ်ႇလူမ်ႈပဵင်းပေႃး တႃႇၸတ်းပၢင်လိူၵ်ႈတင်ႈ။ ၵဵဝ်ႇၵပ်းလွင်ႈၼႆႉ ယူႇတီႈၶွမ်ႊမသျိၼ်ႊၵၢၼ်လိူၵ်ႈတင်ႈမိူင်းႁူမ်ႈတုမ်ၵေႃႈ ၼမ်းဢဝ်မႃးဢုပ်ႇၵုမ်ၵၼ်သေ တႅပ်းတတ်းယဝ်ႉ ပွင်ႇၶၢဝ်ႇမႃးဝႃႈ ဢမ်ႇပူတ်းယႃႉယဝ်ႉ၊ တေသိုပ်ႇႁဵတ်းၵၢၼ်လိူၵ်ႈတင်ႈၵႂႃႇ- ၼႆယဝ်ႉ။
ဢူးတၢၼ်းတိၼ်ႇ ႁူဝ်ပဝ်ႈၶွမ်ႊမသျိၼ်ႊၵၢၼ်လိူၵ်ႈတင်ႈၸႄႈတွၼ်ႈလွႆလႅမ် လၢတ်ႈဝႃႈ- ႁဝ်းၶႃႈဢမ်ႇပူတ်းယႃႉ ပၢင်လိူၵ်ႈတင်ႈ 3 ဢိူင်ႇၼၼ်ႉ၊ ၵူၺ်းၵႃႈ မီးၶပ်းမၢႆဝႆႉဝႃႈတေၶၢႆႉႁူင်းတွတ်ႈၶႅပ်းၵၢင်ၸႂ် ၵႂႃႇဝႆႉတီႈဢၼ်ၸမ်ဝဵင်းၼၼ်ႉ။ ၾၢႆႇၶွမ်ႊမသျိၼ်ႊၵၢၼ်လိူၵ်ႈတင်ႈမိူင်းႁူမ်ႈတုမ်ၵေႃႈ ပိုၼ်ၽၢဝ်ႇဝႆႉယဝ်ႉ ဝႃႈတေၶၢႆႉႁူင်းတွတ်ႈၶႅပ်းၼၼ်ႉ။ ၼင်ႇႁိုဝ်ၵၢၼ်လိူၵ်ႈတင်ႈသွမ်ႈႁဝ်းၶႃႈ တေဢွင်ႇမၢၼ်ၵႂႃႇလီငၢမ်းၼၼ်ႉ ႁဝ်းၶႃႈလီႁူမ်ႈမိုဝ်းၵၼ်သေႁဵတ်းသၢင်ႈၵႂႃႇ။ ၵွပ်ႈၼၼ်လႄႈ 3 ဢိူင်ႇၼႆႉ တေၶၢႆႉႁူင်းတွတ်ႈၶႅပ်းၵၢင်ၸႂ်။ ပေႃးငဝ်းလၢႆးမၼ်းဢမ်ႇလီတေၶၢႆႉၼႆ ႁဝ်းၶႃႈမီးၽႅၼ်ၵၢၼ်ဝႆႉယဝ်ႉ၊ ၵူၺ်းၵႃႈ တေၶၢႆႉၵႂႃႇတၢင်းလႂ်ၼႆတႄႉ ႁဝ်းၶႃႈပႆႇပိုၼ်ၽၢဝ်ႇ၊ ၵွပ်ႈပႆႇထိုင်ၶၢဝ်းယၢမ်းမၼ်း၊ ႁႂ်ႈတမ်းဝၢင်းၸႂ်လွင်ႈႁူမ်ႇလူမ်ႈလႆႈၵွၼ်ႇ ၸင်ႇၵွႆႈၶၢႆႉ-ဝႃႈၼႆ။
ႁူင်းတွတ်ႈၶႅပ်းၼၼ်ႉ တေၶၢႆႉၵႂႃႇတၢင်းလႂ် ပႆႇမီးၽႂ်ႁူႉသေတႃႉ ဢၼ်ပဵၼ်ၾၢႆႇၸမ်ၸႂ်ၶွမ်ႊမသျိၼ်ႊၵၢၼ်လိူၵ်ႈတင်ႈ ၸႄႈဝဵင်း လၢတ်ႈဝႃႈ- တေဢမ်ႇပၼ်ႁၢင်ႇၵႆတင်းဝၢၼ်ႈၵူၼ်း ဢၼ်ပဵၼ်ဝၢၼ်ႈယႂ်ႇဝၢၼ်ႈလူင်လိူဝ်သေ 4 လၵ်း။
ၸၢႆးလဵၵ်ႉ ၽူႈၶၢၼ်ပၢၵ်ႇပႃႇတီႇႁူဝ်သိူဝ် လၢတ်ႈဝႃႈ- ပေႃးမႃးတႅၵ်ႈၵၼ်တင်း ဢၼ်ဝႃႈဢမ်ႇလႆႈတွတ်ႈၶႅပ်း ၵၢင်ၸႂ်ၼၼ်ႉ ဢၼ်ၶၢႆႉႁူင်းတွတ်ႈၶႅပ်းၼႆႉ ယင်းၶႅၼ်းဢိတ်းၼိုင်ႈယူႇ။ ၵူၺ်းၵႃႈ ၼႂ်းပိုၼ်ႉတီႈၼႆႉ ဢမ်ႇမီးပၢင်တိုၵ်းသိုၵ်းသိူဝ်သင်၊ ငဝ်းလၢႆးၵၢၼ်သိုၵ်းၵၢၼ်သိူဝ်ၼႂ်းပိုၼ်ႉတီႈၵေႃႈ ယင်းယဵၼ်ဝႆႉယူႇ၊ ၵူၺ်းၵႃႈ ၵူၼ်းဝၢၼ်ႈသမ်ႉတေလႆႈႁိူဝ်ႉလႆႈယၢပ်ႇသေ ၵႂႃႇတွတ်ႈၶႅပ်းၵၢင်ၸႂ် ဢၼ်ႁၢင်ႇယၢၼ်တင်းဝၢၼ်ႈတူဝ်ၵဝ်ႇ 4-5 လၵ်းၼၼ်ႉ မၼ်းယၢပ်ႇၸႂ်တွၼ်ႈတႃႇၵူၼ်းဝၢၼ်ႈ။ ၵူၼ်းဝၢၼ်ႈၵူၼ်းမိူင်းတႆးၼႆႉ ၸဵမ်မိူဝ်ႈလႂ်လႂ်မႃးၵေႃႈ ပေႃးၵဵဝ်ႇၵပ်းလွင်ႈတွတ်ႈၶႅပ်းၵၢင်ၸႂ်ၼႆ ၶဝ်ဢမ်ႇပေႃးသူၼ်ၸႂ်ပႃးၸႂ်ၵႃႈႁိုဝ်၊ တေလႆႈတိုၵ်းသူၼ်းတုၵ်းယွၼ်း ႁႂ်ႈၶဝ်မႃးတွတ်ႈၶႅပ်းၵၢင်ၸႂ်ယႂ်ႇယႂ်ႇၼမ်ၼမ်၊ လႅပ်ႈပဵၼ်ငဝ်းလၢႆးၼႆႉဝႆႉယူႇ-ဝႃႈၼႆ။
လွင်ႈဢၼ်ပႃႇတီႇ NLD တၢင်ႇလၢတ်ႈတုၵ်းယွၼ်းဝႆႉတီႈ ၶွမ်ႊမသျိၼ်ႊၵၢၼ်လိူၵ်ႈတင်ႈ တီႈမိူင်းသူႈဝႃႈ ႁႂ်ႈပူတ်းယႃႉပႅတ်ႈပၢင်လိူၵ်ႈတင်ႈသွမ်ႈ ၼႂ်း 3 ဢိူင်ႇ ၸႄႈဝဵင်းမိူင်းသူႈၼၼ်ႉ ယူႇတီႈၵူၼ်းမိူင်းၵေႃႈ ဢွၼ်ၵၼ်ထတ်းသၢင်ဢုပ်ႇလၢတ်ႈ ႁၢဝ်ႈႁႅင်း။
ၾၢႆႇၽူႈမီးပုၼ်ႈၽွၼ်း ၶွမ်ႊမသျိၼ်ႊၵၢၼ်လိူၵ်ႈတင်ႈၸႄႈဝဵင်း ၵေႃႉၼိုင်ႈၵေႃႈလၢတ်ႈဝႃႈ- မိူဝ်ႈပီ 2015 ၼၼ်ႉၵေႃႈ ယွၼ်ႉပိူဝ်ႈလွင်ႈႁူမ်ႇလူမ်ႈသေ ၵူၼ်းဝၢၼ်ႈၵူၼ်းမိူင်းၸိူဝ်းၼႆႉ ဢမ်ႇလႆႈတွတ်ႈၶႅပ်းၵၢင်ၸႂ်။ ထိုင်မႃးပီ 2017 ၼႆႉၵေႃႈ လွင်ႈတေဢမ်ႇလႆႈတွတ်ႈၶႅပ်းၵၢင်ၸႂ်ၼႆႉ လႆႈတွင်ႈထၢမ်တူၺ်းၵၢင်ၸႂ်ၶဝ်ဝႃႈ ႁၼ်ထိုင်ၸိူင်ႉႁိုဝ်၊ တေႁဵတ်းႁိုဝ်လီၸိူဝ်းၼႆႉ။ ၵူၼ်းဝၢၼ်ႈၶဝ် ပႃးၸဵမ်ၵူၼ်းလူင်ဝၢၼ်ႈ ၵူၼ်းလူင်ဢိူင်ႇၸိူဝ်းၼႆႉ ၶဝ်ၵေႃႈမႃးပၼ်တၢင်းႁၼ်ထိုင်တီႈလုမ်း ၶွမ်ႊမသျိၼ်ႊၵၢၼ်လိူၵ်ႈတင်ႈ။ ၶဝ်မႃးလၢတ်ႈၼႄတၢင်းႁၼ်ထိုင်ၶဝ်ဝႃႈ ပၢင်လိူၵ်ႈတင်ႈတီႈၼႂ်း 3 ဢိူင်ႇၼႆႉ ဢမ်ႇထုၵ်ႇလီပူတ်းယႃႉ၊ ယွၼ်ႉၼၼ် ႁဝ်းၶႃႈၵေႃႈလႆႈဢဝ်မိူဝ်းဢုပ်ႇၵုမ်ၵၼ်သေ လႆႈၸႂ်တူၵ်းလူင်းၵၼ်ယဝ်ႉ ၸင်ႇမႃးပိုၼ်ၽၢဝ်ႇဝႃႈ တေဢမ်ႇပူတ်းယႃႉပၢင်လိူၵ်ႈတင်ႈယဝ်ႉ။ ၼႂ်းဢိူင်ႇ 3 ဢိူင်ႇၼႆႉ ၵူၼ်းမီးသုၼ်ႇတွတ်ႈၶႅပ်းၵၢင်ၸႂ်မီး 4 ႁဵင်ပၢႆ၊ မီး 10% ၶွင်ၽူႈမီးသုၼ်ႇတွတ်ႈၶႅပ်း ၼႂ်းၸႄႈဝဵင်းမိူင်းသူႈ။ ၸင်ႇဝႃႈလီပိုတ်ႇႁူင်းတွတ်ႈၶႅပ်း ႁႂ်ႈၶဝ်လႆႈတွတ်ႈၶႅပ်း- ဝႃႈၼႆ။
လွင်ႈတၢင်းဢၼ်ပႃႇတီႇ NLD တၢင်ႇလိၵ်ႈတုၵ်းယွၼ်း ႁႂ်ႈပူတ်းယႃႉ၊ ဢမ်ႇထုၵ်ႇလီႁဵတ်းပၢင်လိူၵ်ႈတင်ႈသွမ်ႈ ၼႂ်း 3 ဢိူင်ႇၼႆၼၼ်ႉ ပိူင်လူင်မၼ်း ယွၼ်ႉပိူဝ်ႈလွင်ႈႁူမ်ႇလူမ်ႈ၊ ႁၼ်ဝႃႈပဵၼ်ၼႃႈလိၼ်ပိုၼ်ႉတီႈ ၸုမ်းယိပ်းၵွင်ႈၵၢင်ႇၵုမ်းၵမ်။
ၵဵဝ်ႇၵပ်းလွင်ႈၼႆႉ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၵေႃႈ ပိုၼ်ၽၢဝ်ႇဝႆႉဝႃႈ- SSPP/SSA ၼႆႉ ႁူမ်ၸူမ်းႁပ်ႉတွၼ်ႈၵၢၼ်လိူၵ်ႈတင်ႈ၊ ၼႂ်းၼႃႈလိၼ်ဢၼ် SSPP/SSA ၵုမ်းၵမ်ၼႆႉ ပႃႇတီႇၵၢၼ်မိူင်းပႃႇတီႇလႂ်သေဢမ်ႇဝႃႈ ပေႃးဝႃႈလူင်းသဵၼ်ႈၸိုဝ်ႈဝႆႉ ပဵၼ်တၢင်းၵၢၼ်ယဝ်ႉ၊ ႁႂ်ႈၸႅင်ႈလၢတ်ႈသေ မႃးသူၼ်းတုမ်ႁႃသဵင်လႆႈမႃးၸတ်းပၢင်လိူၵ်ႈတင်ႈလႆႈ လွတ်ႈလွတ်ႈလႅဝ်းလႅဝ်း ၼႂ်းပိုၼ်ႉတီႈၼႃႈလိၼ် SSPP/SSA ၵုမ်းၵမ်ဝႆႉ။ လွင်ႈၼႆႉ SSPP/SSA ဢွၵ်ႇလိၵ်ႈပိုၼ်ၽၢဝ်ႇပူၼ်ႉမႃး မိူဝ်ႈဝၼ်းတီႈ 25 လိူၼ်ၾႅပ်ႊၿိဝ်ႊရီႊၼင်ႇၼႆ။


text:
တၢင်းပဵၼ်ၸိူဝ်ႉမႅင်းသီႊၵႃႊ (ZiKa) ၽႄႈတိူၼ်းၼႂ်းမိူင်းမၢၼ်ႈယဝ်ႉဝႃႈၼႆ ႁွင်ႈၵၢၼ်လူင်ပၢႆး ယူႇလီၸိုင်ႈမိူင်းလၢတ်ႈ ။
မိူဝ်ႈဝၼ်းတီႈ 27/10/2016 သိုဝ်ႇၶၢဝ်ႇမိူင်းႁူမ်ႈတုမ်မၢၼ်ႈပိုၼ်ၽၢဝ်ႇဝႃႈ – ႁွင်ႈၵၢၼ်ၾၢႆႇပၢႆးယူႇလီ ၵူတ်းထတ်းၺႃးၼၢင်းယိင်းၵူၼ်းၼွၵ်ႈမိူင်း ဢၼ်တိုၵ်ႉၸပ်းတွင်ႉယူႇၵေႃႉၼိုင်ႈၼၼ်ႉ ၸပ်းတၢင်းပဵၼ်ၸိူဝ်ႉမႅင်းသီႊၵႃႊ (ZiKa) – ဝႃႈၼႆ ။
ဢူးသူဝ်းလႃႉဝိၼ်းၸဝ်ႈၼႃႈတီႈႁွင်ႈၵၢၼ်ပၢႆးယူႇလီလၢတ်ႈဝႃႈ – “ ၼႂ်းဝူင်ႈဝၢင်ႈၶၢဝ်းတၢင်း 6 လိူၼ်ၼႆႉ ပေႃးပဵၼ်လႆႈ ၼၢင်းယိင်းဢၼ်ယူႇၼႂ်းဝဵင်းတႃႈၵုင်ႈ ဢမ်ႇပႆႇထုၵ်ႇလီပၼ်ၸပ်းတွင်ႉ ယွၼ်ႉဝႃႈ ၸိူဝ်ႉမႅင်းၼႆႉမၼ်းၸၢင်ႈတုမ်ႉတိူဝ်ႉ လုၵ်ႈဢွၼ်ႇၼႂ်းတွင်ႉသေ ႁဵတ်းႁႂ်ႈၵွၵ်းႁူဝ်လုၵ်ႈ ဢွၼ်ႇလဵၵ်ႉ ႁိုဝ် ဢွၵ်းဢေႃဢမ်ႇတဵမ်ထူၼ်ႈ (microcephaly) ၸိူဝ်းၼႆႉ” ဝႃႈၼႆ ။
ၼၢင်းယိင်းၵေႃႉၼႆႉတေလႆႈဝႃႈပဵၼ်ၵေႃႉဢွၼ်တၢင်းသုတ်းဢၼ်ၸပ်းၸိူဝ်ႉမႅင်းသီႊၵႃႊ ၼႂ်းမိူင်း မၢၼ်ႈ ။ ဢူးသူဝ်းလႃႉဝိၼ်းသိုပ်ႇလၢတ်ႈထႅင်ႈဝႃႈ- “ မိူဝ်းလဵဝ်ၼၢင်းဢၼ်ၸပ်းၸိူဝ်ႉမႅင်းၼႆႉ ဢမ်ႇပၼ် မၼ်းၼၢင်းဢွၵ်ႇႁိူၼ်းတႃႇၶၢဝ်းတၢင်း 2 ဝူင်ႈ ပိူဝ်ႈတေဢမ်ႇႁႂ်ႈၸိူဝ်ႉမႅင်းၼႆႉၽႄႈ၊ ႁဝ်းၶႃႈၵေႃႈၶတ်း ၸႂ်ပၼ်ႁႅင်းမၼ်းၼၢင်းယူႇ ယွၼ်ႉဝႃႈမၼ်းၼၢင်းၼႆႉ မႆႈၸႂ်လုၵ်ႈၼႂ်းတွင်ႉမၼ်းႁႅင်းၼႃႇ”- ဝႃႈၼႆ ။
တၢင်းပဵၼ်သီႊၵႃႊZiKaၼႆႉ ၾၢင်ႁၢင်ႈတေပဵၼ်မိူၼ်ၼင်ႇမီးလူမ်းၼၢဝ်၊ တႃလႅင်၊ ၸဵပ်းၸွမ်း ၼိူဝ်ႉၸွမ်းတူဝ်၊ ဢွၵ်ႇတုမ်လႅင်ၸိူဝ်းၼႆႉ၊ တၢင်းပဵၼ်ၼႆႉ မႃးၸွမ်းယုင်းလၢႆး။ တၢင်းပဵၼ်ၼႆႉ ၽႄတိူၼ်းၼႂ်းၵူၼ်းမိူဝ်ႈပီ 2007 တီႈၼႂ်းမိူင်းဝၼ်းတူၵ်းလႄႈ မႃးၽႄႈတိူၼ်းထႅင်ႈၵမ်းၼိုင်ႈမိူဝ်ႈပီ 2016 မိူၼ်ၼင်ႇတီႈမိူင်းဢမေႊရိၵႃႊ၊ ဢႅပ်ႊၾိၵႃႊ၊ ၼႂ်းၵုၼ်ဢေႊသျိူဝ်ႊ-ပႄႊသိၾိၵ်ႊၸိူဝ်းၼႆႉ ။
ယူႇတီႈႁွင်ႈၵၢၼ်ၾၢႆႇပၢႆးယူႇလီသေ တေႁႃလၢႆးတၢင်းႁႄႉၵင်ႈ ၼင်ႇႁိုဝ်တၢင်းပဵၼ်ၼႆႉ ပေႃးတေ ဢမ်ႇၽႄႈတိူၼ်း – ဝႃႈၼႆ ။


text:
ၶွမ်ႊမတီႊလႅၼ်လိၼ် TBC မၢၼ်ႈ-ထႆးလႄႈ ၵူၼ်းဝၢၼ်ႈၵူၼ်းမိူင်း 2 ၽႅၼ်ႇလိၼ် ႁူမ်ႈၵၼ် ၽုၵ်ႇ တူၼ်ႈမႆႉ 2,000 တူၼ်ႈ ႁႂ်ႈလႅၼ်လိၼ်သွင်မိူင်းၶဵဝ်ၸမ်ႉ ၼမ်ႉလိူင်ႇ။
Photo: Mae Sai News
ဝၼ်းတီႈ 13/06/2017 သိုဝ်ႇၶၢဝ်ႇထႆး MaeSaiNews ပိုၼ်ၽၢဝ်ႇဝႃႈ – ၶွမ်ႊမတီႊလႅၼ်လိၼ် TBC မၢၼ်ႈ-ထႆး ၸဝ်ႈသိုၵ်းလူင် ထူင်ႊၶျႆႊ မိုဝ်ႊၼၼ်ႊလႄႈ ၵႅမ်ၸွမ်ႁၢၼ်တၢၼ်းဢူး (သိုၵ်းမၢၼ်ႈ) ဢိၵ်ႇၽူႈမီးပုၼ်ႈၽွၼ်း ထႅင်ႈလၢႆၵေႃႉလႄႈ ၵူၼ်းဝၢၼ်ႈ ၵူၼ်းမိူင်းတင်းသွင်ၾင်ႇ ႁူမ်ႈၵၼ်ၽုၵ်ႇ တူၼ်ႈမႆႉ။
ၵူၼ်းမိူင်းၾၢႆႇတႃႈၶီႈလဵၵ်း 150 ၵေႃႉ၊ ၾၢႆႇမႄႈသၢႆ 350 ၵေႃႉတင်းမူတ်း 500ၵေႃႉ ႁူမ်ႈၵၼ် ၽုၵ်ႇတူၼ်ႈမႆႉ 2,000 တူၼ်ႈ တီႈဝၢၼ်ႈဝင်ႊလၢဝ်ႊ ၸႄႈဝဵင်းၵဵင်းသႅၼ် ၸႄႈတွၼ်ႈ ၵဵင်းႁၢႆး တင်းတီႈ ဝၢၼ်ႈပုင်းထုၼ် ဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။
Photo: Mae Sai News
ယိူင်းဢၢၼ်း ၼင်ႇႁိုဝ်ၵူၼ်းဝၢၼ်ႈၵူၼ်းမိူင်းတင်းသွင်ၾင်ႇ သွင်မိူင်း တေမီးလွင်ႈမိုတ်ႈၵိုဝ်း ၸမ်ၸႂ် ၵၼ် ၊ ၸွႆႈထႅမ်ၵၼ်၊ ႁႂ်ႈပႃႇမႆႉၶဵဝ်ၸမ်ႉၼမ်ႉလိူင်ႇ ၸွႆႈၵၼ်ႁၵ်ႉသႃသိင်ႇဝႅတ်ႉလွမ်ႉ ဝႃႈၼႆ။
ပၢင်ၵုမ် ၶွမ်ႊမတီႊ လႅၼ်လိၼ် TBC ပွၵ်ႈၵမ်းတီႈ 89 ဢၼ်ၸတ်းႁဵတ်းတီႈ တႃႈၶီႈလဵၵ်း ၸိုင်ႈတႆး ပွတ်းဢွၵ်ႇ မိူဝ်ႈဝၼ်းတီႈ 27/04/2017 ပူၼ်ႉမႃးၼၼ်ႉၵေႃႈ ဢုပ်ႇဢူဝ်းၵၼ်လၢႆလွင်ႈ မိူၼ်ၼင်ႇ လွင်ႈပႃႇမႆႉ (ၽိုၼ်ပႃႇ)ဢႃႊသျႅၼ်ႊ၊ ပၼ်ႁႃ ဢၢႆ ၵွင်ႉဢၢႆၵႂၼ်းလႄႈ ၵၢၼ်ၽဝ်ပႃႇ၊ တႃႇတေႁူမ်ႈ ၵၼ်ၽုၵ်ႇတူၼ်ႈမႆႉၸိူဝ်းၼႆႉ။
Photo: Mae Sai News
လႆႈႁူႉဝႃႈ ဝၼ်းတီႈ13-15/06/2017 ၼႆႉတင်းသွင်ၾၢႆႇ ႁူမ်ႈၵၼ် ၸတ်းႁဵတ်း ပၢင်ပိတ်ႉမၢၵ်ႇၼင် 2 ၽႅၼ်ႇလိၼ် တီႈဝဵင်းလူင်တူၼ်ႈတီး ၸိုင်ႈတႆး ပွတ်းၸၢၼ်း။


text:
ၶၢဝ်ႇၵူႈလွင်ႈ
ပၢင်ပွႆးၶူၼ်ႉၶႆႈတႅမ်ႈတွပ်ႇလိၵ်ႈပရိယတ်ႉတိသတ်ႉထမ်ႇမပႃႇလၵႅၼ်ႇၸဝ်ႈ တီႈဝဵင်းလၢႆးၶႃႈ
- Details
- Created on 22 February 2018
- Written by တႆးလွတ်ႈလႅဝ်း
သင်ႇၶၸဝ်ႈတူင်ႇဝဵင်းလၢႆးၶႃႈဢွၼ်ႁူဝ်ၼမ်းၼႃႈေသ ၸတ်းႁဵတ်း ပၢင်ပွႆး ၶူၼ်ႉၶႆႈတွပ်ႇလိၵ်ႈ ပရိယတ်ႉတိ သတ်ႉထမ်ႇမပႃႇလ ၵႅၼ်ႇၸဝ်ႈ တီႈြၽႃးလူင်မႁႃႇမုၼိ ဝတ်ႉႁူဝ်ဝဵင်း ဝဵင်းလၢႆးၶႃႈ ၸိုင်ႈတႆးပွတ်းၸၢၼ်း။
ၸဝ်ႈသိုၵ်းလူင် ၸၢႆးလူး ၽူႈၶဝ်ႈၶွမ်ႇမတီႇ CEC ၶွင်ႇသီႇဢဝ်ၶိုၼ်းၸိုင်ႈတႆး လူႉသဵင်ႈမုၼ်
- Details
- Created on 20 February 2018
- Written by တႆးလွတ်ႈလႅဝ်း
မိူဝ်ႈၼႆႉဝၼ်းထီႉ 20 February 2018 ၸဝ်ႈသိုၵ်းလူင် ၸၢႆးလူး ၽူႈၶဝ်ႈၶွမ်ႇမတီႇ ၵေႃၵမ်ၵၢၼ်ပွင်ၵၢၼ်လူင် (CEC) ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈလူႉသဵင်ႈမုၼ်ၵႂႃႇလူၺ်ႈ တၢင်းပဵၼ် ယဵဝ်ႈဝၢၼ်၊ သဵၼ်ႈလိူတ်ႈႁူဝ်ၸႂ်ၵိတ်ႇ လႄႈ လိူတ်ႈသုင် ဢွင်ႈတီႈႁိူၼ်းမၼ်းၸဝ်ႈ။ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်း ၸိုင်ႈတႆး (RCSS/SSA) ပဵၼ်ဢၼ်သေးလၢႆမွင်ၸႂ်ၸွမ်းၸဝ်ႈ ဢမ်ႇသုတ်းဢမ်ႇသဵင်ႈ ၼင်ႇလုၵ်ႈလၢင်းၼၢင်းမေး ပီႈၼွင်ႉၸဝ်ႈ တၢင်းႁိူၼ်း။
ၸုမ်းငဝ်းႁၢင်ႈသဵင် 5-ၸုမ်း တင်းလူင်ပွင်ၸိုင်ႈမၢၼ်ႈ လူင်းလၢႆးမိုဝ်း တႃႇပိုၼ်ၽၢဝ်ႇဢွၵ်ႇၼႂ်း TV လူၺ်ႈတူၺ်းလႆႈ Free
- Details
- Created on 19 February 2018
- Written by တႆးလွတ်ႈလႅဝ်း
ၸုမ်းငဝ်ႈႁၢင်ႈသဵင် 5-ၸုမ်း ဢၼ်ပဵၼ် Mizzima ၊ DVB ၊ For Tune ၊ KMA Tele Media လႄႈ My Multi Media Group တင်းႁွင်ႈၵၢၼ်လူင် ၽၢႆႇပိုၼ်ၽၢဝ်ႇ လူင်ပွင်ၸိုင်ႈမၢၼ်ႈ (MRTV) လူင်းလၢႆးမိုဝ်း ႁဵတ်းလိၵ်ႈႁူမ်ႈမၢႆ တႃႇဢဝ် 5-Channel ၼႆႉ သႂ်ႇၸွမ်းၼႂ်း TV သေ ပိုၼ်ၽၢဝ်ႇဢွၵ်ႇငဝ်းႁၢင်ႈသဵင်ၵႂႃႇ လူၺ်ႈၶဝ်ႈတူၺ်းလႆႈ Free to Air ဢမ်ႇသဵင်ႈငိုၼ်း ၼႆယူႇယဝ်ႉ။
ၸဝ်ႈသြႃႇမိူင်းငေႃႉ ၸွႆႈထႅမ် ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး
- Details
- Created on 19 February 2018
- Written by တႆးလွတ်ႈလႅဝ်း
ၸဝ်ႈသြႃႇ ဢၼ်မီးၼႂ်းၵိင်ႇၽႄၸႄႈဝဵင်းမိူင်းငေႃႉ ဝဵင်းၵျွၵ်းမႄး ၸႄႈတွၼ်ႈၵျွၵ်းမႄး ၸိုင်ႈတႆးပွတ်းႁွင်ႇ တူၼ်ၼိုင်ႈ ၸွႆႈထႅမ်ၽၵ်းၵပ်းၶဝ်ႈလႄႈ ၶွင်ၸႂ်ႉၼႂ်းၵၢၼ်မိုဝ်ႉၵႅင် ထိုင်ပုၼ်ႈတႃႇ ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢၼ်တူၵ်းၼႃႈတီႈ ပုၼ်ႈၽွၼ်း တူင်ႉၼိုင်ဝႆႉယူႇ ၼႂ်းၸိုင်ႈတႆးပွတ်းႁွင်ႇ။
ၸုမ်းတႆး ပွတ်းဢွၵ်ႇၶူင်း ၸွႆႈထႅမ် မူင်တိၼ် လႄႈ ငိုၼ်းတွင်း ပုၼ်ႈတႃႇၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး ပွတ်းဢွၵ်ႇၶူင်း
- Details
- Created on 19 February 2018
- Written by တႆးလွတ်ႈလႅဝ်း
ၸုမ်းၶိူဝ်းတႆးႁႅင်းၽွမ်ႉႁူမ်ႈ လႄႈ ၸုမ်းႁႅင်းပၢၼ်မႂ်ႇ ပွတ်းဢွၵ်ႇၶူင်း သွင်ၸုမ်း လႆႈၵႂႃႇယိုၼ်ႈတၢင်းၸွႆႈထႅမ် မူင်တိၼ် လႄႈ ငိုၼ်းတွင်း ထိုင်လုမ်းၵပ်းသၢၼ် လူင်ပွင်ၸိုင်ႈမၢၼ်ႈ (RCSS) ၵဵင်းတုင် ႁႂ်ႈပဵၼ်လွင်ႈၵမ်ႉၸွႆႈ ပုၼ်ႈတႃႇ ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်း ၸိုင်ႈတႆး (RCSS/SSA) ဢၼ်တူၵ်းၼႃႈတီႈပုၼ်ႈၽွၼ်း တူင်ႉၼိုင်ဝႆႉယူႇ ၼႂ်းၸိုင်ႈတႆးပွတ်းဢွၵ်ႇ ၼႆယဝ်ႉ။
More Articles...
- သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ႁူမ်ႈၵၼ်ၸွႆႈထႅမ် သၢႆသိုၵ်း ဢွင်ႇပေႉသိုၵ်း-2 ၶွင်ႇသီႇဢဝ်ၶိုၼ်းၸိုင်ႈတႆး
- ၸဝ်ႈႁေႃၶမ်းထႆး ပၼ်သူးၸၢင်ႉၽိူၵ်ႇတီႈ မိၼ်းဢွင်ႇလၢႆႇ
- ပီႈၼွင်ႉၵူၼ်းမိူင်းၵျွၵ်းမႄး ၸွႆႈထႅမ်ၶွင်ၵိၼ်တၢင်းယႅမ်ႉထိုင် ၵေႃႉသိုၵ်းၵေႃႉႁၢၼ် ၶွင်ႇသီႇဢဝ်ၶိုၼ်း ၸိုင်ႈတႆး တင်းၼမ်တင်းလၢႆ
- ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ်ငိုၼ်းတွင်းပုၼ်ႈတႃႇ ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း
- မုၵ်ႉၸုမ်းၽွမ်ႉႁူမ်ႈ ထုင်ႉမၢဝ်း ၸွႆႈထႅမ်ငိုၼ်း ပုၼ်ႈတႃႇ ပၢႆးပၺ်ႇၺႃႇ လႄႈ ၵေႃႉသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး
- ၽူႈၼမ်းၼႂ်း-3 RCSS ၶဝ်ႈႁူမ်ႈ ပၢင်ၵိၼ်လဵင်ႉၶဝ်ႈၶမ်ႈ မၢႆတွင်း ဝၼ်းမိူင်းႁူမ်ႈတုမ် တီႈၼေႇပျီႇတေႃႇ
- ၸၢႆးမၢဝ်ႇတႆး ထုင်ႉမၢဝ်း ၸွႆႈထႅမ်ၶူဝ်းၼုင်ႈတၢင်းဝႆႉ ပုၼ်ႈတႃႇၵေႃႉသိုၵ်းၵေႃႉႁၢၼ် RCSS/SSA ပွတ်းႁွင်ႇ 2-တပ်ႉ
- ၶွင်ႇသီႇဢဝ်ၶိုၼ်းၸိုင်ႈတႆး ၸတ်းပၢင်ၵုမ် CEC ၶွတ်ႇၽွတ်ႈၶွမ်ႇမသျိၼ်ႇ တႃႇလိူၵ်ႈတင်ႈႁူဝ်ပဝ်ႈမႂ်ႇ
- ပေႃႈမႄႈပီႈၼွင်ႉၵူၼ်းမိူင်း ပွတ်းႁွင်ႇ လႄႈ ပၢင်ဢူ ၸွႆႈထႅမ်ၶဝ်ႈၼမ်ႉငိုၼ်းတွင်းထိုင် RCSS/SSA တင်းၼမ်
- သင်ႇၶၸဝ်ႈ လႄႈ ၵူၼ်းမိူင်း ၸိူဝ်းယူႇသဝ်း ၼႂ်းၸိုင်ႈတႆး ႁူမ်ႈၵၼ်ၸွႆႈထႅမ် ၶူဝ်းၶွင်ၸႂ်ႉသွႆၵိၼ်ယႅမ်ႉ ထိုင် RCSS/SSA တီႈလွႆလမ်


text:
ဝၼ်းလၢႆးလုၵ်ႉၽိုၼ်ႉၸိုင်ႈတႆး ၵိူတ်ႇၶိုၼ်ႈမႃးၸိူင်ႉႁိုဝ်၊ လမ်ႇလွင်ႈတႃႇတႆးၸိူင်ႉႁိုဝ်။ ၵၢၼ်ႁၢင်ႈႁႅၼ်း တႃႇတေၶဝ်ႈႁူမ်ႈ ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် ဢၼ်ႁွင်ႉဝႃႈ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ဢၼ်တေၸတ်းႁဵတ်းတီႈၼေႇပျီႇတေႃႇ မီးၸိူင်ႉႁိုဝ်ၼၼ်ႉ- ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႆႉ ၽူႈၼမ်းၼႂ်း 1 ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး (SSPP/SSA) ၸဝ်ႈသိုၵ်းၵျေႃႇလႃႉ ဝႆႉၼင်ႇၼႆ။
ထၢမ်-ဝၼ်းလုၵ်ႉၽိုၼ်ႉၸိုင်ႈတႆးၼႆႉ ၵိူတ်ႇၶိုၼ်ႈပဵၼ်မႃးၸိူင်ႉႁိုဝ်ၶႃႈ?။
တွပ်ႇ- ဝၼ်းၵိူတ်ႇလၢႆးလုၵ်ႉၽိုၼ်ႉ ယိပ်းၵွင်ႈၵၢင်ႇၸိုင်ႈတႆးႁဝ်းၶႃႈၼႆႉ ဢိင်ၼိူဝ်ပိုၼ်းပိူင်ပဵၼ် ၵၢၼ်ပၢႆးမိူင်း ၸိူဝ်ႉၸၢတ်ႈၸိုင်ႈတႆးႁဝ်းၶႃႈ ဢီးသူၼ်းတုၵ်းယွၼ်းထိုင်မႃးသေ ၸင်ႇၵွႆႈၽုတ်းပဵၼ်မီးမႃး။ မၼ်းပဵၼ်ဝၼ်း ဢၼ်ထွတ်ႈမျၢတ်ႈယႂ်ႇလူင် ပုၼ်ႈတႃႇၸိူဝ်ႉၸၢတ်ႈၸိုင်ႈတႆးႁဝ်းၶႃႈ၊ မၼ်းမီးပိုၼ်းၸိူင်ႉႁိုဝ်ၼႆၵေႃႈ ႁူဝ်ႁုပ်ႈမၼ်း ႁဝ်းၶႃႈ လႆႈတၢင်ႇလၢတ်ႈၼႄၵၼ်မႃးယဝ်ႉ။ ၵွပ်ႈၼၼ် မၼ်းပဵၼ်ဝၼ်းဢၼ်ႁဝ်းၶႃႈဢမ်ႇလီလူင်လိုမ်း၊ ၸင်ႇၶုၵ်းၸႂ်လႆႈၶႆႈၸႂ်ထိုင်သေ ၸတ်းႁဵတ်းမႃးယူႇၵူႈပီ။
ထၢမ်-ၼႂ်းဝၼ်းမိူဝ်ႈၼႆႉ လႆႈမီးလွင်ႈတူင်ႉၼိုင်ၸိူင်ႉႁိုဝ်လၢႆလၢႆၶႃႈ?။
တွပ်ႇ-ပီၼႆႉတႄႉဢိင်ၼိူဝ်ငဝ်းလၢႆးဢၼ်မီးသေ ႁဝ်းၶႃႈလႆႈႁုပ်ႈသေႁဵတ်းဝႆႉ။ ႁဝ်းၶႃႈမီးပၢင်ၵႅဝ်ႈသွင်ပၢင်၊ ပၢင်ၼိုင်ႈပဵၼ်ပၢင်ၵႅဝ်ႈလူႇတၢၼ်း၊ ပၢင်းသင်ၶၸဝ်ႈလၢႆလၢႆဝတ်ႉ/ၵျွင်းသေလူႇတၢၼ်း ႁဵတ်းၽွၼ်းလီၵုသူလ်ပၼ် ၸိူဝ်းပဵၼ်ၵေႃႉႁၢၼ်လုၵ်ႉၽိုၼ်ႉႁဝ်းၶႃႈ ဢၼ်လႆႈတူၵ်းသုမ်းသဵင်ႈၵၢမ်ႇမႃး ၼႂ်းၶၢဝ်းတၢင်းလၢႆးလုၵ်ႉၽိုၼ်ႉ ယိပ်းၵွင်ႈၵၢင်ႇၸိုင်ႈတႆးႁဝ်း။ ထႅင်ႈပၢင်ၼိုင်ႈၼႆႉ ပဵၼ်ပၢင်ၵႅဝ်ႈဢၼ်ႁၼ်ယူႇမိူဝ်ႈၵႆႈၼႆႉၶႃႈ (ပၢင်ၵႅဝ်ႈၼႄၾၢင်ႁၢင်ႈသိုၵ်း၊ မွၵ်ႇလၢတ်ႈၶေႃႈၵႂၢမ်း ၶႆႈပိုၼ်းလၢႆးလုၵ်ႉၽိုၼ်ႉ)။
ထၢမ်-ၼႂ်းဝၼ်းမိူဝ်ႈၼႆႉ မၼ်းလမ်ႇလွင်ႈတႃႇတပ်ႉသိုၵ်းၸိုင်ႈတႆး ၸိူင်ႉႁိုဝ်ၶႃႈ?။
တွပ်ႇ-ဢိင်ၼိူဝ်ပိုၼ်းပိူင်ပဵၼ်ၵၢၼ်ပၢႆးမိူင်း ၸိူဝ်ႉၸၢတ်ႈၸိုင်ႈတႆး ဢီးသူင်ႇထိုင်မႃးသေ ဝၼ်းလၢႆးလုၵ်ႉၽိုၼ်ႉ ယိပ်းၵွင်ႈၵၢင်ႇၸိုင်ႈတႆး ဢၼ်ဝႃႈၼၼ်ႉၸင်ႇၵွႆႈမီးမႃး။ ဢိင်ၼိူဝ်လၢႆးလုၵ်ႉၽိုၼ်ႉယိပ်းၵွင်ႈၵၢင်ႇၸိုင်ႈတႆးႁဝ်းၶႃႈ ဢီးသူင်ႇပၼ်မီးမႃးသေလႄႈ ၸိူဝ်းပဵၼ်မူႇၸုမ်း တပ်ႉသိုၵ်းလၢႆးလုၵ်ႉၽိုၼ်ႉႁဝ်းၶႃႈ ၵူႈမူႇၵူႈၸုမ်းၼႆႉ ၸင်ႇၵွႆႈၽုတ်းပဵၼ်မီးမႃး၊ ၼႂ်းၼႆႉပႃးတင်းတပ်ႉသိုၵ်းၸိုင်ႈတႆးႁဝ်းၶႃႈသေ တိုၵ်းတေႃးတုၵ်းယွၼ်းဢဝ် သုၼ်ႇလႆႈသုၼ်ႇပဵၼ် ၸိူဝ်ႉၸၢတ်ႈၸိုင်ႈတႆးႁဝ်း။ ၵွပ်ႈၸိူင်ႉၼႆလႄႈ ဝၼ်းမိူဝ်ႈၼႆႉ ပဵၼ်ဝၼ်းလမ်ႇလွင်ႈတႃႇႁဝ်းၶႃႈတင်းသဵင်ႈယူႇၶႃႈ။
ထၢမ်-ၼႂ်းဝၼ်းလုၵ်ႉၽိုၼ်ႉၼႆႉ ၶႂ်ႈသင်ႇထိုင်တီႈၵူၼ်းၼုမ်ႇ ႁုၼ်ႈသႅၼ်းလင် ဢၼ်တေၶိုၼ်ႈမႃးၸိူင်ႉႁိုဝ်ၽွင်ႈၶႃႈ?။
တွပ်ႇ-ၶႂ်ႈသင်ႇလၢတ်ႈထိုင်တီႈၸိူဝ်းၵူၼ်းၼုမ်ႇႁဝ်းၶႃႈ ၸိူဝ်းပဵၼ်ၼေႃႇတႅၼ်းၶိူဝ်းႁဝ်းၶႃႈ၊ ၶႂ်ႈႁႂ်ႈႁူႉထိုင်ပိုၼ်းပိူင်ပဵၼ် ၵၢၼ်ပၢႆးမိူင်း ၸိူဝ်ႉၸၢတ်ႈၸိုင်ႈတႆးႁဝ်း မၼ်းလတ်းၽၢၼ်ႇမႃးၸိူင်ႉႁိုဝ် လီလီငၢမ်းငၢမ်း။ လၢႆးလုၵ်ႉၽိုၼ်ႉ ယိပ်းၵွင်ႈၵၢင်ႇၸိုင်ႈတႆး ဢၼ်ဝႃႈၼၼ်ႉ မၼ်းႁဵတ်းႁိုဝ်မီးၸိူင်ႉႁိုဝ်သေပဵၼ်မႃး၊ မၼ်းလတ်းၽၢၼ်ႇမႃး လၢႆၶၵ်ႉလၢႆတွၼ်ႈ၊ တီႈယိူင်းဢၢၼ်းသမ်ႉမီးၸိူင်ႉႁိုဝ်မႃး၊ ၸိူဝ်းပဵၼ်ၽူႈႁတ်းႁၢၼ်လုၵ်ႉၽိုၼ်ႉ ႁဝ်းတင်းၼမ်တင်းလၢႆၸိူဝ်းၼႆႉ ႁတ်းတိုၵ်းႁတ်းတၢႆႁတ်းဢဝ်ဢွင်ႇပွႆးမႃးၸိူင်ႉႁိုဝ်လၢႆလၢႆ ၸဵမ်ၵႂႃႇၸိူဝ်းၼႆႉ ၶႂ်ႈႁႂ်ႈဢွၼ်ၵၼ်ၶူၼ်ႉၶႆႈၸွပ်ႇႁႃလဵပ်ႈႁဵၼ်းသွၼ်ဢဝ် ႁႂ်ႈပွင်ႇၸႅင်ႈလႅင်းၸႂ်လီလီငၢမ်းငၢမ်း။
ၸွမ်းၼင်ႇၵႂၢမ်းၵူၼ်းထဝ်ႈႁဝ်းၶႃႈမီးဝႆႉဝႃႈ သိူဝ်တၢႆသိူဝ်တႅၼ်း-လႅၼ်းတၢႆလႅၼ်းပုတ်ႈၼၼ်ႉ ၼင်ႇႁိုဝ်ၵူၼ်းၼုမ်ႇ ႁဝ်းၶႃႈ သမ်ႉပေႃးတေသိုပ်ႇပုတ်ႈမႃႇဢဝ်လႆႈလီငၢမ်းၼၼ်ႉ ႁဝ်းၶႃႈထုၵ်ႇလီလႆႈလဵပ်ႈႁဵၼ်း ၸွပ်ႇႁႃႁူႉႁၼ်ဝႆႉလီလီငၢမ်းငၢမ်းယူႇ။
ထၢမ်-တွၼ်ႈတႃႇပၢင်ၵုမ်လူင် ႁူဝ်ပၢၵ်ႇပီ 21 ဢၼ်တေၸတ်းႁဵတ်းၼႆႉၶႃႈလူး လႆႈႁၢင်ႈႁႅၼ်းဝႆႉၸိူင်ႉႁိုဝ်ၽွင်ႈၶႃႈ?။
တွပ်ႇ-တွၼ်ႈတႃႇပၢင်ၵုမ်လူင်ပၢင်လူင် ပွၵ်ႈၵမ်းသွင်ၼႆႉ ဢၼ်ႁဝ်းၶႃႈလႆႈႁၢင်ႈႁႅၼ်းဝႆႉတႄႉ ၵွပ်ႈပိူဝ်ႈဝႃႈႁဝ်းၶႃႈၼႆႉ မၼ်းပဵၼ်လွၵ်းပိူင်ၶွမ်ႊမတီႊဢွၼ်ႁူဝ်၊ ဢဝ်ၵူၼ်းတင်းၼမ်ဝႃႈ။ လိူဝ်သေၼၼ်ႉ ႁဝ်းၶႃႈသမ်ႉမီးဢူၺ်းလီ တပ်ႉၽွမ်ႉႁူမ်ႈလၢႆမူႇလၢႆၸုမ်း၊ တေႃႇထိုင်ယၢမ်းလဵဝ် ဢၼ်ႁဝ်းၶႃႈလႆႈႁဵတ်းသၢင်ႈဝႆႉ မိူၼ်ၸိူင်ႉၼင်ႇၽူႈၼမ်းၼႃႈ ႁဝ်းၵႂႃႇၶိုၼ်ႈပၢင်ၵုမ် ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး တီႈၵဵင်းမႆႇသေႁွတ်ႈၽႅဝ်မႃး။ ထႅင်ႈၾၢႆႇၼိုင်ႈ ၽူႈၼမ်းၼႂ်း 2 ႁဝ်းၶႃႈၵေႃႈ တိုၵ်ႉၵႂႃႇၶိုၼ်ႈပၢင်ၵုမ် ၵေႃႁူမ်ႈသၢင်ႈၸိုင်ႈတႆး တီႈတႃႈၵုင်ႈ။
ၾၢႆႇၼိုင်ႈၵေႃႈ ဢၼ်ပဵၼ်ၽူႈၼမ်းၼႂ်း 3 ႁဝ်းၶႃႈ ၸဝ်ႈႁၢၼ်ပႃႉထုၼ်း ၵေႃႈတိုၵ်ႉၵႂႃႇၶိုၼ်ႈပၢင်ၵုမ်ဝႆႉ ႁူမ်ႈၵၼ်တင်း ၸုမ်းဢူၺ်းလီပွတ်းႁွင်ႇႁဝ်းၶႃႈ တီႈမိူင်းဝႃႉပၢင်သၢင်း။ ထႅင်ႈၾၢႆႇၼိုင်ႈၵေႃႈ ၽူႈၵွၼ်းႁွင်ႈၵၢၼ်တပ်ႉၽွမ်ႉႁူမ်ႈႁဝ်း ၸွမ်ႁၢၼ်ၸၢႆးထူး ဢွၼ်ႁူဝ်သေ ပေႃးမိူဝ်ႈၽုၵ်ႈၼႆႉ တေၶိုၼ်ႈႁွတ်ႈၶဝ်ႈႁူမ်ႈပၢင်ၵုမ် UNFC ။ ငဝ်းလၢႆးၵူႈလွင်ႈလွင်ႈ ၸိူဝ်းၼႆႉ ႁဝ်းၶႃႈလႆႈဢဝ်မႃးၶွၼ်ႈတုမ်ၵၼ်။ ၽူႈၼမ်းၼႃႈႁဝ်းၶႃႈ ၽႅဝ်မႃးယဝ်ႉလႄႈ တီႈငဝ်ႈငုၼ်းႁဝ်းၶႃႈ တေဢုပ်ႇဢူဝ်းၵၼ် လွင်ႈႁဝ်းၶႃႈတေၶဝ်ႈပႃးတူင်ႉၼိုင်ၵႂႃႇၸွမ်းၸိူင်ႉႁိုဝ် ၸိူဝ်းၼႆႉ။
ထၢမ်-ၼႂ်းဝၼ်းလုၵ်ႉၽိုၼ်ႉၼႆႉ ၶႂ်ႈသင်ႇလၢတ်ႈၸိူင်ႉႁိုဝ်ၶႃႈ?။
တွပ်ႇ-ၼႂ်းဝၼ်းလုၵ်ႉၽိုၼ်ႉၼႆႉ ပေႃးႁဝ်းၶႃႈမႃးထတ်းတူၺ်း ၸွမ်းပိုၼ်းလၢႆးလုၵ်ႉၽိုၼ်ႉ ယိပ်းၵွင်ႈၵၢင်ႇၸိုင်ႈတႆး ႁဝ်းၸိုင် လၢႆးလုၵ်ႉၽိုၼ်ႉယိပ်းၵွင်ႈၵၢင်ႇၸိုင်ႈတႆးႁဝ်းၶႃႈၼႆႉ သိုပ်ႇၵိူတ်ႇဢွၵ်ႇမီးမႃးပၼ်မူႇၸုမ်း တပ်ႉသိုၵ်း ဢၼ်ယိပ်းၵွင်ႈၵၢင်ႇသေ ႁဵတ်းပုၼ်ႈလီတွၼ်ႈတႃႇၸိူဝ်ႉၸၢတ်ႈၸိုင်ႈတႆးႁဝ်းၼၼ်ႉ မႃးလၢႆမူႇလၢႆၸုမ်း။ ၼႂ်းလၢႆမူႇၸုမ်းၸိူဝ်းၼႆႉ ဢိင်ၼိူဝ်တီႈယိူင်းဢၢၼ်းၽႂ်မၼ်းသေ ၶွတ်ႇၽွတ်ႈယဝ်ႉ တႅၵ်ႇယၢႆႈလူႉလႅဝ်ၵႂႃႇၸိူဝ်းၼႆႉ ၵေႃႈမီး၊ ဢၼ်ၶိုၼ်းၶွတ်ႇၽွတ်ႈထႅင်ႈၵေႃႈမီး။ ၼႂ်းၼႆႉ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆးႁဝ်းၵေႃႈ ၸုၵ်းမၼ်ႈဝႆႉယူႇ။ ဢၼ်တေႃႇသိုပ်ႇလၢႆးလုၵ်ႉၽိုၼ်ႉသေ ၶိုပ်ႈၼႃႈမႃးၼႆႉ တီႈတႅၵ်ႈၼႄမိူၼ်ၸိူင်ႉၼင်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆးႁဝ်းၶႃႈၼႆၵေႃႈမီးဝႆႉ။ မိူၼ်ၸိူင်ႉၼင်ႇၸုမ်းမိူင်းလႃးႁဝ်းၶႃႈၼႆၵေႃႈ မၼ်းပဵၼ်တူင်ႇသိုပ်ႇ လၢႆးလုၵ်ႉၽိုၼ်ႉယိပ်းၵွင်ႈၵၢင်ႇၸိုင်ႈတႆးႁဝ်းၶႃႈ။
မိူၼ်ၼင်ႇၸုမ်းပီႇတူႉၸိတ်ႉလၢႆမူႇလၢႆၸုမ်း တီႈတႅၵ်ႈၼႄမိူၼ်ၼင်ႇၸုမ်း ပီႇတူႉၸိတ်ႉႁဝ်းၶႃႈ သႅင်ၵႅဝ်ႉ၊ မိူင်းၶိူဝ်း၊ တီႈၸုမ်း 7 ၵႃလီႉ၊ ၸုမ်းမၢၵ်ႇၵႅင်း၊ ၸုမ်းႁူဝ်မိူင်း ၸဝ်ႈမႁႃႇၵျႃႇၶဝ်၊ ၸုမ်း 758 ၶဝ်၊ ၸုမ်းပူဝ်ႇမူၼ်း၊ ၸုမ်းလၢဝ်းမႃးၶဝ် ၸဵမ်ၵႂႃႇၸိူဝ်းၼႆႉ မၼ်းပဵၼ်တူင်ႇသိုပ်ႇလၢႆးလုၵ်ႉၽိုၼ်ႉ ယိပ်းၵွင်ႈၵၢင်ႇၸိုင်ႈတႆးႁဝ်းၶႃႈ ၵူၺ်းၵူၺ်း။ ပေႃးတူၺ်းၸိူဝ်းၼႆႉ ငဝ်းလၢႆးတေႃႈလဵဝ် ဢၼ်ႁဝ်းၶႃႈလူဝ်ႇၼႃႇၼႃႇၼႆႉ ပဵၼ်တူင်ႇသိုပ်ႇ တီႈလဵဝ်ၵၼ်ၵေႃႈ တိုၵ်ႉပဵၼ်လၢႆမူႇလၢႆၸုမ်းဝႆႉ၊ ႁဝ်းၶႃႈပႆႇၶွၼ်ႈတုမ်ၵၼ်လႆႈ။
ပေႃးမႃးတူၺ်း ၾၢႆႇၸၢဝ်းၶိူဝ်းႁဝ်းၶႃႈၼႆၵေႃႈ ပီႈၼွင်ႉဝႃႉႁဝ်းၶႃႈၼႆၵေႃႈ တုၵ်းယွၼ်းသုၼ်ႇလႆႈသုၼ်ႇပဵၼ်ႁင်းၶဝ် တၢင်းၼိုင်ႈ။ ပီႈၼွင်ႉပလွင်ႈၵေႃႈ တုၵ်းယွၼ်းသုၼ်ႇလႆႈသုၼ်ႇပဵၼ်ၶဝ်တၢင်းၼိုင်ႈ၊ ပီႈၼွင်ႉပဢူဝ်းၵေႃႈ တုၵ်းယွၼ်းသုၼ်ႇလႆႈသုၼ်ႇပဵၼ်ၶဝ်မႃး၊ ၸိူဝ်းၸၢဝ်းၶိူဝ်းဢွၼ်ႇၸိူဝ်းၼႆႉၵေႃႈ မေႃလၢတ်ႈၵႂၢမ်းမႃး သိုဝ်ႈၽႂ်သိုဝ်ႈမၼ်း။ ၵွပ်ႈၼႆလႄႈ လွင်ႈၽွမ်ႉႁူမ်ႈတႆးႁဝ်းၶႃႈလႄႈ လွင်ႈၽွမ်ႉႁူမ်ႈၸၢဝ်းၶိူဝ်းႁဝ်းၶႃႈၼႆႉ ယိၼ်းလီမႆႈၸႂ်တႄႉတႄႉ။ ၵွပ်ႈၼႆလႄႈ ဢၼ်ၶႂ်ႈလၢတ်ႈႁႅင်းႁႅင်း ၼႂ်းဝၼ်းလၢႆးလုၵ်ႉၽိုၼ်ႉ ယိပ်းၵွင်ႈၵၢင်ႇ ၸိုင်ႈတႆးႁဝ်းၼႆႉ ႁဝ်းလူဝ်ႇလႆႈႁူမ်ႈၵၼ်ၵေႃႇသၢင်ႈ လွင်ႈၽွမ်ႉႁူမ်ႈၶိူဝ်းတႆးႁဝ်းႁႂ်ႈလႆႈလီလီငၢမ်းငၢမ်း၊ ပေႃးၼၼ် လွင်ႈၽွမ်ႉႁူမ်ႈၸိုင်ႈတႆးႁဝ်းၶႃႈၵေႃႈ ၸင်ႇမၼ်ႈၵႅၼ်ႇၼႅၼ်ႈၼႃ ၶႂ်ႈလၢတ်ႈမီးၸိူင်ႉၼႆ။


text:
ႁွင်ႈၵၢၼ်ၾၢႆႇၵူၼ်းႁဵတ်းၵၢၼ် ၵဵင်းမႆႇ ဢၼုၺၢတ်ႈပၼ် ႁႅင်းၵၢၼ်ယၢၼ်မိူင်း မၢၼ်ႈ၊လၢဝ်း၊ ၶႅမ်ႊၿေႃႊတီႊယိူဝ်ႊ ႁႂ်ႈၵႂႃႇယွၼ်းထႅမ် တီႈႁဵတ်းၵၢၼ် ဢၼ်တေၵႂႃႇႁဵတ်း တၢင်ႇၸႄႈတွၼ်ႈသေ ဢွၵ်ႇၵႂႃႇႁဵတ်းၵၢၼ်လႆႈ ၸူဝ်ႈၶၢဝ်း ဝႃႈၼႆ ။
ၵူၼ်းဢၼ်ဢွၵ်ႇႁဵတ်းၵၢၼ်လႆႈ တၢင်ႇၸႄႈတွၼ်ႈၼၼ်ႉ တၵ်းတေလႆႈ ပဵၼ်ၵူၼ်းႁဵတ်းၵၢၼ်ဢၼ် ႁပ်ႉထတ်း ဝႃႈ ၸဝ်ႈပဵၼ်ၵူၼ်းလုၵ်ႉမိူင်းလႂ်မႃး ပဵၼ်ၵူၼ်းဢၼ်ယိပ်းဝႂ် PassPort သေ ၶဝ်ႈႁဵတ်းၵၢၼ်မိူင်းထႆး ၸွမ်းၼင်ႇ လူင်ပွင်ၸိုင်ႈသွင်မိူင်း လူင်းလၢႆးမိုဝ်း MOU လႆႈၸႂ်ၵၼ်ၶပ်းၶိုင်ဝႆႉ ။
ၼၢင်းယဝ်ႊဝၽႃႊ ၽိၿုၼ်ႊၽူၼ်ႊ ႁွင်ႈၵၢၼ်ၾၢႆႇၵူၼ်းႁဵတ်းၵၢၼ် ၵဵင်းမႆႇ လၢတ်ႈတီႈ ၶျဵင်းမႂ်ႇ ၼိဝ်းသ် ဝႃႈ – “ဢၼ်ႁဝ်းၶႃႈပိုတ်ႇ ပၼ်ဢၼုၺၢတ်ႈၼႆႉတႄႉ ယွၼ်ႉပိူဝ်ႈဝႃႈ လၢႆၼႃႈၵၢၼ် ထူပ်း တၢင်းယၢပ်ႇ မိူၼ်ၼင်ႇ ၼႃႈၵၢၼ်ၵေႃႇသၢင်ႈ၊ ၵၢၼ်တေႃႉသူင်ႇ လႄႈၵၢၼ်ဢၼ်ၵႆႉလႆႈဢွၵ်ႇတၢင်းၸိူဝ်းၼႆႉ။ ၼင်ႇႁိုဝ်တေမီးလွင်ႈ ငၢႆႈလူမ်ၸႂ် လွင်ႈၵႂႃႇမႃး ႁဵတ်းၵၢၼ် လွင်ႈၵႆႉဢွၵ်ႇပိုၼ်ႉ တီႈၸိူဝ်းၼႆႉလႄႈ ၸင်ႇပိုတ်ႇ ပၼ်ဢၼုၺၢတ်ႈ”ဝႃႈၼႆ ။
ၵူၼ်းမိူင်းတႆး ဢၼ်မႃးႁဵတ်းၵၢၼ်မိူင်းထႆးၼပ်ႉသႅၼ် ၽႅၼ်ၵၢၼ်ႁဵတ်းဝတ်းမႂ်ႇ ပၼ်ၵူၼ်းမႂ်ႇ ယင်းပႆႇမီး ၶေႃႈပိုၼ်ၽၢဝ်ႇသင် ၵူၼ်းၶဝ်ႈမႃးႁႃႁဵတ်းၵၢၼ် ၼႂ်းမိူင်းထႆးတႄႉ တိုၵ်ႉမီးယူႇၵူႈဝၼ်းၼႆ – ၸၢႆးၼွႆႉ ဝဵင်းမႄႈသၢႆလၢတ်ႈ ။
ၼၢင်းယဝ်ႊဝၽႃႊ သိုပ်ႇလၢတ်ႈထႅင်ႈဝႃႈ – “ႁႅင်းၵၢၼ်ယၢၼ်မိူင်း ႁႂ်ႈႁဵတ်းၵၢၼ်ၸွမ်းပေႃႈလဵင်ႉ၊ မႄႈလဵင်ႉ ၸွမ်းၼင်ႇၸိုဝ်ႈ ဢၼ်တႅမ်ႈဝႆႉ ၼႂ်းဝတ်းၼၼ်ႉ ။ သင်ဢမ်ႇႁဵတ်းၸွမ်းၼင်ႇပၵ်းပိူင်မၢႆမီႈၸိုင် မီးတူတ်ႈတၢမ်ႇ မႂ်ငိုၼ်း 20,000 ၿၢတ်ႇ သင်မီးလွင်ႈၶွင်ႈၶမ် ၶႂ်ႈထၢမ်လၢႆးႁူဝ်ယွႆႈၼႆၸိုင် ၵပ်းသိုပ်ႇတွင်ႈထၢမ် လႆႈတီႈမၢႆၾူၼ်း
0-5311-2911-4 ၵူႈဝၼ်းႁဵတ်းၵၢၼ်လူင်ပွင်ၸိုင်ႈ ” ။
ႁွင်ႈၵၢၼ်ၾၢႆႇၵူၼ်းႁဵတ်းၵၢၼ်မိူင်းထႆး ပိုၼ်ၽၢဝ်ႇသဵၼ်ႈမၢႆႁႅင်းၵၢၼ်ယၢၼ်မိူင်း ႁူဝ်ႁုပ်ႈၼႂ်းပီ 2016 ၼၼ်ႉဝႃႈ- ႁႅင်းၵၢၼ်ဢၼ်ထတ်ထွင်ၵူၼ်းၵိုၵ်းမိူင်း (ၽိသုတ်ႇသၼ်ႊၶျၢတ်ႊ) ယဝ်ႉၼၼ်ႉ မီး 897 828 ၵေႃႉ၊ ဢၼ်ၶဝ်ႈမိူင်းလူၺ်ႈပိူင် MOU မီး 392,749 ဢၼ်ဢမ်မီးၼႂ်းသဵၼ်ႈမၢႆၵေႃႈယင်းတေမီးထႅင်ႈဝႃႈၼႆ ။


text:
ၶၢဝ်ႇယႃႈမဝ်းၵမ်
တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈ ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ်
- Details
- Created on 29 June 2017
- Written by တႆးလွတ်ႈလႅဝ်း
တပ်ႉၵွင်ၽၢႆႇၽဵဝ်ႈမူၺ်ႉ ယႃႈမဝ်းၵမ် ဢၼ်ယူႇၽၢႆႇတႂ်ႈ ၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်း ၸိုင်ႈတႆး (RCSS/SSA) ၸွပ်ႇသွၵ်ႈ ၵူတ်ႇထတ်း ၼႂ်းၼႃႈတီႈ တူင်ႉၼိုင်သေ တီႉၺွပ်းလႆႈၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် ႁူမ်ႈ 2 ၵေႃႉ။
RCSS ၸတ်းပၢင်ၽဝ်ယႃႈ ၼႂ်းၼႃႈတီႈ ၵိုၼ်းယႂ်ႇ
- Details
- Created on 27 June 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) လႆႈၸတ်းပၢင်ၽဝ်ယႃႈမဝ်းၵမ် တီႈဢိူင်ႇဝၢၼ်ႈၼႃး ၼႂ်းၼႃႈတီႈမၢႆ-5 မီးၽူႈယႂ်ႇၵူၼ်းလူင် ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး၊ သင်ႇၶၸဝ်ႈလႄႈ ၵူၼ်းမိူင်းၼႂ်းပိုၼ်ႉတီႈ ၶဝ်ႈႁူမ်ႈၸမ်ထိုင်ႁဵင် ၼႆယဝ်ႉ။
RCSS ၸတ်းဝၼ်းသၢၼ်ၶတ်း ယႃႈမဝ်းၵမ် တီႈလွႆတႆးလႅင်းသေ ၸတ်းပၢင်ၽဝ်ယႃႈမဝ်းၵမ် တီႈၼႂ်းမိူင်း
- Details
- Created on 26 June 2017
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸတ်းဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈ ၵူႈမိူင်းမိူင်း တီႈငဝ်ႈ ၸိုင်ႈ လွႆတႆးလႅင်းသေ ၸတ်းပၢင်ၽဝ်ယႃႈ ၼႂ်းၼႃႈတီႈ ဝဵင်းၵဵင်းတွင်း မိူင်းတႆးပွတ်းၸၢၼ်း။
တပ်ႉသိုၵ်းၸိုင်ႈတႆး (RCSS/SSA) တီႉၺွပ်းလႆႈ ၵူၼ်းၵႃႉၶၢႆ ယႃႈမဝ်းၵမ် လႄႈ ယႃႈမဝ်းၵမ် တင်းၼမ်
- Details
- Created on 17 June 2017
- Written by တႆးလွတ်ႈလႅဝ်း
တပ်ႉသိုၵ်းၸိုင်ႈတႆး (RCSS/SSA) ၸွပ်ႇသွၵ်ႈတူင်ႉၼိုင် ၵူတ်ႇထတ်းၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈၼႂ်း ၼႃႈတီႈတူင်ႉၼိုင်သေ တီႉၺွပ်းလႆႈ ၵူၼ်းၵႃႉၶၢႆ ယႃႈမဝ်းၵမ် 2 ၵေႃႉ လႄႈ ယႃႈမ မိၵ်ႈ WY တင်းၼမ်။
KIO/KIA ပၼ်တၢမ်ႇတၢႆ လႄႈ တၢမ်ႇထွင်ႇ ၵူၼ်းမိူင်းသွင်ၵေႃႉ ဢၼ်ယိုဝ်းၸုမ်းၽဵဝ်ႈမူၺ်ႉယႃႈ
- Details
- Created on 15 June 2017
- Written by တႆးလွတ်ႈလႅဝ်း
ၵူၼ်းမိူင်း ၸဝ်ႈသူၼ်ၽုၵ်ႇသွမ်ႈယႃႈ 2-ၵေႃႉ ဢၼ်ဢဝ်ၵွင်ႈယိုဝ်း ၽူႈၶဝ်ႈၸုမ်း ၽဵဝ်ႈမူၺ်ႉယႃႈမဝ်းၵမ် ၵူၼ်းမိူင်းၶၢင် (Pat Jasan) ၼၼ်ႉ တပ်ႉသိုၵ်းလွတ်ႈလႅဝ်း သဝ်းၶေႃၶၢင် (KIO/KIA) လႆႈထတ်းသိၼ် တႅပ်းတတ်း ပၼ်တၢမ်ႇတၢႆ ၵေႃႉၼိုင်ႈ၊ တၢမ်ႇထွင်ႇ 7-ပီႊ ၵေႃႉၼိုင်ႈ ၼႆယဝ်ႉ။
More Articles...
- တပ်ႉသိုၵ်းၸိုင်ႈတႆး (RCSS/SSA) လႄႈ ပေႃႈမႄႈၵူၼ်းမိူင်း ႁဵတ်းပၢင်ၵုမ် ၵဵဝ်ႇလူၺ်ႈလွင်ႈ ၽေးၶဵၼ်လူင် ယႃႈမဝ်းၵမ်
- RCSS/SSA တိၺွပ်းလႆႈ ၵူၼ်းၵႃႉၶၢႆ/သူႇၵိၼ်ယႃႈ 3-ၵေႃႉ တီႈၵျွၵ်းမႄး
- ၵူၼ်းယွင်ႇမဝ်း ယႃႈမဝ်းၵမ် ႁႅမ်ၵူၼ်းတၢႆထင်တီႈ ၸႄႈဝဵင်းၵဵင်းတုင်
- RCSS/SSA တီႉၺွပ်းလႆႈၵူၼ်းသူႇသမ်းၵိၼ်ယႃႈမဝ်းၵမ် တီႈၸႄႈဝဵင်းၵဵင်းတွင်း
- တပ်ႉသိုၵ်းၸိုင်ႈတႆး တီႉၺွပ်းလႆႈၵူၼ်းသူႇ သမ်းၵိၼ်ယႃႈမဝ်းၵမ်
- ၵူၼ်းမိူင်းတႆး လႄႈ မိူင်းၶၢင် ၼႄၵၢင်ၸႂ်သၢၼ်ၶတ်း ယႃႈမဝ်းၵမ်
- RCSS/SSA တိၺွပ်းလႆႈ ယႃႈမ လႄႈ ၵူၼ်းၶၢႆထႅင်ႈသေ သူင်ႇပၼ် ပလိၵ်ႈမၢၼ်ႈ
- RCSS/SSA တိၺွပ်းလႆႈ ယႃႈမႃႉ လႄႈ ၵူၼ်းၶၢႆ
- ၼမ်ႉၶမ်း တိလႆႈယႃႈ လႄႈ ၵူၼ်းၵႃႉ 3-ၵေႃႉ
- RCSS/SSA တိလႆႈၵူၼ်းလႄႈ ယႃႈမႃႉသွင်မိုၼ်ႇပႅတ်ႇႁဵင်မဵတ်ႉပၢႆ တီႈလွႆလႅမ်


text:
ပီႈၼွင်ႉၸၢဝ်းၶိူဝ်းတႆး ၸဵမ်မိူဝ်ႈၵွၼ်ႇတေႃႇထိုင်ယၢမ်းလဵဝ် ဢွၼ်ၵၼ်ယုမ်ႇယမ်ဝႃႈ ပေႃးထိုင်မႃးၶၢဝ်း သွၼ်းၼမ်ႉ သၢင်းၵျၢၼ်ႇၼႆ တေမီးၶုၼ်ၽီၶုၼ်သၢင်သၢင်းၵျၢၼ်ႇလူင်းမႃး မိူင်းၵူၼ်းၼႆလႄႈ ဢွၼ် ၵၼ်ႁၢင်ႈႁႅၼ်းမွၵ်ႇမေႃႈၼမ်ႉ ပႂ်ႉႁပ်ႉတွၼ်ႈတီႈႁိူၼ်းၽႂ်မၼ်း။
ၸွမ်းၼင်ႇတၢင်းယုမ်ႇယမ်ၼၼ်ႉသေ ၽိုၼ်လိၵ်ႈမႁႃႇသၢင်းၵျၢၼ်ႇပီသႃႇသၼႃႇ2560/2017 ၼႆႉ သြႃႇၶမ်းၶွင်ႇလႆႈသွၼ်ႇၼပ်ႉၸွမ်းၼင်ႇယၢမ်းသၢင်းၵျၢၼ်ႇတင်းသွင်မိူင်း (မိူင်းတႆး-ထႆး) သေတႅမ်ႈဢွၵ်ႇဝႆႉဝႃႈ- ပီၼႆႉၶုၼ်လူင်သၢင်းၵျၢၼ်ႇ ၼုင်ႈတင်းၶူဝ်းဢၼ်မီးသီၶၢဝ်သႂ်မၢပ်ႈႁိူဝ်ႈၼၼ်ႉ သေ မိုဝ်းၶွၼ်ၶႂႃယိပ်းၶႂၢၼ် မိုဝ်းၶွၼ်သၢႆႉယိပ်းၵၼ်းသၢင်းသေယဝ်ႉ ၶီႇဝူဝ်းသူဝ်း ဢုသၽလုၵ်ႉၸဵင်ႇ ၸၢၼ်းဝၼ်းဢွၵ်ႇမိူဝ်းၵႂႃႇၼႃႈတၢင်းတူၵ်းၼႆယဝ်ႉ။
ၶၢဝ်းယၢမ်းၼၼ်ႉ ဢၼ်ပဵၼ်ၼၢင်းၽီသိၵ်ႉထိမၼ်ႇတတေႇဝီႇ ႁွပ်ႇဢုမ်ႈႁူဝ်သၢင်းၵျၢၼ်ႇၼၼ်ႉ ၶၢဝ်းယၢမ်းတဵမ်တၼ်းယဝ်ႉလႄႈ ၸင်ႇသိုပ်ႇယိုၼ်ႈမွပ်ႈဢၢပ်ႈပၼ် ၼၢင်းၽီရႃႇသၵႃႇတေႇဝီႇ ၸင်ႇၼင်ႈ ၶုပ်ႉၶဝ်ႇသေယိုၼ်ႈႁပ်ႉႁွပ်ႇဢုမ်ႈႁူဝ်သၢင်းၵျၢၼ်ႇယူႇယဝ်ႉ။
ဝၼ်းသၢင်းၵျၢၼ်ႇတူၵ်း ပဵၼ်ပီၵေႃးၸႃႇ1378 လိူၼ်ႁႃႈလွင်ႈ3 ၶမ်ႈ ပီၶရိတ်ႉ 14/04/2017 ဝၼ်းသုၵ်း ယၢမ်းၵၢင်ၼႂ် 2 မူင်းပၢႆ 49 မိၼိတ်ႉ 12 ၸႅၵ်ႉၵၢၼ်ႉ (ပဵၼ်ယၢမ်းသၢင်းၵျၢၼ်ႇ မိူင်းထႆးတူၵ်းယဝ်ႉ။ မိူင်းတႆးၸမ်ႉ တူၵ်းၺႃးဝၼ်းတီႈ 14/04/2017 ဝၼ်းသုၵ်းယၢမ်း ၵၢင်ၼႂ် 4 မူင်းပၢႆ 56 မိၼိတ်ႉ29 ၸႅၵ်ႉၵၢၼ်ႉၼႆယဝ်ႉ။
သၢင်းၵျၢၼ်ႇၵျၢပ်ႈ
ပီၵေႃးၸႃႇ 1378 ၼီႈလိူၼ်ႁႃႈလွင်ႈ 4 ၶမ်ႈပီၶရိတ်ႉ 15/04/2017 ဝၼ်းသဝ် ပဵၼ်ဝၼ်း သၢင်း ၵျၢၼ်ႇၵျၢပ်ႈ(ႁွင်ႉ) ဝၼ်းၼဝ်ႈ ဝၼ်းၼႆႉပဵၼ်ဝၼ်းလီ သွၼ်းၼမ်ႉၽြႃး ပတ်းၽဵဝ်ႈ တီႈယူႇ တီႈၵိၼ် ႁၢင်ႈႁေႃႁိူၼ်းယေး၊ သၵ်ႉၶူဝ်းလွႆးလဵင်း ႁႂ်ႈၸိုၼ်ႈၸၢင်ႇမူတ်းသႂ်၊ လီသွၼ်းၼမ်ႉၶဵင်ႇႁေႃ၊ ၸဝ်ႈဝၢၼ်ႈ ၸဝ်ႈမိူင်း ႁႂ်ႈပေႃးလီလွမ်လီတူၺ်း။
သၢင်းၵျၢၼ်ႇၶိုၼ်ႈ
ပီၵေႃးၸႃႇ1378 လိူၼ်ႁႃႈလွင်ႈႁႃႈၶမ်ႈ ပီၶရိတ်ႉ 16/04/2017 ဝၼ်းဢႃးတိတ်ႉ ယၢမ်းၵၢင်ၼႂ် 6 မူင်း 46 မိၼိတ်ႉ 48 ၸႅၵ်ႉၵၢၼ်ႉ ပဵၼ်ယၢမ်းသၢင်းၵျၢၼ်ႇမိူင်းထႆးၶိုၼ်ႈယဝ်ႉ။ မိူင်းတႆးၸမ်ႉ16/04/2017 ယၢမ်းၵၢင်ၼႂ် 9 မူင်း1 မိၼိတ်ႉ 10 ၸႅၵ်ႉၵၢၼ်ႉပဵၼ်ယၢမ်း သၢင်းၵျၢၼ်ႇ ၶိုၼ်ႈယဝ်ႉ။
ယၢမ်းၽွင်းသၢင်းၵျၢၼ်ႇတူၵ်းတေႃႇထိုင် ဝၼ်းပီမႂ်ႇၼိုင်ႈဝၼ်းၼၼ်ႉ ဢၼ်လီၵမ်၊ လီဝႄႈမီး 10 ပိူင်
1. ဢမ်ႇလီႁွင်ႉႁႆႈ
2.ဢမ်ႇလီမေႇထုၼ်ႇ ႁွမ်းသွင် ပွင်ၵၢၼ်ၵႃႇမ
3.ဢမ်ႇလီဢဝ် တူဝ်ၸႂ်ပိူၼ်ႈတၢႆ
4.ဢမ်ႇလီထိူဝ်ၼိူဝ်ႉ မူင်ႇလိူတ်ႈ ပိူၼ်ႈဢွၵ်ႇ
5.ဢမ်ႇလီၶိုၼ်ႈတူၼ်ႈမႆႉ ပွမ်ႈမႆႉ လၢၼ်းၽိူဝ်
6.ဢမ်ႇလီၵူႈၼီႈယိုမ်ၶွင်
7.ဢမ်ႇလီၽိတ်းၽႅၵ်ႇထဵင်ၵၼ်
8.ဢမ်ႇလီဢွၵ်ႇၶၢဝ်းတၢင်းၵႆ
9.ဢမ်ႇလီလုပ်ႈမုၼ်ႈတႃးၽွင်
10.ဢမ်ႇလီၵိၼ်လဝ်ႈသူႈယႃႈမဝ်းမိင်း
ၼႂ်း10 ပိူင်ၼႆႉႁႂ်ႈၵမ်ႁႂ်ႈဝႄႈၵၼ်တႃႉဝႃႈၼႆ။
ၼႂ်းၾိင်ႈႁိတ်ႈႁွႆးပွႆးသွၼ်းၼမ်ႉ(ၶၢဝ်းလိူၼ်ႁႃႈ) ၼႂ်းတႆးႁဝ်းၼႆႉ ဢွၼ်ၵၼ်ႁဵတ်းတၢင်းလီၵုသူလ် လုၵ်ႈလၢၼ်ၸိူဝ်းၵႂႃႇတၢင်ႇတီႈတၢင်ႇတၢင်းၵေႃႈ ဢွၼ်ၵၼ်ပွၵ်ႈမႃးႁေႃႁိူၼ်းၸႂ်းပေႃႈမႄႈ၊ ဢွၼ်ၵၼ် ႁၢင်ႈႁႅၼ်းၶူဝ်းလူႇၶူဝ်းတၢၼ်းႁဵတ်းၶဝ်ႈမုၼ်းႁေႃႇ(လိူၼ်ႁႃႈ)ပိူဝ်ႈဢဝ်ၵႂႃႇၵၼ်ႇတေႃးပေႃႈထဝ်ႈမႄႈၵႄႇ၊ ၽူႈယႂ်ႇၵူၼ်းလူင်ဢၼ်ႁဝ်းၼပ်ႉယမ်။ ၶိုၼ်ႈၵျွင်းလွင်းမွၵ်ႇလႄႈ ၵူၼ်းၼုမ်ႇဢွၼ်ၵၼ်သွၼ်း ၼမ်ႉၵၼ် မူၼ်ႈမူၼ်ႈသိူဝ်းယူႇယဝ်ႉ။
လိူဝ်သေမိူင်းတႆးယဝ်ႉမိူင်းဢၼ်မီးပၢင်ပွႆးသွၼ်းၼမ်ႉလိူၼ်ႁႃႈယင်းမီးမိူင်းထႆး၊ မိူင်းမၢၼ်ႈ၊ မိူင်းၶႄႇ၊ မိူင်းလၢဝ်း၊ မိူင်းၶႅမ်ႊပေႃႊၻီႊယိူဝ်ႊ၊ မိူင်းဢိၼ်ႊၻီႊယိူဝ်ႊ ၸဵမ်ၸိူဝ်းၼႆႉထႅင်ႈ။


text:
ၶၢဝ်ႇ
ဢပုမ်ႇ တႃႇၵူၼ်းလူင်တူၺ်း
- Details
- Created on 26 August 2015
- Written by တႆးလွတ်ႈလႅဝ်း
တီႈၶေးၼမ်ႉမႄႈၼိုင်ႈ ဢမ်ႇၵႂၢင်ႈယႂ်ႇၵႃႈႁိုဝ်ၼၼ်ႉ တီႈၼိုင်ႈ မီးလွင်ႈလၢၵ်ႇလၢႆးၼႃႇၼႃႇ၊ လၢၵ်ႇလၢႆးၸိူင်ႉႁိုဝ်ၼႆၸမ်း မီးၵူၼ်းၸၢႆးၵေႃႉၼိုင်ႈ ဢၢပ်ႇၼမ်ႉဝႆႉ၊ ထႅင်ႈၵႅပ်ႉဢွၼ်ႇၼိုင်ႈၼၼ်ႉ မီးလုၵ်ႈဢွၼ်ႇ ဢၼ်ပႆႇပေႉတူဝ်ၶဝ် လႆလွင်ႈၸွမ်းၼမ်ႉမႃး သၢမ်ၵေႃႉ၊ မၼ်းၸၢႆးၸင်ႇ ၼႅတ်ႈဢဝ် လုၵ်ႈဢွၼ်ႇ သၢမ်ၵေႃႉၼၼ်ႉ ဢွၵ်ႇၼမ်ႉမႃး၊ ဝၢႆးၼၼ်ႉ လုၵ်ႈဢွၼ်ႇ သမ်ႉလွင်ႈမႃး ထႅင်ႈၶိူဝ်းၶိူဝ်းယႂ်းယႂ်း၊ မၼ်းၸၢႆးၵေႃႈ ၼႅတ်ႈလၼ်းၵၼ်း ၸွႆႈထႅမ်ဢႃႇယု လုၵ်ႈဢွၼ်ႇၸိူဝ်းၼၼ်ႉ ၵေႃႉၼိုင်ႈယဝ်ႉ ၵေႃႉၼိုင်ႈ၊ ထိုင်တီႈမၢင်ၵေႃႉၵေႃႈ တၼ်းဢဝ် လႆႈမၢင်ၵေႃႉၵေႃႈ လႆပူၼ်ႉမၼ်းၵႂႃႇ။
ပိူဝ်ႈလုၵ်ႈဢွၼ်ႇၼမ်ၼႃႇလႄႈ ၼင်ႇတၢင်းၶတ်းၸႂ်ၸွႆႈထႅမ်ဢဝ်လႆႈၼၼ်ႉ ၸွႆႈထႅမ်ဢမ်ႇၵိုတ်းယင်ႉ ဝႃႈၼႆသေၵေႃႈ မၼ်းဢမ်ႇၸၢင်ႈၸွႆႈလႆႈတဵမ်တီႈ၊ ပႅင်ႈၼင်ႇၸွႆႈလႆႈၵေႃႈၸွႆႈ ဢမ်ႇၸွႆႈလႆႈၵေႃႈ ၵႃႈလႆႈပဵၼ်ၸႂ်ဢမ်ႇလီၸွမ်း တိူဝ်ႉၸႂ်ၸွမ်းတေႉတေႉယဝ်ႉ၊ ထၢပ်ႇၼၼ်ႉၸင်ႇမီးၵူၼ်းၵေႃႉၼိုင်ႈ မႃးႁၼ်မၼ်းသေ ၸုၵ်းတီႈၾင်ႇၼမ်ႉၼၼ်ႉ တူၺ်းမၼ်းဝႆႉ၊ ဢိၵ်ႇတင်း လၢတ်ႈတေႃႇမၼ်းဝႃႈ “မႂ်းတေႁဵတ်းၼႆၸွႆႈလုၵ်ႈဢွၼ်ႇဝႆႉ တေႃႇဝၼ်းၶမ်းႁႃႉ ?” ၼႆယဝ်ႉ၊ မၼ်းၶိုၼ်းတွပ်ႇဝႃႈ “ပေႃႈလုၵ်ႈဢွၼ်ႇလွင်ႈလႆမႃးတိၵ်းတိၵ်း ၼင်ႇၼႆ ၵႃႈၼင်ႇၸွႆႈထႅမ်ၼၼ်ႉတေၸွႆႈၵႂႃႇဢိူဝ်ႉ” ၼႆယဝ်ႉႁေႃး။
ၵူၼ်းၵေႃႉၼၼ်ႉၵေႃႈ ၵွပ်ႈပိူဝ်ႈလႆႈႁၼ်လုၵ်ႈဢွၼ်ႇလွင်ႈၸွမ်းၼမ်ႉမႃးတိၵ်းတိၵ်းလႄႈ ၸင်ႇလၢတ်ႈဝႃႈ “ထိုင်ဝႃႈမႂ်းပႂ်ႉၸွႆႈထႅမ်ဢဝ် လုၵ်ႈဢွၼ်ႇၶိုၼ်ႈတမ်းၼိူဝ်ၾင်ႇ ၼင်ႇၼႆတိၵ်းတိၵ်းၸမ်း မႂ်းတေႁိူဝ်ႉတေႉယဝ်ႉ၊ ပေႃးပဵၼ်လႆႈတႄႉ တႃႉမႂ်းၵႂႃႇတူၺ်းတီႈ ႁူသ်ၼမ်ႉၼၼ်ႉလႄႈ၊ ႁဵတ်းႁိုဝ်ၵေႃႈ တေမီးလွင်ႈလၢၵ်ႇလၢႆးသေယၢင်ႇယၢင်ႇယဝ်ႉ၊ ၸွႆႈတေႃႇၸွႆႈၸမ်း ၽိူဝ်ႇဢၼ်ႁပ်ႉႁိူဝ်ႉယူႇ တီႈၼႆႉ တႃႉၵႂႃႇၵႄႈလိတ်ႈတီႈႁူဝ်ၼမ်ႉၼၼ်ႉ တေသၢင်ႇထုၵ်ႇယူႇယူဝ်ႉ ?” ၼႆယဝ်ႉ။
မိူဝ်ႈၼၼ်ႉၸင်ႇ မၼ်းၸၢႆးၵိုင်ႉၵၢင်ႉၾၢင်ႉႁူႉမႃးသေ ၼႅတ်ႈၶိုၼ်ႈၸွမ်းၾင်ႇၼမ်ႉၵႂႃႇယူႇယဝ်ႉ၊ မိူဝ်ႈၼၼ်ႉ မၼ်းၸင်ႇၵႂႃႇႁၼ် ၵူၼ်းၸၢႆးၵေႃႉၼိုင်ႈ တင်းလုၵ်ႈဢွၼ်ႇၼမ်လၢႆ ဢၼ်မၼ်းဢဝ်ပႅတ်ႈတူၵ်းၼမ်ႉဝႆႉယူႇ တိၵ်းတိၵ်းၼၼ်ႉယဝ်ႉ၊ တီႈတေႉတေႉမႃး ၵူၼ်းၸၢႆးၵေႃႉၼၼ်ႉ မၼ်းမီးတၢင်းဝူၼ်ႉၸိူင်ႉႁိုဝ်၊ တၢင်းႁပ်ႉႁၼ်ဢီႈသင်၊ မီးၽႅၼ်ၵၢၼ်ယိူင်းဢၢၼ်းဢီႈသင် တႄႇၵႂႃႇၸိူဝ်းၼၼ်ႉ လိူဝ်သေမၼ်း ၽႂ်ဢမ်ႇႁူႉၸွမ်းလႆႈသႄႈ၊ ၽိူဝ်ႇၶဝ်သၢမ်ၵေႃႉ ၵုမ်ၵၼ်မႃး ၸင်ႇလႆႈႁူႉၸႅင်ႈၵႂႃႇလီလီယဝ်ႉ လွင်ႈဝႃႈ ၵွပ်ႈသင်? ပိူဝ်ႈသင်? ႁဵတ်းတႃႇဢီႈသင်? ၼႆၼၼ်ႉ။
ၸွမ်းၼင်ႇၸေႇတၼႃႇ ၵူၼ်းဢၢပ်ႇၼမ်ႉၼၼ်ႉ တိုၼ်းမီးဝႆႉပုၼ်ႈ တႃႇၶႂ်ႈၸွႆႈဢႃႇယု တီႈလုၵ်ႈဢွၼ်ႇၸိူဝ်းၼၼ်ႉ ဝႆႉတေႉတေႉယဝ်ႉလႄႈ ၸင်ႇတင်းသူၼ်ၸႂ်လူင်လူင် လၢင်လၢင်သေ ၼင်ႈဢုပ်ႇတႃႇတေႁမ်ႈသီးပႅတ်ႈလႆႈ လွင်ႈလၢႆးႁဵတ်းသၢင်ႈ တီႈၽူႈဢဝ်လုၵ်ႈဢွၼ်ႇ လွင်ႈလႆၼမ်ႉၼၼ်ႉယဝ်ႉ။
ၵူၺ်းၼႃႇ ၶၢဝ်းမိူဝ်ႈမၼ်းပႆႇဢုပ်ႇၼၼ်ႉတႄႉ ၵူၼ်းဢၢပ်ႇၼမ်ႉၵေႃႉၼၼ်ႉ မီးၶေႃႈဝူၼ်ႉလူင် ဢၼ်ႁူမ်ႇငမ်းတူဝ်ၸႂ်မၼ်း ဝႆႉဝႃႈ ပေႃးၵဝ်မေႃ ဢုပ်ႇၼႄသေ မၼ်းၵေႃႈ သမ်ႉမေႃယွၼ်ႇယၢၼ်း ႁပ်ႉထွမ်ႇတီႈ ၶေႃႈဢုပ်ႇၵဝ်ယူႇတႄႉ လုၵ်ႈဢွၼ်ႇၸိူဝ်းတိုၵ်ႉၵိုတ်းဝႆႉ၊ ပႆႇလွင်ႈၼမ်ႉၼႆႉ တေလွတ်ႈတၢင်းတၢႆယူႇ။
ၵူၺ်းၼႃႇ ပေႃးၵဝ်ၵေႃႈ သမ်ႉဢမ်ႇမီးၶၢဝ်းယၢမ်း တႃႇႁပ်ႉထွမ်ႇ ဢမ်ႇၼၼ်ဢမ်ႇၶႂ်ႈႁႂ်ႈမီးၶၢဝ်းယၢမ်း တႃႇႁပ်ႉထွမ်ႇၵဝ်၊ ႁပ်ႉထွမ်ႇယူႇသေၵေႃႈ သမ်ႉဢမ်ႇယွၼ်ႇယၢၼ်းပၼ်ၵဝ်ၼႆတႄႉ လုၵ်ႈဢွၼ်ႇၸိူဝ်းၵိုတ်းဝႆႉၼႆႉ တေသိုပ်ႇလွင်ႈၼမ်ႉထႅင်ႈတေႉယဝ်ႉ။
ၵဝ်ၵေႃႈ တေလႆႈၶိုၼ်း ႁိုဝ်ႉဢူၼ်ႈယၢပ်ႇၸႂ်သေ ၵႂႃႇတွၼ်ႈပႂ်ႉ ၸွႆႈဢဝ်လုၵ်ႈဢွၼ်ႇ တီႈဢွင်ႈၵဝ်ႇထႅင်ႈ ၵူၺ်းယဝ်ႉၵႂႃႈ၊ ပဵၵ်ႉသမ်ႉဝႃႈ မိူဝ်ႈၼႆႉ ၵဝ်ပႂ်ႉၸွႆႈလႆႈယူႇ ဝႃႈၼႆသေတႃႉ ပေႃးထႅင်ႈတၢင်ႇဝၼ်း ၶၢဝ်းၵဝ်ဢမ်ႇတၼ်းၼၼ်ႉ မၼ်းသမ်ႉ ဢဝ်ၵူႈလၢႆးလၢႆးသေ လႄႇႁႃဢဝ် လုၵ်ႈဢွၼ်ႇ မႃးပႅတ်ႈတူၵ်း လွင်ႈလႆၼမ်ႉထႅင်ႈၼႃႇ ၵဝ်တေႁဵတ်းႁိုဝ် ႉႉႉႉႉ? ၵဝ်တေႁဵတ်းႁိုဝ် ႉႉႉႉႉ?၊ ၵဝ်တေၸၢင်ႈသုိုပ်ႇ ႁဵတ်းႁိုဝ်လႆႈ ႉႉႉႉ?၊ ဝႃႈၼႆယဝ်ႉႁေႃး ႉႉႉႉႉ။
သႂ်ႇ ႉႉႉႉႉႉ ၵမ်းၼႆႉ ဝၢႆးသေ လႆႈလူတူၺ်း ဢပုမ်ႇႁူဝ်ၼႆႉယဝ်ႉသေ ဢမ်ႇသၢင်ႇထုၵ်ႇမႃး သမ်ႉၺႃးသႂ်ႇ ပီႈၼွင်ႉၸဝ်ႈၵဝ်ႇ ၽိတ်းထဵင်၊ သဵင်ၼၼ်း၊ ပၼ်းဢူၼ်၊ သူၼ်သၢၼ်၊ ဢမ်ႇၼၼ် လုၵ်ႈလၢၼ်ၸတ်ႉတႅၵ်ႇ၊ ၸႅၵ်ႇလိူတ်ႈ၊ လွၵ်ႇငိူတ်ႈၶႃႉၶၢႆႇ၊ ဝၢႆႇပိူင်ႈ၊ ႁိူင်ႈပင်း၊ ၸင်းၸၢၼ်ႈ၊ ဢမ်ႇတၢၼ်ႈဢမ်ႇဢုပ်ႇ၊ တုပ်ႇသူပ်း၊ တူပ်း မို်ဝ်း ႁႃသဵင်ၶႄႉၵၼ်၊ ၵႆႉၼႄးသေႉသွမ်း တေႃႇၵၼ်မႃး ၼႆၸိုင် သူတေႉႉႉႉႉ?။
(ၶေႃႈတိုၼ်း - သဵင်ၵႂၢမ်းဢုပ်ႇ ႁူမ်ႈႁိၵ်ႈၶွင် သီမွၵ်ႇမႂ်ႇ ဢၼ်ယၢမ်ႈ လူဢၢၼ်ႇမႃး)
မၢဝ်းၶမ်းလၢၵ်ႇ
22.August.2015
တႆးလွတ်ႈလႅဝ်း


text:
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၸတ်းႁဵတ်းပၢင်ၵုမ်ႁူဝ်ႁုပ်ႈပီ ၼႂ်းၵဵင်းမႆႇ ၸိုင်ႈထႆး။ ဢုပ်ႇၵုမ်ၵၼ် လႆႈၸႂ်ပိူဝ်ႈတႃႇႁူမ်ႈမိုဝ်းၵူႈမူႇၵူႈၸုမ်း ပႃးၸဵမ်တပ်ႉသိုၵ်းမၢၼ်ႈ လႄႈ လူင်ပွင်ၸိုင်ႈ ၵေႃႇသၢင်ႈလွင်ႈၶိုၼ်းလီၵၼ် ၼႂ်းၸိူဝ်ႉၸၢတ်ႈ၊ သၢင်ႈလွင်ႈငမ်းယဵၼ် မိူင်းႁူမ်ႈတုမ်။ ဢွၵ်ႇၶေႃႈပိုၼ်ၽၢဝ်ႇ 6 ၶေႃႈ။
မိူဝ်ႈဝၼ်းတီႈ 4-5/05/2017 ၶၢဝ်းတၢင်းသွင်ဝၼ်း၊ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၸတ်းပၢင်ၵုမ် ႁူဝ်ႁုပ်ႈပီ 2016 တီႈဝဵင်းၵဵင်းမႆႇ။ ဢုပ်ႇဢူဝ်းထတ်းသၢင် ငဝ်းလၢႆးၵၢၼ်မိူင်း မိူဝ်ႈလဵဝ်။ ၶၵ်ႉၵၢၼ်လွင်ႈငမ်းယဵၼ် လႄႈ လွင်ႈပၢင်ၵုမ်ၸၼ်ႉၸိူဝ်ႉၸၢတ်ႈ။ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်။ ထတ်းသၢင် ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၸွမ်းပိုၼ်ႉတီႈ (မိူင်းတႆး)။ ထတ်းသၢင်ငဝ်းလၢႆး ပိူင်ပဵၼ်ၵၢၼ်မိူင်း ဢၼ်ပဵၼ်ယူႇမီးယူႇ ယၢမ်းလဵဝ်။ တမ်းဝၢင်း ၶၵ်ႉၵၢၼ်ဢၼ်တေႁဵတ်းသၢင်ႈမိူဝ်းၼႃႈ ၶၢဝ်းပွတ်းလႄႈ ၶၢဝ်းယၢဝ်း။ ႁၢင်ႈႁႅၼ်းတႃႇ ပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ဢၼ်တေၸတ်းႁဵတ်း ၼႂ်းလိူၼ်မေႊ 24 ဝၼ်း ၸိူဝ်းၼႆႉ။ ပၢင်ၵုမ်ၼႆႉ မီးၸုမ်းၶဝ်ႈႁူမ်ႈ 9 ၸုမ်း၊ ၽူႈၶဝ်ႈႁူမ်ႈတင်းမူတ်းမီး 61 ၵေႃႉ။ လႆႈၸႂ်တႅပ်းတတ်း ဢွၵ်ႇၶေႃႈပိုၼ်ၽၢဝ်ႇ 6 ၶေႃႈ။
1. CSSU ယုမ်ႇယမ်ဝႃႈ တႃႇတေႁဵတ်းဢွၵ်ႇၼမ်ႉဢွၵ်ႇတူဝ် လွင်ႈငမ်းယဵၼ် မိူင်းႁူမ်ႈတုမ်လႆႈၼႆႉ တၵ်းတေလႆႈမီး လွင်ႈႁူမ်ႈမိုဝ်းၵၼ် တင်းၸၢဝ်းၶိူဝ်း၊ လူင်ပွင်ၸိုင်ႈ။ ၼႂ်းၸၢဝ်းၶိူဝ်းၼင်ႇၵၼ်ၵေႃႈ တေလႆႈမီးလွင်ႈၼပ်ႉယမ်ၵၼ်သေ ၵေႃႇသၢင်ႈလွင်ႈၸမ်ၸႂ်၊ လွင်ႈၶိုၼ်းလီၵၼ်ၼႂ်းၸိူဝ်ႉၸၢတ်ႈ၊ ယုမ်ႇယမ်ႇဝႆႉၼင်ႇၼႆ။
2.ပိူဝ်ႈတႃႇတေၵေႃႇတင်ႈ မိူင်းႁူမ်ႈတုမ်ၾႅတ်ႊၻရႄႊ ၻီႊမူဝ်ႊၶရေႊၸီႊ ဢၼ်ၸိုၼ်ႈၸၢင်ႇၼၼ်ႉ ၸၢဝ်းၶိူဝ်း၊ ၸုမ်းယိပ်းၵွင်ႈၵၢင်ႇ၊ ပႃႇတီႇၵၢၼ်မိူင်းၸိူဝ်းၼႆႉ တၵ်းတေလႆႈႁူမ်ႈမိုဝ်းၵၼ် ၽွမ်ႉသဵင်ပဵင်းပၢၵ်ႇၵၼ်သေ ႁဵတ်းသၢင်ႈၵႂႃႇ၊ လႆႈဢုပ်ႇၵၼ်လွင်ႈၸိူဝ်းၼႆႉပႃး။
3.ယႃႈမဝ်းၵမ် ဢၼ်ၽႄႈတိူၼ်းလိူင်ႇၼမ်ယူႇၼႂ်းမိူင်းတႆးလႄႈ ၼႂ်းမိူင်းႁူမ်ႈတုမ်ပတ်းပိုၼ်ႉၼႆႉ မၼ်းၸၢင်ႈ ႁဵတ်းႁႂ်ႈၶိူဝ်းၵူၼ်းမူၺ်ႉၵွႆၸူမ်ႁၢႆသေ တုမ်ႉတိူဝ်ႉပႃးလွင်ႈပၢႆးယူႇလီ၊ လွင်ႈႁူမ်ႇလူမ်ႈၸိူဝ်ႉၸၢတ်ႈ။ လိူဝ်သေၼၼ်ႉ တုမ်ႉတိူဝ်ႉပႃးၵၢၼ်ၵေႃႇသၢင်ႈလွင်ႈငမ်းယဵၼ်၊ ပဵၼ်ဢၼ်ႁႄႉႁၢမ်ႈတပ်ႉ တႃႇသၢင်ႈလွင်ႈငမ်းယဵၼ်ဢၼ်ၼိုင်ႈ။ ၵွပ်ႈၼၼ် တႃႇတေၽဵဝ်ႈမူၺ်ႉယႃႈမဝ်းၵမ်ၼႆႉ ၵူၼ်းမိူင်း ပႃးၸဵမ်ၽူႈမီးပုၼ်ႈၽွၼ်း ၾၢႆႇလူင်ပွင်ၸိုင်ႈ ၵူႈၾၢႆႇၾၢႆႇ တေလႆႈႁူမ်ႈမိုဝ်းၵၼ် ၽဵဝ်ႈမူၺ်ႉၵႂႃႇ၊ လႆႈဢွၼ်ၵၼ်တႅပ်းတတ်းၼင်ႇၼႆ။
4.ဢၼ်ပဵၼ်ပၢင်တိုၵ်းၵၼ်ယူႇ ၼႂ်းမိူင်းတႆးလႄႈ ၼႂ်းမိူင်းႁူမ်ႈတုမ်မၢၼ်ႈပတ်းပိုၼ်ႉယၢမ်းလဵဝ်ၼႆႉ ပၢင်တိုၵ်း ၸိူဝ်းၼႆႉ မၼ်းႁဵတ်းႁႂ်ႈတုမ်ႉတိူဝ်ႉၵၢၼ်သၢင်ႈလွင်ႈငမ်းယဵၼ်၊ ဢၼ်ဢွင်ႇသၢၼ်းၸုၵျီႇ ၽူႈမိူဝ်းၵုမ်ၸိုင်ႈမိူင်း ဢွၼ်ႁူဝ်ႁဵတ်းသၢင်ႈယူႇၼႆႉ။ ၵွပ်ႈၼၼ်လႄႈ တၵ်းလႆႈၵိုတ်းပၢင်တိုၵ်းသိုၵ်းသိူဝ်တင်းသဵင်ႈသေ ၵေႃႇသၢင်ႈလွင်ႈၶိုၼ်းလီၵၼ်ၼႂ်းၸိူဝ်ႉၸၢတ်ႈၵႂႃႇ ဝႆးဝႆး။
5.ယူႇတီႈၶွမ်ႊမတီႊ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၼႆႉသေ တေႁူမ်ႈမိုဝ်းၵၼ်တင်း ၸုမ်းတူင်ႉၼိုင် တူင်ႇဝူင်းၵူၼ်း၊ ၸုမ်းၵူၼ်းၼုမ်ႇ၊ ၸုမ်းၼၢင်းယိင်း၊ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း၊ ၸုမ်းပႃႇတီႇၵၢၼ်မိူင်း၊ တပ်ႉသိုၵ်းတပ်ႉမတေႃႇ၊ လူင်ပွင်ၸိုင်ႈမၢၼ်ႈ ဢိၵ်ႇပႃးတင်းသၽႃးၸိူဝ်းၼႆႉသေ တေၵေႃႇသၢင်ႈမိူင်းႁူမ်ႈတုမ် ၻီႊမူဝ်ႊၶရေႊၸီႊ ဢၼ်ၸိုၼ်ႈၸၢင်ႇ ဢၼ်ၵူႈၸၢဝ်းၶိူဝ်းမီးသုၼ်ႇလႆႈၽဵင်ႇပဵင်းၵၼ်။ တေႁူမ်ႈမိုဝ်းႁဵတ်းသၢင်ႈ ၶၵ်ႉၵၢၼ်လွင်ႈငမ်းယဵၼ် ႁႂ်ႈဢွင်ႇမၢၼ်။
6.ပိူဝ်ႈတႃႇလႆႈၶဝ်ႈႁူမ်ႈဢုပ်ႇၵုမ် ၼႂ်းပၢင်ၵုမ်ၵၢၼ်မိူင်းၼႆသေ ၵွၼ်ႇပႆႇထိုင်ပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ၊ ဢၼ်ႁွင်ႉဝႃႈပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ဢၼ်တေၸတ်းႁဵတ်းဝၼ်းတီႈ 24 လိူၼ်မေႊၼႆႉ၊ CSSU ၼႆႉ တေႁူမ်ႈမိုဝ်းၵၼ်တင်း ၸုမ်းႁဵတ်းၵၢၼ်ၸိူဝ်ႉၸၢတ်ႈသေ ဢဵၼ်းဢၢၼ်းတေႁဵတ်း ပၢင်ၵုမ် ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈဝဵင်းတူၼ်ႈတီး။
ပၢင်ၵုမ်ႁူဝ်ႁုပ်ႈပီ CSSU ၵမ်းထူၼ်ႈ 3 ၼႆႉ ၽူႈယႂ်ႇၵူၼ်းလူင် ၸၼ်ႉၽူႈၼမ်းတႆးၸိူဝ်းၶဝ်ႈႁူမ်ႈ မီးမိူၼ်ၼင်ႇ ႁူဝ်ပဝ်ႈ ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး (SNLD) ၸဝ်ႈၶုၼ်ထုၼ်းဢူး။ ၽူႈၼမ်းၼႃႈ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ။ ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸွမ်သိုၵ်းလူင် ၸဝ်ႈယွတ်ႈသိုၵ်း။ ႁူဝ်ပဝ်ႈ တီႇမူဝ်ႇၶရႅတ်ႉတိၵ်ႉပႃႇတီႇ ၸၢဝ်းၶိူဝ်းတႆး (SNDP) လုင်းၸၢႆးဢၢႆႈပဝ်း။ ၵႅမ်ႁူဝ်ပဝ်ႈ ပႃႇတီႇမႂ်ႇသုင်တီႇမူဝ်ႇၶရေႇၸီႇမိူင်းတႆးပွတ်းဢွၵ်ႇ (ESSDDP) လုင်းၸၢႆးသၢမ်တိပ်ႉသိူဝ်။ ၽူႈယႂ်ႇၵူၼ်းလူင်ၼႂ်း တပ်ႉသိုၵ်းၵူၼ်းမိူင်း သႅင်ၵႅဝ်ႉ ၸဝ်ႈၵၢႆႇၾႃႉ ၸိူဝ်းၼႆႉ ဢိၵ်ႇထႅင်ႈလၢႆၵေႃႉလၢႆၸဝ်ႈ။
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၼႆႉ ပႃႇတီႇၵၢၼ်မိူင်းတႆး ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး ႁိုဝ်ပႃႇတီႇႁူဝ်သိူဝ် (SNLD) ၊ တီႇမူဝ်ႇၶရႅတ်ႉတိၵ်ႉပႃႇတီႇၸၢဝ်းၶိူဝ်းတႆး ႁိုဝ် ပႃႇတီႇသိူဝ်ၽိူၵ်ႇ (SNDP) ။ ၸုမ်းတႆးယိပ်းၵွင်ႈၵၢင်ႇလုၵ်ႉၽိုၼ်ႉ ၶွင်ႇသီႇဢဝ်ၶိုၼ်း ၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၊ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၊ ၵေႃႁူမ်ႈသၢင်ႈၸိုင်ႈတႆး SSJAC [ဢၼ်မီး SSPP/SSA ၊ ပႃႇတီႇႁူဝ်သိူဝ် SNLD ၊ တပ်ႉသိုၵ်းၵူၼ်းမိူင်း (ၸုမ်းပီႇတုၸိတ်ႉသႅင်ၵႅဝ်ႉ)၊] ၸုမ်းတူင်ႇဝူင်းၵူၼ်းတႆး-မိူင်းထႆး (Shan CBOs, Thailand) ႁူမ်ႈၸႂ်ၵၼ်ၵေႃႇတင်ႈမႃး မိူဝ်ႈဝၼ်းတီႈ 15/10/2013 ။ ဝၢႆးလိုၼ်းမႃး ပႃႇတီႇမႂ်ႇသုင်တီႇမူဝ်ႇၶရေႇၸီႇမိူင်းတႆးပွတ်းဢွၵ်ႇ (ESSDDP) ႁိုဝ် ပႃႇတီႇၵွင်ၸႆး၊ ၸုမ်းၵပ်းသၢၼ်သိုင်ႇ ၾိင်ႈမိူင်းတႆး၊ ၸုမ်းသႅၼ်းႁုၼ်ႈမႂ်ႇၸိုင်ႈတႆး (NGSS) ၊ ၸုမ်းၵူၼ်းၼုမ်ႇတႆး (TYO) ၊ မုၵ်ႉၸုမ်းၸၢဝ်းၶိူဝ်းတႆး-မိူင်းထႆး (TNAT)၊ ၵေႃႁူမ်ႈသၢင်ႈၵူၼ်းၼုမ်ႇတႆး ၸိူဝ်းၼႆႉ ၵေႃႈၶဝ်ႈပႃးပဵၼ်လုၵ်ႈၸုမ်း။
မီးယိူင်းဢၢၼ်းလူင် ပိူဝ်ႈတႃႇၵႅတ်ႇၶႄႁႄႉၵင်ႈ သုၼ်ႇလႆႈၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း။ မီးယိူင်းဢၢၼ်း လႄႈ လၵ်းၵၢၼ် သွင်ပိူင်- 1.ပိူဝ်ႈတႃႇ ၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း ၽွမ်ႉႁူမ်ႈၵၼ်ၵႄႈလိတ်ႈ ၵမ်ၸႃတႃ (ၵၢမ်ႇၵျမ်ႇမႃႇ) ၸိုင်ႈတႆး။ 2.ပိူဝ်ႈတႃႇႁူမ်ႈၵၼ် ႁၢင်ႈႁႅၼ်း ယူင်ႉၶၢပ်ႈၵၢၼ်မိူင်း (Political frame-work) ပိူဝ်ႈတႃႇဢုပ်ႇဢူဝ်း ၵၢၼ်မိူင်း (ၸိုင်ႈတႆးၼႂ်းဝၼ်းမိူဝ်းၼႃႈ)။